Cuvinte către tineri 


3 martie 1929 

se naşte într-o familie de plugari din satul Topârcea, din 
apropierea Sibiului, viitorul monah, duhovnic și cărturar Teofil Părăian 

1935 - 1943 

urmează cursurile şcolii la Cluj și Timişoara, în școli pentru 
nevăzători 

1943 - 1948 

cursurile liceale la Timișoara, într-un liceu teoretic pentru 
văzători 

1948 - 1953 

student și licenţiat la Institutul Teologic din Sibiu 

1 aprilie 1953 

Intră în obştea Mănăstirii Brâncoveanu, Sâmbăta de Sus, judeţul 
Braşov, al cărei viețuitor rămâne până azi 

15 august 1953 

este tuns în monahism, primind numele de Teofil 

15 august 1960 

este hirotonit diacon 

13 mai 1983 

este hirotonit preot 

8 septembrie 1988 

este hirotesit arhimandrit 

1990 - până azi ţine cicluri de conferințe cu teme religioase în 
toată țara 


CUVÂNT ÎNAINTE 

După cum se poate ști din însuși titlul cărții de faţă, ea este 
dedicată tinerilor. Este adresată lor, deoarece cuvântările pe care le 
cuprinde au fost ținute pentru tineri, la invitaţia tinerilor care şi le-au 
dorit. La fel şi răspunsurile cuprinse pe lângă cuvântări şi în legătură 
cu unele din ele, tot tinerilor le-au fost adresate, căci ei au pus 
întrebările la care am răspuns. 

Cu toate acestea, din cele scrise pot avea folos oameni de toate 
vârstele și mai cu seamă îndrumătorii de tineri: părinţii, preoții, 


duhovnicii, învățătorii şi profesorii, educatorii, în general, doctorii, și, 
dintre aceştia, în special psihiatrii. 

Volumul de față poate fi citit cu folos de orice categorie de 
cititori, dacă vor să știe cum stă fiecare în faţa viitorului și cum se 
poate pregăti pentru un viitor frumos și pentru o veșnicie fericită. 

Este locul aici să spun că toate cele cuprinse în carte n-au fost 
destinate tiparului. Eu am crezut că spusele mele vor fi simple 
conferințe şi simple răspunsuri adresate celor ce le-au audiat mai întâi 
şi eventualilor ascultători ai casetelor pe care au fost înregistrate. 

Şi chiar cred că aşa ar fi fost, dacă nu s-ar fi prezentat la mine 
nişte iubitori de învăţătură și de osteneală, care mi-au propus să 
scoatem o carte care să cuprindă cele ce acum, prin strădania lor, au 
ajuns la cititori. 

Bineînţeles că am fost de acord cu propunerea lor, mai ales că 
tot ei s-au străduit să copieze în scris cele ce erau imprimate pe casete, 
şi împreună cu ei am revăzut textul. 

Mărturisim înaintea lui Dumnezeu și a oamenilor că la citirea 
cuvântărilor şi a răspunsurilor care acum au devenit carte, am 
exclamat adeseori: „Ce fain!”, „Îmi place!”, „E ceva deosebit!”, „Ce 
frumos!”, „Ce bine-mi pare că am spus aceste lucruri!'. Mai ziceam 
câteodată, cerând părerea celor care erau de față şi citeau textul: „Așa-i 
că-i fain?”. Şi bineînţeles că de fiecare dată venea și confirmarea din 
partea lor. 

Mărturisirea de mai sus o fac, fără îndoială, nu în chip de 
reclamă, ci ca să mărturisesc adevărul și numai adevărul! 

Aşa cum atunci când am ținut cuvântările și când am dat 
răspunsurile, am avut conștiința că prin aceasta înmulţesc binele, am şi 
acum conștiința că înmulţesc binele, eu și cei ce împreună cu mine am 
ținut să existe aceeași volum, spre bucuria şi folosul celor ce o vor citi. 

Trimitem deci această carte la propovăduire, în nădejdea 
folosului și a bucuriei tuturor celor ce o vor citi şi mulțumesc tuturor 
celor ce au contribuit ca ea să existe! 

Slavă lui Dumnezeu pentru toate! Iar cititorilor pace, bucurie și 
binecuvântare! 

Harul Domnului nostru lisus Hristos şi dragostea lui Dumnezeu 
Tatăl şi împărtăşirea Sfântului Duh să fie cu noi, cu toţi, acum și în vecii 


vecilor! Amin! 
10 septembrie 1998 
Arhimandritul 
Teofil Părăian 
CE ÎNVĂȚĂM DIN PATERIC 
Craiova 
28 octombrie 1997 


Stimaţi ascultători, constat că festivalul în care mă încadrez eu 
cu Patericul e de fapt Filocalia. Puteam să prezint și chestiuni în 
legătură cu Filocalia și anume am prezentat, am vorbit despre 
Filocalie (când am susținut conferința „Eu şi Filocalia”), despre 
raportarea mea personală și raportarea celorlalți oameni la Filocalie. 
Cum mă raportez eu? Să-și pună fiecare întrebarea. Ce știu despre 
Filocalie? Când am auzit de Filocalie? Cum m-am raportat atunci? 
Cum m-am raportat după aceea? Cum mă raportez acum la Filocalie? 

Am vorbit în legătură cu Filocalia despre „Texte filocalice care 
se impun atenţiei de la prima lectură”. Şi am vorbit în legătură cu 
Filocalia și cu subiectul „Filocalia pentru toţi”, considerând sfintele 
slujbe ale Bisericii noastre ca o Filocalie pentru toți. Aș fi putut să mă 
opresc la unul din aceste subiecte. Eu, de fapt, n-am fost foarte bine 
informat, de la început, în ce cadru voi vorbi, sub ce generic. Şi pentru 
că am promis încă de anul trecut - din '96, am fixat pentru toamnă să 
vorbesc despre: „Ce învăţăm din Pateric?” 

Este tot o carte de spiritualitate ortodoxă și Patericul. Am venit 
aici, era alt generic și ne-am gândit că era bine să vorbim despre 
„Ortodoxie şi bucurie”, parcă. Şi după aceea tot așa, că e genericul 
„Ortodoxia”, să vorbim ceva despre „Ortodoxia - credința noastră”. 

Şi acum, în legătură cu Patericul, în legătură cu Filocalia, 
vorbesc despre Pateric. Nu prea se potriveşte, dar o să vedeţi că se și 
potriveşte. Se potriveşte în înțelesul acesta că și Patericul este o carte 
de spititualitate ortodoxă. Spiritualitatea ortodoxă întrupată în 
slujbele Bisericii Ortodoxe este ajutată și de scrieri care formează 
Filocalia. 

În românește avem douăsprezece volume de Filocalie. Cam 
multe pentru un singur om; de altfel, Filocalia nu e pentru un singur 


om. Fiecare din scrierile filocalice, la drept vorbind, este un îndreptar 
de viaţă și chiar o scriere pe care unii au avut-o ca singura după care 
şi-au rânduit viaţa. Şi pentru noi pot fi unele sau altele din aceste 
scrieri dătătoare de orientare. 

În afară de Filocalie, cu mai mare circulaţie şi cu nuanță mai 
practică decât Filocalia, o altă carte de spiritualitate ortodoxă este 
Patericul. Eu nu știu câţi dintre cei care sunteţi în sală aţi știut când aţi 
citit afișul că voi vorbi despre Pateric. Aţi știut sau știți acum ce este 
Patericul. Poate unii vă întrebaţi acum ce este Patericul. Poate unii 
v-aţi gândit „lasă că ne spune părintele Teofil ce e Patericul, dacă 
vorbeşte despre Pateric”. 

Stimaţi ascultători, Patericul este o carte care cuprinde 
învățături şi experienţe ale călugărilor de odinioară, din secolele 
al-IV-lea și al-V-lea, călugări care au trăit în Egipt, în Siria. De obicei, 
când vorbim despre Pateric ne gândim la un Pateric anume. Sunt 
acum mai multe feluri de Paterice. Există și un Pateric românesc, 
mare de tot, care ar putea fi mic de tot, că are foarte multe lucruri care 
nu țin de Pateric și de învățăturile părinţilor duhovnicești. Sunt multe 
lucruri care ţin de istoria Bisericii. În sfârșit, aşa s-a gândit cel care l-a 
alcătuit cum e alcătuit și să îi zică Patericul românesc. Într-adevăr, 
sunt prezentări de vieți şi învățăturile părinților din România, de pe 
teritoriu românesc, de aceea se numeşte Patericul romanesc. Însă, în 
realitate, ceea ce este conţinut de Pateric e foarte puţin față de cele 
opt sute de pagini, as zice eu. O sută cincizeci, două sute de pagini ar fi 
tot Patericul romanesc luat stricto sensu. Apoi există un Pateric al 
Lavrei Pecerska, există un Pateric athonit, există un Pateric din Sinai, 
există mai multe Paterice, nu de valoarea Patericului egiptean. Deci 
noi, când vorbim acum despre „Ce învăţăm din Pateric”, ne gândim la 
un Pateric anume, la Patericul egiptean, care este Patericul clasic, 
Patericul care a existat înainte de a fi alte Paterice. 

Patericul este o colecție de învățături și experiențe 
duhovniceşti care s-a realizat în timp. Eu personal nu știu cine a 
alcătuit Patericul, nu știu când s-a alcătuit Patericul, nu cunosc o 
istorie a Patericului, ci, aşa cum m-am întâlnit cu Filocalia, aşa m-am 
întâlnit şi cu Patericul. 

Despre Pateric am știut abia în vremea studenţiei, când eram 


student la Teologie am aflat despre Pateric și să ştiţi că nu mi s-a 
părut foarte la îndemână și nu mi s-au părut învăţăturile din Pateric 
foarte practice sau, în orice caz, la măsurile credincioşilor de rând, la 
măsurile oamenilor care nu sunt călugări, pentru că învăţăturile şi 
experiențele din Pateric sunt învățături şi experiențe ale călugărilor, 
făcute pentru călugări. 

Cuvântul Pateric vine de la patir care în limba greacă înseamnă 
tată; am zice „învățături ale Părinților duhovnicești”, am putea zice 
„învățături ale bătrânilor”. „Cartea bătrânilor”, aşa se mai numeşte 
Patericul. Și când sunt referiri ale Părinților duhovniceşti la 
învățăturile din Pateric, găsim referirile în înțelesul acesta, de „Cartea 
bătrânilor”. Călugăr în limba greacă cuprinde şi cuvântul gheron, care 
înseamnă bătrân. Calos înseamnă bun sau frumos. Cu același cuvânt se 
poate exprima cuvântul „bun” sau „frumos”, calos-gheron ar fi „bătrân 
frumos”, deci cuvântul „călugăr” din limba română este un cuvânt 
alcătuit din cuvintele grecești calos-gheron. Nu numai bătrânii sunt 
călugări, sunt şi tineri care sunt călugări, dar, etimologic, cuvântul 
„călugăr” înseamnă „bătrân frumos”. Deci „Cartea bătrânilor” sau 
Patericul înseamnă cartea celor care au experienţă, cartea celor care 
au ajuns la nişte concluzii, cartea celor ce vorbesc cu autoritate. 
Vorbesc și tinerii cu autoritate, dar autoritatea bătrânilor n-o au decât 
bătrânii. Când eşti bătrân se consideră că ai acumulat de-a lungul 
anilor o experiență, se consideră că ai ajuns la niște concluzii 
temeinice, la nişte concluzii pe care le poți oferi și altora. Și e mare 
lucru ca un tânăr să înceapă cu experienţa și cu concluziile bătrânilor. 

La mine a venit odată un inginer și am stat de vorbă despre 
chestiuni duhovnicești. l-am spus eu anumite lucruri și el zice către 
mine: „părinte, când aţi ajuns dumneavoastră la concluziile astea?”. Și 
am zis: „uite, eu am ajuns la concluziile astea cu vremea, dar tu poți 
începe cu concluziile mele”. Așa e și cu Patericul care cuprinde 
învățături şi experiențe cu care putem începe fiecare dintre noi, 
adaptându-ne din Pateric ceea ce ne interesează pentru viața noastră. 
Pentru că, deşi sunt învățături ale călugărilor, ale trăitorilor în pustie, 
majoritatea dintre părinţii care sunt cuprinși în Pateric au avut lumini 
şi pentru viața socială. Deci fără să fim călugări, putem să ne folosim de 
învățăturile călugărilor. 


La noi la mănăstire, înainte cu aproape treizeci de ani, a fost 
trimis disciplinar un preot. Şi a stat la mine în chilie o vreme, cât i-a 
ținut canonul, pentru că era iarnă şi aveam încă un pat în chilie și 
putea să stea foarte bine cu mine. Mă mai ajuta el cu multe, și când îi 
spuneam câte ceva din Pateric: „părinte, uite, în Pateric spune așa şi 
aşa”, el îmi răspundea: „lasă-mă cu alea din Pateric, că alea sunt 
pentru dumneatale, că dumneatale eşti călugăr”. Să ştiţi că nu e chiar 
aşa, multe sunt care se potrivesc pentru călugări și au un specific 
pentru cei care au stilul acesta de vieţuire, dar, în realitate, sunt multe 
lucruri care pot fi aplicate la toate nivelurile de trăire religioasă. O să 
vedeţi aceasta pe parcursul expunerii mele. 

Aş vrea să atrag atenţia, în ceea ce privește Patericul, asupra 
faptului că acesta este alcătuit din două părti. Şi anume: o parte cu 
învățături și experiențe ale călugărilor prezentați după numele lor. 
Adică, de pildă, cineva care vrea să știe ce a învăţat Sfântul Antonie se 
uită în Pateric, acolo unde este prezentat Sfântul Antonie și 
învățăturile lui. În felul acesta sunt prezentați mai mulți părinți 
duhovniceşti, în special bărbaţi, dar și câteva femei: Maica Sara, de 
exemplu, sau Maica Singlitichia, după numele lor, așezate după 
alfabetul grecesc. 

A doua parte a Patericului prezintă învățături duhovnicești pe 
teme. De exemplu: despre smerenie, despre ascultare, despre răbdare, 
despre rugăciune, despre dreapta socotința, despre înstrăinare, despre 
lăpădarea de lume, toate puse pe capitole. Te interesează, de exemplu, 
despre înstrăinare, cauţi la înstrăinare, te interesează despre 
smerenie, cauţi la smerenie, te interesează despre rugăciune, cauţi la 
capitolele care privesc rugăciunea. 

Eu vă voi prezenta mai întâi niște principii care se potrivesc, pe 
care le luăm din Pateric și pe care nu le găsim în altă parte. Pentru că, 
deşi se repetă unele lucruri, contează întotdeauna sursa din care 
pornesc; cineva care citeşte Patericul nu are nevoie să mai citească 
neapărat Filocalia sau să citească Războiul nevăzut sau Paza celor 
cinci simțiri și atâtea și atâtea cărți. Important e să asimileze puţinul 
care e în Pateric față de multul care e în afara acestuia și să folosească 
învățăturile de acolo în viața practică. 

Patericul se deschide cu o istorisire despre Sfântul Antonie cel 


Mare. Odată, acesta stătea în pustie şi a căzut într-un fel de moleșeală 
sufletească, într-un fel de plictiseală. Și atunci el voia să aibă o 
îndrumare de la Dumnezeu, să fie îndrumat de Dumnezeu ce să facă 
pentru a ieşi din această plictiseală, din această moleșeală. Şi a zis: 
„Doamne, vreau să mă mântuiesc şi nu mă lasă gândurile. Ce să fac ca 
să mă mântuiesc?”. Și a văzut lângă el o persoană, era îngerul lui 
Dumnezeu, trimis de Dumnezeu, în chip călugăresc, cu îmbrăcăminte 
călugărească, stând la rugăciune, apoi se așeză şi împletea o funie, se 
ridica iar la rugăciune, iar şedea și împletea o funie şi a zis către 
Sfântul Antonie: „aşa să faci și te mântuiești”. Din această mărturisire 
înțelegem că pentru înaintarea în viața spirituală, în viața 
duhovnicească este de foarte mare importantă să te angajezi în faţa lui 
Dumnezeu nu numai prin rugăciune, ci şi prin muncă. Munca, făcând 
parte integrantă din viaţa spirituală, este un mijloc de disciplinare 
lăuntrică, de disciplinare sufletească și deci un mijloc necesar pentru 
înaintarea în viața duhovnicească. Sunt unii care cred că nu le-ar 
ajunge vremea să se roage şi n-ar mai face altceva decât să se roage. 
Sunt alţii care n-au vreme de rugăciune și caută tot timpul să 
muncească ceva, să facă ceva, să producă ceva, să agonisească ceva, să 
câştige bani prin muncă și uită de rugăciune. La mine vin oameni la 
spovedit, de pildă, şi îi întreb dacă se roagă dimineaţa și seara, şi-mi 
zic: „părinte dimineaţa-s grăbit şi seara-s ostenit'. Și aşa este, e o 
realitate. De ce? Pentru că omul nu găsește timp, nu își proporţionează 
lucrurile în așa fel încât să aibă timp și pentru Dumnezeu. E adevărat 
că sunt oameni care nu pot să-și găsească timp, de exemplu oamenii de 
la tară, care lucrează toată ziua, de dimineaţa până seara, cum se zice, 
zi-lumină. Sigur că nu se mai pot angaja la rugăciune cu un program 
mai întins şi cu citiri din cărțile de rugăciuni și nu putem avea 
pretenţia să-şi facă un program asemănător cu al călugărilor. Însă 
altceva putem să facem, și anume, să-i îndemnăm ca lucrul pe care-l 
fac, munca pe care o prestează, să o facă cu gândul la Dumnezeu și să le 
fie ca un fel de rugăciune. 

Am găsit undeva o expresie care mi-a plăcut foarte mult, într-o 
carte de predici a părintelui episcop Vasile Coman de la Oradea, 
Dumnezeu să-l odihnească. El zicea că „munca e rugăciunea mâinilor”; 
e foarte, foarte frumos: „munca este rugăciunea mâinilor”. 


Când m-am dus eu prima dată la mănăstirea de la Sâmbăta, în 
1942 şi l-am întâlnit pe părintele Arsenie Boca, nici nu vă închipuiţi ce 
mâini bătătorite avea. Nu știu pe aici cât e de cunoscut, cât circulă 
numele părintelui Arsenie Boca. A fost o personalitate puternică, un 
om care a mişcat mulțimi de oameni, care a direcționat mulțimi de 
oameni către Dumnezeu, un om care avea dar de la Dumnezeu, care 
avea o cultură bine pusă la punct; era un om cu influentă asupra 
oamenilor, avea o intuiţie, o capacitate de a cunoaște niște lucruri pe 
care, în mod obișnuit, oamenii nu le cunosc. Avea o mare capacitate de 
sinteză și putea să tragă nişte concluzii. Când l-am întâlnit eu pentru 
prima dată și voiam să rămân acolo la mănăstire, a zis părintele către 
mine: „mă, nu toți cei din lume se prăpădesc, nici toți cei din mănăstire 
se mântuiesc”. Deci, formula el așa nişte lucruri care îţi puteau rămâne 
ca un cuvânt de ordine, ca o deviză în viaţă și, de felul acesta, avea 
multe cuvinte, părintele. Poate că în partea de dialog o să vă spun și 
alte cuvinte spuse de părinte. Deci părintele Arsenie avea miște mâini 
bătătorite, eu nu ştiu cu ce și le-o fi bătătorit așa de tare, bineînţeles că 
nu cu odihna, ci cu lucrul. A muncit, a muncit acolo: la mănăstire și la 
zidărie şi la drum. Ce n-a făcut! A muncit și și-a făcut bătături la mâini 
din muncă, pentru că a înțeles că mântuirea nu e numai cu rugăciunea, 
ci mântuirea este și cu munca. Bineînţeles că nu toți oamenii pot să 
aibă mâini bătătorite. De exemplu, eu nu am mâinile bătătorite. Mi-e 
cam ruşine când dau mâna cu un om cu mâinile bătătorite că n-am și 
eu mâinile bătătorite, că tare mi-aş dori așa ceva. Adică mi-aş dori să 
fiu, să mă pot încadra într-o muncă din aceasta, care face bătături. Mai 
glumesc eu câteodată și zic că „bătăturile mele sunt la minte”. 

Stimaţi ascultători, Sfântul Antonie cel Mare a primit 
îndrumarea aceasta: să împletească rugăciunea cu munca. Nu i s-a 
spus câtă rugăciune să facă, nu i s-a spus câtă muncă să presteze, dari 
s-a spus să nu se bazeze numai pe rugăciune și să nu se bazeze numai 
pe muncă, ci să împletească munca cu rugăciunea. Aceasta este, de 
fapt, directiva esenţială din Pateric. Chiar dacă se găsesc după aceea în 
Pateric și multe afirmaţii în înțelesul acesta, că să se înmulțească 
rugăciunea, totuşi, în principal, îndemnul Patericului este să 
împletești munca cu rugăciunea. Să nu te ţii numai de muncă, ci, cel 
mai bine, este să faci şi din muncă o rugăciune. Am zis că munca este 


rugăciunea mâinilor. Să îi dai valoare de mântuire, valoare ducătoare 
la mântuire, muncii pe care o prestezi, pe care şi prin care te 
disciplinezi lăuntric. 

În Filocalie, în volumul I, este o scriere a Sfântului loan Casian 
intitulată „Despre cele opt gânduri ale răutăţii” şi acolo, în al șaselea 
cuvânt, „Despre trândăvie”, se spune că cineva care muncește, de 
obicei e luptat de un singur drac, pe când cei care nu muncesc, sunt 
luptați de o mulțime nenumărată de draci şi că e mai ușor să te lupţi cu 
unul decât cu mulți. Este îndrumarea Sfântului loan Casian. Să ştiţi că 
munca îl disciplinează pe om și în înţelesul că îi îngustează cumva 
orizontul de preocupări și îi dă posibilitatea să se concentreze, să iasă 
din împrăştiere. Aceasta este rezultatul muncii. Sigur că sunt categorii 
de oameni care nu pot să se încadreze într-o muncă anume pentru că 
nu au ce să facă și atunci s-ar putea pune întrebarea: „Bine, dar ce 
facem noi, cei de la oraș, care n-avem unde să muncim, care am munci 
şi cu mâinile şi cu mintea, și n-avem posibilitatea să ne încadrăm?; ce 
ar face un călugăr ca Sfântul Antonie cel Mare dacă ar fi pus în situaţia 
aceasta? E greu de găsit un mijloc, dar Patericul ne prezintă situații 
din acestea de încadrare într-o muncă, în înţelesul că acei care au vrut 
totuși să muncească, şi-au găsit ceva de făcut, chiar dacă nu le era 
necesar ceea ce făceau pentru ei înșiși. Și anume, se spune despre un 
părinte ce trăia pe malul unei ape și care, din papură, împletea coșuri 
de care n-avea trebuinţa și le dădea drumul pe apă. Deci el făcea o 
muncă pentru folosul lui sufletesc, ca să fie încadrat în muncă, să 
lucreze cu puterea sa pe care i-a dat-o Dumnezeu, dar nu făcea lucru 
acesta în vederea întreţinerii lui sau în vederea unui câștig, ci îl făcea 
doar pentru valoarea lui de disciplinare. Făcea coșuri și, când era coșul 
gata, îi dădea drumul pe apă. Poate cineva îl găsea și îl folosea. Pe el 
nu-l mai interesa rezultatul muncii lui ca producţie, ci îl interesa 
rezultatul muncii lui ca activitate, adică folosul de pe urma faptului că 
se angaja şi în muncă. 

Se spune apoi că un părinte a dat învățătura unor frați, 
spunându-le că el, într-un timp, a lucrat atâţia stânjeni de funie, şi le 
zice: „n-am trebuinţă de ceea ce am făcut, dar am făcut aceasta ca să nu 
zică Dumnezeu că nu lucrez cu puterea pe care mi-a dat-o El”. Deci 
Dumnezeu mi-a dat o putere, eu trebuie să lucrez cu puterea pe care 


mi-a dat-o Dumnezeu. Dacă nu lucrez cu puterea pe care mi-a dat-o 
Dumnezeu, înseamnă că nu Îi dau lui Dumnezeu ceea ce mi-a dat El, nu 
mă angajez prin munca pe care o pot face pentru Dumnezeu. Așa au 
gândit Părinţii cei duhovniceşti despre muncă. 

În ceea ce priveşte rugăciunea, pentru că Patericul este 
îndrumător statornic la rugăciune, sunt în Pateric anumite afirmaţii 
pe care nu le găsim în altă parte sau pe care le găsim în altă parte, 
pentru că s-au spus mai întâi în viața călugărilor; le-au spus călugării 
fără să le scrie. Şi anume, cuvântul „rugăciunea este oglinda sufletului”. 
E foarte important cuvântul acesta „rugăciunea este oglinda 
sufletului”. Am putea lua aceasta ca o lozincă sau ca un principiu. Cel 
care se roagă își manifestă sufletul în rugăciune în raport cu 
Dumnezeu, în raport cu lumea, în raport cu oamenii, în raport cu 
binele lui, cu nădejdea pe care o are, pentru că rugăciunea, zice undeva 
în Scara Sfântul loan Scărarul, este „arătarea nădejdii și secure 
împotriva deznădejdii'. Cum ţi-e rugăciunea așa ţi-e şi sufletul. 

Unii zic că sunt foarte împrăştiaţi la rugăciune; sunt împrăștiați 
la rugăciune pentru că sunt împrăștiați şi când nu se roagă, totdeauna 
sunt împrăştiaţi şi nici la rugăciune nu se pot aduna. Fel de fel de 
gânduri le vin, fel de fel de gânduri caută să-și facă înstăpânire în 
sufletul lor când se roagă și în împrăștierea aceasta și prin 
împrăştierea aceasta stau și în faţa lui Dumnezeu. În Scara Sfântului 
loan Scărarul, despre rugăciune se spune că este „judecată și 
judecătorie şi scaunul judecătorului înainte de judecata viitoare”. Deci, 
ce-i rugăciunea? Judecată, judecătorie și scaunul judecătorului înainte 
de judecata viitoare. Ce înseamnă asta? Înseamnă că mai ales la 
rugăciune ne arătăm cine suntem noi din punct de vedere al raportului 
cu Dumnezeu. Dacă ne interesează sau nu ne interesează Dumnezeu. 
Dacă ne interesează sau nu ne interesează mântuirea. Dacă ne 
interesează sau nu ne interesează liniștea sufletului. Dacă ne 
interesează sau nu ne interesează adunarea, concentrarea. Dacă ne 
interesează sau nu ne interesează cele pe care le cerem de la 
Dumnezeu. În Pateric se spune că este necesar ca rugăciunea să fie 
unită cu faptele, adică lucrurile pe care le cerem de la Dumnezeu să le 
urmărim şi cu fapta. Adică, trăim o viață de nepăsare şi apoi să cerem 
de la Dumnezeu niște lucruri pe care le-am vrea, dar pe care, într-un 


fel, am putea să le câştigăm şi noi înşine? 

Se spune în Pateric despre un părinte care ştia de un frate, 
într-o mănăstire, care era ostenitor la rugăciune, dar era leneş la 
îndeplinirea celorlalte îndatoriri. Și zice că i s-a arătat diavolul 
părintelui și i-a spus așa, despre fratele acela care era ostenitor la 
rugăciune dar nepăsător la muncă și la celelalte îndatoriri: „Cutare 
frate mă strânge în braţe ca să nu mă duc de la el, pururea făcând voile 
mele și, apoi, zice către Dumnezeu: «Doamne mântuiește-mă de cel 
rău». 

Deci, iată, învățam din Pateric un lucru foarte important: să ne 
ferim noi înşine de pricinile relelor și apoi să cerem ajutor de la 
Dumnezeu pentru ce nu putem face noi. Eu le spun de multe ori 
credincioşilor care vin la mine și zic: „Părinte, să vă rugați că nu ne 
înţelegem bine în familie, să vă rugați să ne înțelegem mai bine” așa: 
„Două lucruri sunt importante în viața - sănătatea şi rugăciunea. 
Sănătatea ne-o dă Dumnezeu și înţelegerea ne-o facem singuri”. Adică, 
ne ajută și Dumnezeu să ne facem înțelegerea, dar trebuie să ne silim 
să ne facem partea noastră în înțelegerea noastră. 

Ziceam că în Pateric se găsesc şi multe lucruri care privesc viața 
socială, viaţa tuturor. De pildă, în învățăturile Sfântului Antonie, pe 
mine m-a surprins, prima dată când am citit Patericul, un cuvânt 
despre care am zis că nu e aşa important, dar după aceea am văzut eu 
cât e de important. Și anume, cuvântul că „lucrarea cea mare a omului” 
- fiți atenţi - „lucrarea cea mare a omului este ca greşeala sa să o pună 
asupra sa înaintea lui Dumnezeu şi să aştepte ispita până la răsuflarea 
cea mai de pe urmă”. Adică, până la cea mai de pe urmă răsuflare, până 
la sfârşitul vieţii, să aşteptăm ispita, să nu considerăm că nu ne mai 
poate ispiti nimic, că am ajuns la o statornicie în bine, că nu mai e cu 
putință să mai cădem. Să nu ne facem astfel de iluzii! 

Spune tot în Pateric că un părinte a zis: „Eu am murit lumii”, și 
cineva zice: „Tu ai murit lumii, dar să nu uiţi niciodată că diavolul-i 
viu”. Adică, ție ţi se pare că nu mai ai o legătură reală cu lumea, eşti 
departe cumva de lume, nu numai fizic, ci şi moral, în înțelesul că nu te 
mai iei după lucrurile lumii, dar să ştii că Satana-i viu. Diavolul este viu 
şi îți poate aduce niște întortocheli pe care nu le poţi bănui că-s ispite 
şi prin astea poţi cădea. E adevărat că tot în Pateric se spune, de pildă, 


că un părinte „din multă bunătate nu mai ştia ce e răutatea”. Era aşa de 
statornicit în bine încât nu mai putea presupune răutatea. Gândiţi-vă 
ce deosebire mare e între părintele acela și noi. Noi ce facem? Din 
multă răutate nu mai putem presupune bunătatea! 

De multe ori vorbim despre anumite fapte ale oamenilor şi le 
dăm o interpretare negativă, pentru că suntem noi negativi. Nu credem 
în bine, nu credem în binele pe care îl face altul. De pildă, părintele 
Arsenie Boca, Dumnezeu să-l odihnească, zicea că „oamenii știu 
căderile călugărilor, dar nu le știu și biruinţele” și tot părintele Arsenie 
spunea că „oamenii nu pot crede într-o viață superioară vieții pe care o 
duc ei”. Deci, dacă oamenii din viaţa obișnuită nu duc o viaţă ca a 
călugărilor, ei nu pot să-și închipuie că sunt alți oameni care pot mai 
multe decât ei, care pot să realizeze lucruri pe care ei, în mod obişnuit, 
nu le pot realiza sau le realizează cu foarte mare efort. În Pateric se 
spune, de exemplu, despre călugăr că „este osteneală”. Se pune 
întrebarea „ce este călugărul?'”, și se răspunde „călugărul este 
osteneală”. 

Tot la Sfântul Antonie cel Mare mai există un principiu care 
merge pentru toată lumea: și pentru călugări și pentru necălugări. Și 
anume, zice Sfântul Antonie cel Mare așa: „De la aproapele vine viaţa şi 
moartea, ca pe el mai întâi să-l folosească. De folosim pe fratele, pe 
Dumnezeu dobândim, iar dacă smintim pe fratele, lui Hristos greşim”. 
Vedeţi ce frumos este! zice: de la aproapele vine viața și moartea. Din 
felul cum ne raportăm la omul de lângă noi ne vine şi viaţa, când ne 
raportăm corect şi împlinim voia lui Dumnezeu, ne vine și moartea, 
când suntem neglijenţi față de omul de lângă noi. Şi cu explicația că 
dacă îl câştigam pe aproapele pentru Dumnezeu, atunci dobândim pe 
Dumnezeu, Îl câştigam pe Dumnezeu, iar dacă smintim pe fratele, îl 
derutăm. Ce înseamnă a sminti? A sminti înseamnă a deruta. A sminti 
pe om de la credinţa înseamnă a-l deruta de la credinţă. 

Nu ştiu dacă v-a spus cineva că, în Evanghelie, mai ales trei 
păcate sunt de căpetenie. (Tot fac aşa ocolișuri că îmi vin în minte, 
„paranteze”, cum zic domnii, adică ocolișuri. Îmi vin în minte niște 
lucruri care poate că-i bine să le știm și e bine să le plasăm şi cu o 
ocazie de felul acesta. Ar zice cineva că-s prea sistematic, că iau și de 
aici și de dincolo. Îi drept, dar nu sistematic, ci ca un învățător; îi învăţ 


pe oameni de bine, că le spun fel şi fel de lucruri.) Şi acum, de exemplu, 
mi-a venit în minte să vă spun că lucrurile acestea pe care le avem noi 
în vedere din Pateric se pot întemeia și pe alte învățături, din altă 
parte. De exemplu, Domnul Hristos, mai ales despre trei păcate 
vorbeşte, din câte păcate sunt. Și sunt multe feluri de păcate! La mine 
la spovedanii mai vin oameni şi zic: „Părinte, toate păcatele le-am 
făcut”, şi eu le răspund: „Nu-i adevărat, că să știi că nu le poate face 
nimeni toate; spune-mi păcatele pe care le-ai făcut, nu-mi spune că 
le-ai făcut pe toate, că pe toate nu le-ai făcut”. 

Deci, dintre toate păcatele câte-s amintite în Sfânta Evanghelie, 
Domnul Hristos mai ales trei păcate le-a avut în vedere și i-a îndemnat 
pe oameni să le lase: necredinţă în Dumnezeu: „Cel ce va crede și se va 
boteza, se va mântui; iar cel ce nu va crede se va osândi”, (Marcu XVI, 
16); sminteala, adică derutarea de la credința a celor ce cred; zice 
Domnul Hristos despre cel ce smintește pe fratele că „ar fi mai bine săi 
se lege o piatră și să fie aruncat în mare” (Luca XVII, 2) să se scufunde 
în mare şi să moară el, decât să smintească pe unul dintre cei care cred. 
Al treilea păcat pe care îl înfierează Domnul Hristos, în mod special, 
este fățărnicia (când te arăţi într-un fel în afară și ești în alt fel 
înăuntru) pentru care i-a mustrat pe farisei, când le-a zis că seamănă 
cu mormintele văruite, care pe dinafară sunt împodobite și înăuntru 
sunt pline de oase de morți (cf. Matei XXIII, 27). Deci, dacă îl câştigam 
pe fratele, pe Dumnezeu îl câștigăm, pe Dumnezeu îl dobândim, iar 
dacă smintim pe fratele, dacă-l derutăm, dacă-l ducem în confuzii, 
dacă-l ducem în nedumerire atunci lui Hristos greșim. 

Aveau Părinţii cei duhovniceşti din Pateric gândul acesta: să fie 
întotdeauna în legătură cu Dumnezeu. Principiul acesta îl găsim în 
Pateric la Cuviosul loan Colov, Sfântul loan Colov. Cuviosul loan Colov 
are cuvântul acesta: „nimeni nu zideşte casa de la acoperiș în jos, ci o 
zideşte de la temelie în sus”. Și l-au întrebat ucenicii lui și cei din jurul 
lui despre puterea cuvântului acestuia. Și el a răspuns așa: „Temelia - 
aproapele este, ca pe el mai întâi să-l folosești, că de el sunt atârnate 
toate poruncile lui Hristos”. E ceva extraordinar de important şi de 
frumos! Adică să ne raportăm la omul de lângă noi. De altfel, cel mai 
important om din lumea aceasta pentru fiecare din noi este omul de 
lângă noi, aproapele nostru, vecinul nostru. Se zice că mai mult te 


foloseşti de un vecin de aproape decât de fratele de departe. 

Domnul Hristos s-a gândit să iubim pe aproapele nostru, prin 
aproapele nostru înțelegând pe orice om pe care-l avem lângă noi, să 
ne interesăm de omul de lângă noi, care e aproapele nostru. 
Bineînţeles că aproapele nostru poate fi cineva şi foarte departe de noi 
spaţial, dar pe care-l purtăm în noi prin iubire. De exemplu, acum 
merge foarte multă lume în străinătate să-şi găsească de lucru. Aceia 
nu se depărtează decât spațial, în sufletul lor părinții, fraţii, prietenii îi 
poartă pe mai departe, ca și când ar fi în apropiere, tot aproapele lor 
sunt. Deci aproapele este temelia, pentru că de el sunt atârnate toate 
poruncile lui Hristos. Vrei să te verifici în raport cu Domnul Hristos - 
trebuie să te cercetezi în raport cu aproapele. Știi dacă îl iubești pe 
Domnul Hristos după măsura în care iubeşti pe aproapele tău. 

Să ştiţi că noi cu iubirea față de aproapele suntem foarte 
deficitari. În orice caz, nu știu cine ar putea zice că iubește pe 
aproapele ca pe sine însuși, că urmărește binele aproapelui cum 
urmăreşte binele lui. Chiar şi în familie, nu totdeauna părinţii sau copii 
sunt dispuși să renunţe la ceva din partea lor ca să se simtă bine cei din 
jurul lor. Cât priveşte raportarea la Dumnezeu, la oameni și la noi 
înșine, în Mântuirea păcătoşilor se spune: „Față de Dumnezeu să 
avem inimă de fiu, față de aproapele să avem inimă de mamă și față de 
noi înșine inimă de judecător”. As zice eu mai bine „minte de 
judecător”. Performanţa cea mai înaltă în fire (în fire, pentru că noi 
trebuie să ducem o viață mai presus de fire) este mama, inima de 
mamă. Noi ne gândim la Maica Domnului, de exemplu, şi o numim 
Mama noastră. Şi e mare lucru să te știi purtat într-o inimă de mamă, 
să ştii că Maica Domnului te iubeşte cum te iubește mama ta sau cum 
te-a iubit mama ta sau cum te iubește întotdeauna, pentru că o mamă 
este mamă în veșnicie. Mama mea, cât m-a iubit în viață, mă iubeşte şi 
din lumea de dincolo, nu schimbă sentimentele pentru că nu mai este 
în lumea aceasta. O mamă e mamă în veșnicie. Îmi aduc aminte, 
Dumnezeu s-o odihnească, pe buna mea, pe mama mamei mele, că 
zicea: „Numa mumă să nu fiil”. Se gândea așa la durerile unei mame, nu 
la durerile fizice, ci la durerile sufletești care apar când te gândești la 
copii tăi care nu sunt cum i-ai vrut, care nu sunt cum îi dorești, care fac 
nişte lucruri pe care n-ai vrea să le facă, deci la zdroaba aceasta 


sufletească, la zbuciumul acesta sufletesc din inima de mamă. Zicea: 
„Numa mumă să nu fii, să fii tată”; îşi dădea seama că un bărbat n-are 
sentimentele unei mame, deși tot apropiat este ca părinte, de copil, dar 
e tată, nu e mamă. Altceva-i să fii mamă și altceva-i să fii tată, şi asta o 
spunea o mamă! 

Deci performanţa firii este totuși situația de mamă. Or, în 
Pateric se vorbește şi despre performanțe mai înalte decât firea, decât 
ceea ce dă firea. Numai Dumnezeu știe dacă cineva, să zicem așa, tată 
fiind, poate să fie și mamă. Adică dacă poate avea inimă de mamă, tată 
fiind, bărbat fiind. Nu știm. 

Dar în Pateric și, în general, în viața spirituală, se urmăresc 
nişte lucruri care privesc înaintarea, cât se poate înainta pe calea 
desăvârșirii, aşa cum Domnul Hristos a spus: „Fiți, dar, voi desăvârşiți, 
precum Tatăl vostru Cel ceresc desăvârșit este' (Matei V, 48). 
Înseamnă că Dumnezeu, Domnul Hristos, vrea ca noi să ajungem la 
deplinătatea lui Dumnezeu. Cine poate ajunge, om fiind, la deplinătatea 
lui Dumnezeu? Nimeni nu poate ajunge, dar idealul acesta este: să 
ajungi la desăvârşirea fără hotar, să faci atât cât poți face în limitele 
tale, pentru că noi, totuși, suntem limitați, doar ale lui Dumnezeu fiind 
nemărginite. 

Nu există nimic în Dumnezeu mărginit. Bunătatea lui Dumnezeu 
e nemărginită, iubirea lui Dumnezeu e nemărginită. Noi spunem că 
Dumnezeu este Iubire, este scris în Scriptură lucrul acesta (I Ioan IV, 
8, 16). Părintele Arsenie Boca zicea că „iubirea lui Dumnezeu față de 
cel mai mare păcătos este mai mare decât iubirea celui mai mare sfânt 
față de Dumnezeu”. Cel mai mare sfânt nu poate avea iubire față de 
Dumnezeu cât poate să iubească Dumnezeu pe cel mai mare păcătos. 
Deci, Dumnezeu este lubire, iubire care-i lucrătoare. 

Noi spunem la slujbă: „bun și iubitor de oameni Dumnezeu ești”, 
„milostiv şi iubitor de oameni Dumnezeu ești”, „al Tău este a ne milui și 
a ne mântui”, „Dumnezeul milei și-al îndurării și-al iubiri de oameni 
eşti”. Noi contăm pe lucrul acesta, numai că și noi trebuie să ajungem 
la mai mult şi la mai bine în ceea ce privește iubirea. Cum se poate 
ajunge la mai mult şi la mai bine în ceea ce privește iubirea? Prin 
despătimire, prin nepătimire. Patericul este o carte în care ne putem 
întâlni de multe ori cu gândul la despătimire, cu gândul la nepătimite. 


Pe mine m-a surprins, de exemplu, citind Patericul, o istorie în 
legătură cu avva Pimen. „Avva” înseamnă „părinte' și, de obicei, în 
Pateric se întrebuințează cuvântul acesta în loc de „părinte”: avva 
Antonie, avva Arsenie, avva Pimen, avva Pamvo etc... Pe românește 
zicem părintele Pimen și la părintele Pimen găsim o istorie foarte 
interesantă, şi anume se spune că un frate din părțile lui avva Pimen 
s-a dus în străinătate; s-a dus undeva departe. Și acolo unde s-a dus, a 
găsit un pustnic şi i-a vorbit despre avva Pimen. I-a spus: uite cât este 
de căutat de oameni şi cât este de înțelept și cât este de bun avva 
Pimen. Și l-a invitat pe fratele de departe, vreodată dacă-şi poate face 
drum, să se întâlnească cu Cuviosul Pimen. Fratele, după o vreme 
oarecare, şi-a făcut drum să-l întâlnească pe avva Pimen și l-a întâlnit, 
şi-a început să-l întrebe de lucruri înalte. Și avva Pimen nu i-a dat 
niciun răspuns. Pustnicul de departe a ieșit nemulțumit de la avva 
Pimen că nu i-a vorbit și i-a spus fratelui care l-a invitat: păcat de 
drumul pe care l-am făcut (avem noi o vorbă cu cei mai apropiaţi ai 
mei că „făcurăm drumul degeaba”) până aici, că nu m-a folosit avva 
bine. Şi s-a dus fratele, obligat fiind cumva de faptul că l-a invitat pe 
pustnicul acela, să-l întrebe pe avva Pimen de ce n-o vorbit cu acela. Și 
avva Pimen i-a zis aşa: „El este din cei de sus, iar eu sunt din cei de jos”. 
Fratele și-a dat seama, s-a dus la pustnic și i-a spus: „Uite, să ştii că 
bătrânul nu vorbește bucuros despre lucruri înalte, dar dacă îi vei 
spune niște lucruri în legătură cu patimile (cu deprinderile rele, cu 
răutățile statornicite, asta înseamnă patimă. Patimă e o boală. La noi se 
zice că pătimeşte cineva când este bolnav, adică suferă), avva te 
foloseşte, dar dacă vorbeşti despre lucruri înalte nu te foloseşte”. Și 
atunci s-a dus pustnicul la avva Pimen și a spus: „Ce să fac, părinte, că 
mă luptă cutare patimă sufletească”. Și atunci avva Pimen a zis: „Acum, 
frate, bine ai venit!”. Și a stat de vorbă despre patimi cu pustnicul. Și să 
ştiţi că pustnicul, când a ieşit de la avva Pimen, a fost așa de bucuros 
încât a zis către fratele acela care l-a invitat că Îi mulţumeşte lui 
Dumnezeu că s-a întâlnit cu un astfel de om înţelept. 

Patericul pune problema astfel: cel dintâi lucru pe care trebuie 
să-l urmărească un om care vrea să se apropie de Dumnezeu este să se 
curețe de patimi; să devină din pătimaș - nepătimaș. Și în Pateric sunt 
multe locuri care privesc patimile sau nepătimirea ca rezultat al 


străduințelor de despătimire. Deci, avva Pimen a pus problema 
aceasta: întâi trebuie să urmărești să nu mai fi rău, întâi trebuie să 
urmăreşti să nu mai fi păcătos, întâi trebuie să urmăreşti să scapi de 
deprinderile rele, întâi trebuie să ajungi la libertate sufletească; până 
n-ajungi la liberarea de patimi încă nu ești liber, chiar dacă nu ești 
ținut în lanţuri să zici că ești robit (deși părintele Arsenie Boca, iar îl 
pomenesc, vorbeşte și despre o înlănţuire fizică, o înlănţuire care nu e 
înlănțuirea din închisoare, ci înlănţuirea din neputința). 

În Cărarea Împărăției, poate aţi găsit titlul „Copii născuţi în 
lanţuri”. Copii aduși pe lume cu defecte, copii aduși în lume cu 
mărginire, copii care nu sunt în deplinătatea puterilor, aceștia sunt 
copiii născuți în lanţuri. Există o legare în lanţuri prin patimi. 

Se zice că la un părinte s-a dus un frate. Părintele a văzut că 
fratele are pe umeri două maimuțe. Și pe un umăr și pe celălalt câte o 
maimuţă, care îl ținea legat cu lanțuri. Și şi-a dat seama Cuviosul că 
este vorba despre un om care-i stăpânit de slavă deşartă și de mândrie 
- patimi subtile. Patimi subțiri, cum se zice în Pateric. Și fratele acela 
i-a cerut părintelui cuvânt de învățătură. Părintele l-a întrebat ce viață 
duce şi a văzut ce pricini îl duc la slava deşartă și la mândrie, și atunci, 
ca să-i taie pricinile de mândrie și de slavă deșartă, l-a pus să facă niște 
lucruri pe care fratele nu le-ar fi făcut. Şi anume, să cumpere vin și să 
bea vin, să cumpere carne și să mănânce carne. Și fratele, când a auzit 
aşa ceva, nu-i venea să creadă, dar, până la urmă, pentru că i-a promis 
părintelui că va face ce-i va spune, a făcut și așa a scăpat de pricinile 
care l-au dus la slava deşartă și la mândrie. 

Noi trebuie să surpăm întotdeauna, când vrem să ne 
îmbunătăţim viața, să ne luminăm mintea, pricinile care duc la patimi. 
O metodă a Patericului în legătură cu despătimirea este ocolirea 
pricinilor care duc la patimi, la răutăți. Când cunoaștem pricinile 
patimilor, trebuie să le ocolim, iar dacă nu le ocolim, înseamnă că ne 
băgăm în noi înşine pricinile patimilor şi avem temeiurile în legătură 
cu patimile. 

De pildă, se spune în Pateric, că la un părinte s-a dus cineva și a 
zis: „Părinte, pe mine mă luptă dracii”. Şi Cuviosul a zis: „Nu se poate 
frate, pe tine să te lupte dracii! Nu se poate, zice el mai departe, pentru 
că dracii se luptă cu oameni mari, ca Moise și ca Ilie, iar pe noi ne luptă 


patimile noastre şi aceştia-s dracii noştri, patimile noastre”. 

Tot în Pateric se spune, cumva ilustrând această idee, că un 
frate era tare bântuit de duhul desfrânării. Era tare pornit spre 
desfrânare, în diferite chipuri, probabil. Şi s-a dus la un părinte şi a zis: 
„Părinte, roagă-te pentru mine, că mă luptă patimile, mă luptă duhul 
desfrânări; ce să fac? Roagă-te pentru mine!”. Părintele s-a apucat și 
s-a rugat. Şi a trecut o săptămână și se duce fratele din nou la el şi zice: 
„Părinte, roagă-te pentru mine că nu mă slăbește deloc pornirea 
aceasta, răutatea aceasta; sunt asuprit de duhul desfrânării!”. Și 
părintele s-a rugat şi atunci a apărut diavolul şi a zis: „Eu m-am 
îndepărtat de la el de când te-ai rugat întâi, dar el are dracii lui - 
lăcomia pântecelui și somnul cel mult”. Nu-i vorba numai de o 
influentă din afară, ci e vorba de o stare din lăuntru, care nu-i rezolvată 
cum ar trebui. Nu-i destul să te rogi ca să scapi de-un lucru, ci trebuie 
să ajuţi şi tu din partea ta, ca să scapi de el cu rugăciune, cu post, cu 
înfrânare, cu osteneală, cu muncă, cu tot ce ştii că te face să nu fii 
împrăștiat, tentat sau ispitit de cele rele. 

În ceea ce priveşte despătimirea ca rezultat - nepătimirea în 
sine - în Pateric sunt arătate mai multe situaţii în care omul se poate 
observa în ceea ce priveşte rezultatele străduințelor sale. Mai întâi de 
toate, să știți că lucrul principal este ocolirea pricinilor. Dacă nu 
ocoleşti pricinile, ajungi negreșit la patimi. Eu sunt foarte împotriva 
faptului de a se uita cineva la filme necuviincioase, la televizor, la 
spurcăciuni pe care și le bagă în suflet și care, după aceea, nu le mai 
poate scoate şi care lucrează, care-l excită şi care îi dau stări pe care nu 
le poate contracara. Or, în Pateric nu se poate vorbi despre aşa ceva, 
pentru că nu erau mijloacele care sunt acum, dar acolo se au în vedere 
pricinile care erau pe vremea aceea. 

Părinții duhovniceşti insistau foarte mult în ceea ce privește 
retragerea. Retragerea în pustie, retragerea unde-i mai puțină lume, 
retragerea în locuri unde sunt oameni de un gând cu tine. Se socotea că 
plecarea din mănăstire, plecarea din pustietate în lume, este 
înmulțitoare de gânduri cu care după aceea ai de luptat în singurătate. 
Și mai ales în singurătate îţi vin tot felul de gânduri, pentru că acolo ai 
posibilitatea să te observi pe tine însuţi. Când ești împreună cu 
oamenii, unul zice una, altul zice alta, zici și tu, se învălmășesc 


gândurile, se învălmăşesc cuvintele, nu mai știi, nu te mai poţi ocupa 
de tine însuți. 

Se spune în Pateric că trei oameni s-au hotărât să facă ceva 
pentru Dumnezeu. Și anume, unul a zis: „Eu mă duc în pustie, pentru 
Dumnezeu”; al doilea a zis: „Eu, precum scrie în Scriptură - «fericiți 
sunt făcătorii de pace, că aceia fiii lui Dumnezeu se vor chema» - mă 
duc să-i împac pe oameni ca să mă numesc fiul lui Dumnezeu”; ultimul 
a zis: „Este scris în Scriptură - «bolnav am fost şi M-ai cercetat» - eu 
mă duc să ajut bolnavii”. Și s-a dus fiecare dintre cei trei la locul pe 
care și l-a fixat și la osteneala pe care și-a luat-o pentru a se apropia de 
Dumnezeu. Și de la o vreme, cei doi care s-au dus, unul să împace pe 
oameni, altul să îngrijească bolnavii, au văzut că nu au rezultatele 
dorite de ei și s-au gândit să meargă la fratele din pustie, să vadă ce a 
realizat. S-au dus acolo şi i-au spus de necazurile lor, că oamenii nu vor 
să se împace, că îşi dau ei dreptate, că nu se lasă înduplecați, că 
bolnavii nu-s mulțumiți de felul cum îi ajută. Și zic: „Frate, tu ce ai 
realizat, tu ce ai împlinit aici în retragerea ta?”. Şi fratele zice: „Aduceţi 
nişte apă din baltă” (era o baltă acolo şi au adus apă într-un vas). Și 
după ce au mai stat de vorbă, de la o vreme apa s-a limpezit în vas şi 
zice cel din pustie: „Aţi văzut apa asta când am adus-o cât era de 
tulbure. Vedeţi cum este acum? Limpede! Asta am realizat eu în pustie, 
mi-am limpezit sufletul!”. Și au constatat cei doi că el a fost cel mai 
câștigat, că şi-a limpezit sufletul. Dar până-ți limpezeşti sufletul, îţi vezi 
murdăriile, îți vezi mizeria din tine. 

Patericul e îndemnător la rugăciune, dar nu la o rugăciune de 
program. E scris undeva, în Pateric: „Călugărul care se roagă numai 
când se roagă, acela nicidecum nu să roagă”. Deci nu se roagă când se 
roagă după un program, ci toată viaţa trebuie să fie o rugăciune (acel 
„Rugaţi-vă neîncetat” (I Tesaloniceni V, 17) despre care știm că l-a zis 
Sfântul Apostol Pavel ca îndemn). 

„Totdeauna să vă bucurațţi, neîncetat să vă rugaţi, pentru toate 
mulțumiți”, spune Sfântul Apostol Pavel. Faptul acesta de a te ține de 
Dumnezeu, de a te gândi la Dumnezeu, de a-L avea pe Dumnezeu în 
prim-planul vieţii tale, este, de fapt, un mijloc de îmbunătățire 
sufletească și, în cazul acesta, înmulțind rugăciunea, înmulțeşti și 
mijlocul de a te apropia de Dumnezeu; astfel te observi pe tine însuţi şi 


poţi înlătura gândurile cele rele. Trebuie să nu te duci acolo unde-s 
izvoarele de răutăți, unde sunt lucruri care impresionează negativ; pe 
voi tinerii nu vă mai impresionează relele așa cum i-ar impresiona pe 
călugări, să zicem. Un călugăr care vede din când în când câte un lucru 
rău, este mai păgubit sufletește decât unul care vede mereu, dar, 
oricum, păgubiți sunt şi unul şi altul. Dacă te duci mereu la locuri 
poluate din punct de vedere moral, să zicem la discotecă, înseamnă că 
te duci în gura iadului, într-un fel, şi dacă te duci acolo este firesc să 
aduci de acolo în tine lucrurile cele negative și apoi să te întâlneşti cu 
ele, mai ales la vreme de rugăciune. 

Zic eu către un tânăr: „Să te duci de acuma încolo la biserică, 
duminica”. Zice: „Părinte, dacă ziceţi dumneavoastră mă duc, dar 
dumneavoastră nici nu ştiţi ce duc eu în mintea mea când mă duc în 
biserică, câte spurcăciuni duc eu în minte în biserică”. Şi i-am zis: „Cu 
ele cu tot du-te la biserică, pentru că, dacă nu te duci la biserică, nu te 
poate ajuta cineva în afară de Biserică. Dar dacă te duci în biserică faci 
dovadă înaintea lui Dumnezeu şi înaintea ta că te vrei mai bun și vrei 
să scapi de rele, dar ca să scapi de cele de demult trebuie să nu mai 
adaugi altele în vremea aceasta. Și atunci scapi de răutăți”. 

Părinţii din Pateric erau foarte hotărâți într-o privinţă: nu-i 
lăsau pe oameni să vadă lucrurile rele și să urmărească şi să se uite şi 
să fie cu ochii iscoditori. Am citit undeva despre un părinte care avea 
un ucenic (asta nu-i din Pateric, este din Calea desăvârșirii 
creştinești) și s-a dus cu el odată în oraș și a văzut o fată. Și ucenicul 
s-a uitat bine la fată și s-a uitat şi părintele cât s-o fi uitat şi după aceea 
zice către ucenic: „Tare frumoasă este fata asta”; ucenicul zice: „Da, 
părinte”. Dar părintele continuă: „Păcat că are ceva la un ochi”. 
Ucenicul răspunde: „Nu, părinte, n-are nimic”. „Ba are”, zice părintele, 
iar ucenicul: „Nu, că eu m-am uitat cum se cade, n-are nimic”. Și atunci 
părintele nu l-a mai ținut de ucenic! A zis că nu-i bun dacă se uită cu 
ochi iscoditori. Acum poți să te uiţi și cu ochii dacă eşti deja câștigat 
pentru Dumnezeu, dacă ești câștigat pentru o viață superioară, dacă 
vezi curat. Sfântul Apostol Pavel spune undeva că „Toate sunt curate 
pentru cei curați, iar pentru cei întinaţi nimic nu este curat” (Tit I, 15). 
Când ai ajuns o dată la o privire sfântă, la o privire curată, poţi să te uiţi 
dacă te uiţi cu ochii lui Dumnezeu la lumea aceasta. 


Deci Patericul este împotriva acestui stil de iscodire, insistă 
foarte mult pentru retragere. Bineînţeles că cineva care trăiește 
într-un oraş, cum suntem noi, care avem rosturile în oraș, nu poate să 
fie foarte retras, dar poate să-şi ferească privirea de lucrurile negative 
şi, cât poate, să facă asta. 

Se zice că un părinte dintr-o mănăstire sau dintr-o pustie a fost 
chemat de arhiepiscopul din eparhia respectivă și s-a dus la el. Și când 
s-a-ntors, l-au întrebat fraţii: ce a văzut pe unde a umblat? Şi zice el: 
„Fraţilor, iertați-mă, eu să știți că nu am văzut decât fața 
arhiepiscopului. Celelalte nu le-am văzut”. Și-atunci ei, aşa, ironic, au 
zis: „Da' ce, avvo, nu cumva s-a scufundat lumea?”. Şi el a zis: „Nu s-a 
scufundat lumea, dar eu nu mi-am lăsat ochii să umble încoace și 
încolo. Am privit în jos, mi-am văzut de cale și m-am dus la 
arhiepiscop, l-am văzut, și iarăsi, ca și când s-ar fi scufundat lumea, 
m-am întors”. Acum, bineînţeles că nu a fost ca și când s-ar fi scufundat 
lumea, că doar ela trebuit să vadă pe unde umblă. Dar, în orice caz, nu 
a avut o împrăștiere, nu a căutat anume o împrăștiere, cum caută mulți 
dintre oamenii din vremea de astăzi, când își înmulțesc impresiile 
negative, nu se mai gândesc la Dumnezeu, ci se gândesc la lucrurile pe 
care le văd, doar așa, ca să-şi ocupe cumva mintea, ca să-și ocupe 
cumva sufletul. Apoi, despre aşa ceva cei de demult nu știau şi nu voiau 
să ştie! Înţelepciunea Patericului este împotriva pricinilor care 
înmulțesc relele; părinții se observau foarte bine unii pe alții și 
ajungeau, de la o vreme, la limpezimea aceea, că nu se mai puteau 
întâlni cu răutăţile și - „din multă bunătate - nu mai știau ce-i 
răutatea”. 

Vreau să vă spun, tot în legătură cu nepătimirea, că un părinte a 
zis: „Eu am murit patimilor, patimile au murit pentru mine”. Un alt 
părinte, când a auzit aşa ceva, l-a întrebat: „Tu ai zis vorba asta?”. Şi el 
a zis că da. Şi-i zice părintele acela: „Dacă mergi pe un drum şi vezi 
nişte hârburi şi aur în mijlocul lor, atunci tu poți să socotești aurul ca şi 
hârburile?”. Și el răspunde: „Nu, dar mă silesc să nu iau aurul”. După 
aceea-l întreabă: „Dacă te duci în chilia ta și găsești acolo o femeie, zici 
că nu-i femeie?”. Şi el zice: „Nu zic că nu-i femeie, dar mă silesc să nu 
m-ating de ea”. „Dar dacă auzi că unii te vorbesc de bine și că alții te 
vorbesc de rău, tu zici că pe cei care te vorbesc de rău îi poți avea la fel 


cu cei care te vorbesc de bine?”. Și el zice: „Nu, dar mă silesc să-i am şi 
pe cei care mă vorbesc de rău la fel cu cei care mă vorbesc de bine'. 
Și-atunci a zis părintele: „Vezi, patimile nu au murit pentru tine, sunt 
numai nelucrătoare, dar trebuie să-ți dai silința ca să faci deosebirea 
între unele și altele, pentru a te putea raporta la nepătimire”. 

Mi-a plăcut de când am citit prima oară Patericul, o istorie 
foarte importantă în legătură cu despătimirea, adică în legătură cu 
nepătimirea ca rezultat al despătimirii. Anume, se spune că la un 
călugăr s-a dus o fecioară, care i-a spus aşa: „De doi ani de zile tin post 
şase zile şi a șaptea dezleg, am învăţat Vechiul și Noul Testament pe 
de rost, ce trebuie să mai fac?”. Şi atunci părintele o întreabă: „Ti s-a 
făcut ocara ca și cinstea?” (Adică, dacă te ocărăște cineva eşti la fel de 
liniştit ca şi când te-ar cinsti?). Și ea zice, nu. După aceea zice călugărul: 
„Ti s-a făcut lipsa ca îndestularea?” (Când eşti lipsit eşti tot atât de 
liniştit ca şi când ai fi îndestulat?). Ea zice, nu. „Ti s-a făcut paguba ca şi 
câştigul?” Ea zice, nu. „Ti s-au făcut străinii ca rudele după trup?” Şi ea 
zice, nu. Şi atunci zice părintele: „Du-te şi pune început bun, căci cu 
ceea ce zici că ai făcut, încă nu ai făcut nimic!” 

Noi trebuie să urmărim un rezultat, trebuie să urmărim o 
înnobilare sufletească. Fără o înnobilare sufletească, degeaba ne 
numărăm zilele de post (bine-nţeles că nu-i vorba de zilele de post pe 
care trebuie să le ţină toată lumea, toţi creștinii, miercurea şi vinerea, 
posturile Bisericii, ci mă gândesc la un post special). Noi trebuie să 
urmărim un rezultat anume, adică îmbunătățirea sufletească. Noi 
suntem chemaţi să fim asemănători cu Bunul Dumnezeu, că dacă 
suntem răi, ne asemănăm cu Cel rău. Dacă suntem buni, ne asemănăm 
cu Bunul Dumnezeu și atunci trebuie să ne silim să ne îmbunătăţim 
viața, iar îmbunătăţirea vieții se face și prin metode din acestea, prin 
rugăciune, prin postire şi prin metode de rugăciune a minţii (Doamne 
Iisuse Hristoase, Fiul lui Dumnezeu, miluiește-mă pe mine, păcătosul.) şi 
prin metode de retragere (adică nu te duci totdeauna acolo unde-s 
pricinile patimilor, acolo unde-s ştiu eu ce lucruri care te duc în ispită 
şi care apoi te asupresc, ci cauţi să-ți simplifici viața). Patericul este 
foarte, foarte orientat spre simplificarea vieții. Noi de aceea nu avem 
timp pentru Dumnezeu, pentru că prea complicăm viața, prea ne 
trebuie multe, prea vrem lux, prea vrem lucruri care, de fapt, nu ţin de 


o viață duhovnicească. Toate-s bune și la locul lor, dar dacă pierzi 
vremea care I s-ar cuveni lui Dumnezeu, în loc să-ţi faci datoriile, 
atunci nu-i bine! 

Vreau să vă aduc în față un cuvânt de-al unui părinte de la 
Sfântul Munte. Un părinte de la Sfântul Munte care a venit pe la noi pe 
la mănăstire, pe care l-am întrebat eu: „Părinte, cum sunt călugării de 
la Sfântul Munte?”. Şi zice: „Dragă, să nu-ţi închipui că la Sfântul Munte 
sunt oameni veniți din cer pe pământ. Sunt oameni de pe pământ care 
doresc mai binele, doresc cerul. Deci să nu te duci acolo să întâlneşti 
oameni din cer”. Bun! Şi a venit vorba despre pescuit, că acolo, fiind 
lângă mare, pot să pescuiască. Și zice el: „Da, este drept că-i mai bun 
peștele decât cartoafele! (el a zis” cartoafele „pentru că uitase cum se 
zice în româneşte), dă-ţi trebuie timp prea mult până-l prinzi”. Zicea 
părintele Serafim Popescu, când s-a dus la Sfântul Munte, că a întâlnit 
acolo un părinte român care nu mai știa bine românește (pentru că 
trăise mult printre greci) și în loc să zică „ce vacă”, de exemplu, zicea 
„bou parte femeiască”. Bineînţeles că părintele i-a zis că „bou parte 
femeiască” se numeşte „vacă”. Așa și părintele acesta, zicea „că e mai 
bun peştele decât cartoafele”, dar el prefera să mănânce cartofi şi să nu 
mănânce peste, în loc să-și piardă vremea care-i hotărâtă pentru 
pravilă, pe care s-o folosească pentru pescuit. 

Stimaţi ascultători, totuși va trebui să şi sfârșesc! Se zice că un 
părinte ținea o predică și a cam lungit-o. Un tată ținea un copil în braţe 
şi copilul a adormit, după care s-a trezit și l-a întrebat pe tată-său: „N-a 
mai terminat o dată?”. Și tată-său a zis: „Ba, a terminat, numai că nu se 
poate opri!”. Așa și eu, acum. Trebuie să cam gât şi să mă pot opri! 

Dar, ca să mă pot opri, trebuie să vă mai spun ceva fain! 
Și-anume, mie mi-au plăcut totdeauna lucrurile delicate! Și din Pateric 
mi-au plăcut lucrurile de o delicateţe superioară, de o delicateţe 
impunătoare. Aşa sunt două istorisiri care-mi plac mie foarte mult. Una 
în legătură cu cinstirea între ei a oamenilor: În istorisirile despre 
Sfântul Ilarion cel Mare, se spune că s-a dus odată la Sfântul Antonie 
cel Mare. Și când l-a văzut Sfântul Antonie cel Mare pe Sfântul Ilarion, 
care era începător în ale duhovniciei, dar care era socotit şi ştia Sfântul 
Antonie că va fi mare, a zis către el: „Bine ai venit, Luceafărule care 
răsari dimineaţa!”. Formulă de politețe. Şi să vedeţi ce frumos a 


răspuns Cuviosul Ilarion: „Pace ţie, Stâlpule de lumină care luminezi 
lumea!”. Pe mine mă impresionează lucrurile astea! Poate-s unii care-s 
ca butucul, nu-i impresionează! Dar sunt niște lucruri extraordinar de 
frumoase și, cu cât te apropii de ele, ai mai multă bucurie din ele... 
„Bine ai venit, Luceafărule care răsari dimineaţa!”, „Pace ţie, Stâlpule 
de lumină care luminezi lumea!” 

O altă istorisire care îmi umple sufletul de bucurie este la avva 
Macarie cel Mare. Se spune că avva Macarie (parcă nici nu-ţi vine să 
rosteşti așa ceva, dar nu se poate să nu rosteşti, dacă citeşti) s-a făcut 
Dumnezeu pământesc, şi spune de ce: pentru că, așa cum Dumnezeu 
acoperă lumea, deci ocroteşte lumea, așa acoperea și el păcatele 
oamenilor, pe care le vedea ca și când nu le-ar fi văzut, și cele despre 
care auzea, ca şi când n-ar fi auzit de ele. Este copleşitor de frumos și 
de valoros. Pe Avva Macarie nu-l interesau păcatele oamenilor, nu 
iscodea păcatele oamenilor, nu scormonea în păcatele oamenilor. 

Acestea sunt cele două istorisiri care aș fi vrut să vi se împlânte 
în minte și pe care să le aveţi în vedere. Mai sunt și altele, nu poţi să 
alegi, adică toate sunt frumoase, toate sunt importante. De pildă, se 
spune că avva Pafnutie a văzut un înger care avea o seceră în mână și 
care i-a spus: „Pafnutie, de secera aceasta vor fi tăiaţi toți cei care 
judecă pe fratele lor, dar tu, pentru că văzând păcatele fratelui nu l-ai 
judecat, ci te-ai gândit la păcatele tale, ai scăpat de această judecată”. 
Se insistă foarte mult în Pateric să nu judecăm pe oameni, să nu-i 
osândim, să nu-i condamnăm, să trecem cu vederea greșelile lor, să ne 
rugăm pentru binele lor; mai ales să nu judecăm, pentru că a zis 
Domnul Hristos: „Nu judecăţi, ca să nu fiți judecați” (Matei VII, 1). 

Este interesant ce se spune despre un părinte care nu era prea 
ostenitor în privința postului şi a celorlalte îndatoriri dar, când a murit, 
era senin și vesel. Cei care au stat atunci împrejurul lui au zis: „Frate, 
ştiam că n-ai fost prea ostenitor, cum de te muţi din lumea aceasta cu 
atâta veselie în suflet?”. Și el a zis: „Credeţi-mă, părinţilor, că știam şi 
eu că n-am fost prea nevoitor, dar eu am ţinut seama de cuvântul 
Domnului «Nu judecaţi ca să nu fiți judecați» şi, de când m-am făcut 
călugăr, n-am judecat pe nimeni și acum mă duc înaintea lui Dumnezeu 
şi-l zic: «Doamne, ai zis că să nu judec ca să nu fiu judecat» şi cred că 
n-o să fiu judecat, pentru că n-am judecat”. Cine poate să zică așa ceva? 


N-am ajuns la măsurile acestea, dar ne dăm seama de delicatețea 
părinților. 

Mai îmi amintesc ceva (cred că nu mă voi putea opri, totuşi!). Se 
zice că la un părinte s-au dus trei frați, dintre care unul avea nume rău. 
Și l-au rugat să le facă câte o mreajă. Cel dintâi a zis: „Avvo, fă-mi o 
mreajă!” (o plasă de pescuit). Și avva a zis: „Nu-ţi fac!”. Și a zis şi cel 
de-al doilea: „Fă-mi o mreajă!” şi avva a zis: „Nu-ţi fac!”. Şi a zis și cel cu 
nume rău: „Fă-mi o mreajă!” şi avva a zis: „Ţie-ţi fac!”. Şi la urmă cei doi 
s-au interesat de ce i-a făcut celui cu nume rău și lor nu le-a făcut. Și 
le-a spus aşa avva: „Voi mă-nţelegeţi că n-am vreme să vă fac, dar el, 
dacă aş fi zis că nu-i fac și nu-i făceam, ar fi zis că «de-aia nu-mi face 
mie, că am nume rău!»”. Deci, cu cel cu nume rău s-a purtat mai bine 
decât cu cei care n-aveau nume rău! 

Sunt nişte lucruri, sunt nişte nuanţe care impun. De aceea să 
ştiţi că eu socotesc Patericul (deși am vorbit de Filocalie, deși îmi 
place Filocalia, deşi mă ocup de Filocalie) mai cu efect, îl socotesc mai 
practic, mai dătător de perspectivă duhovnicească decât Filocalia. Din 
Filocalie trebuie să citeşti douăsprezece volume ca să ajungi s-o 
cuprinzi toată. Și-apoi, dacă le citeşti, de multe ori îți rămâne puțin. La 
mine au venit oameni care mi-au spus: „Părinte, am citit volumul întâi 
din Filocalie” şi, când i-am întrebat care-s autorii cuprinși în Filocalie, 
n-au știut să-mi spună niciun autor. Dacă n-au ştiut autorii, apoi nici 
scrierile nu le-au știut. Dacă n-au știut scrierile, n-au știut nici 
conținutul scrierilor. Deci noi nu trebuie să citim aşa, numai ca să ne 
pomenim că am citit cutare carte, ci trebuie să citim ca să ne învăţăm 
să câştigăm ceva, să avem povăţuitori pe părinţii din Filocalie, pe 
părinţii din Pateric. Și dacă-i avem ca povăţuitori, atunci știm ce avem 
de făcut, știm cum să ocolim patimile, ştim cum să înmulțim 
rugăciunea, ştim cum să fim binevoitori față de aproapele nostru, ştim 
cum să-l slujim lui Dumnezeu în raport cu aproapele nostru, știm cum 
să ne luminăm mintea, ştim cu ce să ne îmbogăţim sufletește şi-atunci 
nu mai avem vreme de gânduri deșarte, de gânduri necurate, de 
gânduri întinate, ci ne vedem de o viață superioară; viața superioară 
este dătătoare de liniște, dătătoare de fericire şi acesta-i rostul 
Patericului: să ne apropie de Dumnezeu, să ne dea o perspectivă 
duhovnicească, să ne întărească în bine, să ne înmulțească liniștea din 


sufletul nostru, pentru că până la urmă Patericul se întemeiază tot pe 
învățătura Evangheliei, dar este învățătura trăită! 

Evanghelia se interpretează, Patericul nu se mai interpretează, 
Patericul - cum e el, așa-l citeşti! Așa înveţi din el, n-ai nevoie de 
comentariu la Pateric! Nici n-am auzit până acum de un comentariu la 
Pateric. Nu există comentarii la Pateric, pentru că Patericul, el însuși 
se comentează, prin ceea ce înveţi din el. Acolo scrie, de exemplu, 
„Arsenie, fugi de lume și te vei mântui!”. Fugi şi tu de învălmășeală, cât 
poţi, și ai mai multă liniște! Sau: „Taci, fugi, linişteşte-te, că acestea 
sunt rădăcinile nepăcătuirii!”. Cum e cu tăcerea (vedeţi că nu mă pot 
opri?)? 

În Pateric se spune așa: „lubiţi neagoniseala și tăcerea, căci de 
acestea atârnă toată viața călugărului!”. Deci, se presupune că un 
călugăr trebuie să-şi ducă viața mai ales în tăcere; bine-nţeles, nu în 
tăcerea animalului sau în tăcerea mutului! De ce? Pentru că, dacă ne-a 
dat Dumnezeu grai, ni l-a dat ca să vorbim, nu ca să tăcem! Aveam un 
profesor de latină la Timișoara (eu am făcut liceul la Timişoara) şi 
când scotea pe câte unul la răspuns și nu ştia, zicea: „Tăcerea-i de aur, 
vorba-i de argint! Asta-i plin de aur!”. Nu în înţelesul acesta să taci, ca 
să te numeri la cei care tac, ci să taci ca să știi când să vorbeşti și cum 
să vorbeşti, corect și frumos! În Pateric se pune şi problema aceasta şi 
se zice: sunt trei feluri de oameni care tac - unii care tac din fire, unii 
care tac pentru slava deşartă, ca să fie numărați la cei care tac, şi unii 
care tac ca să nu greşească. Se zice că numai tăcerea celor din urmă 
câştiga darul. L-a întrebat cineva pe avva Pimen: „Ce-i mai bine, să 
vorbesc sau să tac?” Și avva Pimen i-a zis așa: „Dacă vorbeşti, pentru 
Dumnezeu să vorbeşti, iar dacă taci pentru Dumnezeu, e bine să taci!” 

Şi tot în Pateric se spune că „sunt oameni care de dimineața 
până seara vorbesc, dar fără de folos nimic nu vorbesc. Aceia toată 
vremea se socoteşte că duc tăcere; și sunt oameni care nu scot niciun 
cuvânt, dar în inima lor osândesc pe alții, aceia toată vremea se 
socotește că vorbesc”. 

Sunt nişte nuanţe, sunt nişte lucruri pe care toată vremea este 
bine să le avem în vedere, citind Patericul, asimilând cele din Pateric, 
împlinind toate câte le putem împlini din Pateric. Eu vă recomand 
Patericul şi, dacă după plecarea mea, o să vă interesaţi de Pateric să-l 


citiți, o să vă interesaţi de Pateric să simţiți nuanțele Patericului și 
să-l folosiți, eu zic că n-am venit degeaba aici! lar dacă totul se 
sfârşeşte acum, atunci înseamnă că numai eu sunt cel mai câștigat, 
pentru că mi-am mai înregistrat pe casetă o cuvântare, care poate să 
fie de folos şi pentru mine şi pentru alţii. lar dacă vă veţi interesa de 
Pateric şi de cele din Pateric, atunci înseamnă că am semănat aici și 
am dat lumină din lumina sufletului meu, lumină din luminile 
Patericului. O să găsiți foarte multe lucruri importante pe care eu nu 
le-am putut cuprinde în cuvântarea mea de-acum, foarte multe lucruri 
care or să vă fie de folos şi care doresc să vă fie de folos. 

Vă mulțumesc că m-aţi ascultat, că m-aţi lăsat să mă desfășor 
într-o cuvântare care mie mi-a făcut mare bucurie! Dumnezeu să ne 
ajute! 


— O întrebare practică: am o fetiţă de opt ani; până la șase - 
șapte ani stătea la toată slujba Sfintei Liturghii, acum nu mai are 
răbdare. S-o mai iau la slujba Sfintei Liturghii, chiar dacă mai iese din 
când în când din biserică sau s-o las acasă? Cum să procedez? 

— Şi într-un fel şi într-altul: o mai aduci la biserică să nu-și uite 
de biserică, o mai laşi și acasă, pentru că nu are răbdare... Slujbele 
noastre sunt făcute pentru oameni mari, pentru oameni pricepători, 
pentru oameni care ştiu pentru ce stau acolo, pentru oameni care 
participă la slujbă. Nu sunt făcute pentru copii care, la măsura lor, nu 
înţeleg. 

Să ştiţi că eu m-am trezit cumva în biserică. Când aveam eu 54 
de ani, am rămas în tren... Eram cu un părinte de la noi şi am rămas în 
tren... S-a blocat ușa și, până să cobor eu, a pornit trenul. Și zic eu: „de 
54 de ani n-am rămas niciodată în tren!”. Și părintele acela a zis că să 
nu număr toţi anii, că doar nu m-am născut în tren! Eu număr toţi anii 
şi zic că m-am trezit în biserică. M-au adus părinţii mei de când eram 
foarte mic și mi-a plăcut. Dar să ştiţi că nu înțelegeam nimic! 
Gândindu-mă acum, în urmă, mi-am dat seama că nu înţelegeam nimic. 
Credeam că în biserică nici nu se spune ceva cu sens, ci se spun așa... 
nişte cântări, fără text... 

Când m-am dus la scoală, la Cluj, m-au întrebat colegii dacă la 
noi se cântă „Ca pe Împăratul...”. Și eu am spus: „Nu, nu se cântă!'. 


Când m-am dus acasă, dacă ei mi-au atras atenţia, am auzit şi eu „Ca pe 
Împăratul tuturor să-L primim...”. Când m-am dus la scoală în clasa a 
doua, le-am spus colegilor: „Bă, să ştiţi că şi la noi se cântă «Ca pe 
Împăratul...»”. Deci copiii nu au cum să stea, nu au răbdare, nu au 
răbdare nu numai pentru biserică, nu au răbdare pentru nimic. Și la 
scoală li se face un program scurt, li se schimbă activitatea, li se dă 
posibilitatea să se joace, sunt niște lucruri pe care le ştiu pedagogii şi 
ştiu pentru ce le fac. Aşa că aceia care aveţi copii trebuie să vă lăsaţi voi 
după copii, nu copiii după voi, la măsura voastră. Se zice că niciodată 
nu poți să ceri unui copil să meargă la același pas cu un om mare. Un 
copil are pas de copil. Dacă vrei să mergi cu el, te lași tu după el, 
trebuie să-i înţelegi neputinţa lui; nu-i ceri niște lucruri pe care nici tu 
nu le-ai făcut când erai copil și nici nu le-ai fi putut face. 


— În ce mod ne putem apropia de Dumnezeu și prin cântarea 
psaltică? Despre acest lucru se vorbește mai puţin în Pateric, 
considerându-se că este o mai slabă concentrare a minţii asupra textelor 
liturgice. 

— În învățăturile Părinților duhovniceşti, de exemplu în 
scrierile Sfântului Petru Damaschin, avem afirmaţia că rugăciunea 
gândită, rugăciunea lăuntrică este „desăvârşirea minţii”, iar cântarea 
este „leac al neputinței”. Biserica a primit cântarea ca pe un fel de 
divertisment. Oamenii se simt mai bine când aud cântându-se, decât 
atunci când ar citi ceva sau când s-ar rosti ceva. Se simt mai bine 
conduși către Dumnezeu pe aripile cântării. Noi zicem că şi îngerii din 
ceruri cântă. Știm că la Nașterea Domnului au cântat îngerii „Mărire 
întru cei de sus lui Dumnezeu, şi pe pământ pace, între oameni 
bună-voire...”. Însă pentru o anumită categorie de oameni, care sunt 
mai obișnuiți cu slujba rostită, cu slujba citită, cu rugăciunea lăuntrică, 
se potriveşte și rugăciunea aceasta şi ei ocolesc cântarea, zicând că 
aceia care cântă se şi împrăştie mai mult. În realitate, fiecare trebuie să 
se folosească de mijlocul care i se potriveşte lui. Noi, la mănăstire, şi 
cântăm, şi citim, şi rostim, mă rog, facem cum e rânduiala, și nu zicem 
că atunci când cântăm ne împrăştiem și că atunci când nu cântăm ne 
concentrăm. În realitate, poţi să te concentrezi și când cânţi, dacă ţii 
seama de text și de cântare, poţi să te împrăștii şi când citeşti, dacă nu 


ţii seama de texte. 

În Pateric, într-adevăr, este câte un loc în care se spune (chiar la 
avva Pamvo) că s-a dus un frate din Pustie în Egipt şi a auzit acolo 
cântare de psalmi şi slujbe frumoase și s-a întors și a zis: „Părinte, noi 
ne pierdem sufletul aici în Pustie, nici nu știi ce frumos cântă cei din 
lume!”. Şi-atunci părintele l-a apostrofat și i-a spus: „Lasă, că-i mai bine 
ce facem noi, aceia se împrăștie” etc. Sunt niște lucruri exagerate. Și în 
Pateric poți să găsești exagerări. Sunt nişte lucruri exagerate pe care 
trebuie să le gândim în perspectiva noastră. Adică, dacă nouă ne place 
cântarea, şi dacă ne plac slujbele cu cântare, nu pierdem nimic. Dacă 
vrem să avem rugăciunea lăuntrică și necântată, putem să o folosim și 
pe aceasta, însă în rugăciunea noastră particulară. Important este să 
folosim ceea ce ne stă la îndemână. Dacă Biserica a rânduit să fie slujbe 
cu cântare, să învăţăm să cântăm și noi. Muzica psaltică e frumoasă, e 
cam pretențioasă, dar e frumoasă. Noi, în Ardeal, avem și muzică 
bisericească ardelenească, mai puțin pretențioasă, care poate fi cântată 
mai ușor; fiecare regiune din ţara noastră are melodiile ei bisericeşti... 
Important este să ne încadrăm în condiţiile pe care le avem. 


— Ce Pustiu este mai pustiu, orașul sau Pustiul? 

— Păi, depinde! Poate să fie orașul pustiu și să nu fie pustiu 
Pustiul. Depinde cum ţi-l faci. În oraş există pustiu în sensul acesta că 
oamenii se cunosc mai puţin, că oamenii se interesează mai puțin unii 
de alţii, că nu cunoşti nici pe cei dintr-un bloc cu tine, că ești mai izolat 
decât într-o Pustie, spre deosebire de sat - unde oamenii se cunosc, 
unde se întrebă unii pe alții, comunică unii cu alții, se salută când se 
întâlnesc. 

— Ce înseamnă să ai un program ordonat al vieţii spirituale? 
Înseamnă fixarea în anumite obiceiuri? 

— Da! E bine să ai niște deprinderi! Să ştii de rugăciunea de 
dimineața, de cea de seară, să știi de rugăciunea de la masă, să-ţi 
găseşti ceva timp ca să citeşti din Scriptură, să ai niște momente în 
viață care să fie marcate de gândul la Dumnezeu. Să nu fie ceva 
întâmplător, adică asta o fac, asta n-o fac... Când te scoli dimineaţa să 
ştii că stai în fața lui Dumnezeu, seara când te culci să știi că e vremea 
hotărâtă să te gândeşti la Dumnezeu, când stai la masă să te gândeşti la 


Dumnezeu... Asta înseamnă să ai şi un program de viaţa religios; 
duminica mergi la biserică, în zilele de post posteşti, sunt niște 
programe... 


— Ce ne puteţi spune referitor la pedeapsa pe care Dumnezeu o 
aplică în unele cazuri urmașilor celor ce au săvârșit păcate, pedeapsă 
care uneori poate merge până la al șaptelea neam, a șaptea generaţie? 

— Dragă, în ceea ce priveşte pedeapsa, noi nu ştim prea multe! 
Știm doar atât, că Dumnezeu i-a promis omului că dacă va împlini 
poruncile Lui, îl va binecuvânta până la al o mielea neam, iar dacă nu 
va împlini poruncile lui Dumnezeu, va fi pedepsit până la al treilea sau 
al patrulea neam! Asta înseamnă că noi avem o responsabilitate nu 
numai pentru noi, ci avem o responsabilitate şi pentru urmaşii noștri, 
că păcatele se plătesc nu numai de către cei care le fac, ci şi de către 
urmaşii lor. Asta-i ceea ce știm din Scriptură. Părintele Arsenie Boca 
zicea că de aceea se spune că păcatele se pedepsesc până la al treilea 
sau al patrulea neam, pentru că după al treilea sau al patrulea neam, se 
stinge neamul. 

Dacă împlineşti poruncile lui Dumnezeu, neamul îți rămâne 
până la a mia generație sau poate şi mai mult (o mie de ani nu 
înseamnă totdeauna o mie, ci înseamnă uneori şi altceva decât o mie, 
adică ani mulţi). Cum se explică, de ce-i așa, că-i drept sau nu-i drept să 
fie aşa, asta-i altceva! Ceea ce știm noi, este că suntem datori cu ceea ce 
putem face, nu numai pentru noi, ci și pentru binele altora. 


— Ce o sfătuiţi pe o tânără care a avut o bunică vrăjitoare, doi 
frați care s-au sinucis și ea însăși a avut o tentativă de sinucidere? 

— Dragă, eu nu știu ce să faci, decât să te ţii de Dumnezeu, 
pentru că de la Dumnezeu vine „toată darea cea bună și tot darul 
desăvârşit”. 


— Cum putem preveni împrăștierea gândurilor în timpul 
rugăciunii, când aceasta a devenit obișnuința? 

— Împrăştierea la vremea rugăciunii se poate preveni numai 
prin silinţa de a fi neîmprăștiat şi când nu-i rugăciune. În Pateric se 
zice: „Călugărul care se roagă numai când se roagă, acela nicidecum nu 


se roagă”. 

Omul nu trebuie să aștepte rugăciunea ca să nu se-mprăştie, ar 
trebui să nu se împrăştie nici când nu-i rugăciune. Împrăştierea este o 
chestiune care tine, în general, de viața omului. Mintea omului este în 
aşa fel făcută, încât să nu stea la un singur lucru, statornică numai la un 
singur lucru. În acelaşi timp poţi să te gândești şi la altceva, să ai şi altă 
impresie decât cea principală şi, în cazul acesta, important este să te 
concentrezi pe cuvintele pe care le spui și să nu te sperii dacă se 
întâmplă și altceva (faptul, de exemplu, că-ți vin gânduri care te 
împrăştie nu trebuie să te preocupe decât în înțelesul acesta - că să fii 
mai silitor, pentru a se împuţina gândurile). 

În Pateric se spune că la avva Pimen s-a dus un frate şi a zis: „Ce 
să fac, părinte, că-mi vin tot felul de gânduri rele în minte”. Și avva 
Pimen a răspuns: „Opreşte vântul! (bătea vântul). Întinde braţele şi 
pieptul şi opreşte vântul!”. Şi el a zis: „Nu pot să opresc vântul!”. Și 
părintele a continuat: „Așa cum nu poți opri vântul, aşa nu poţi opri 
gândurile rele! Dar altceva poţi să faci, şi anume, cu un gând bun să 
înlături gândul cel rău!”. Deci, statornicirea în gânduri bune va duce la 
înlăturarea gândurilor celor rele. 


— După eliberarea prin spovedanie de păcatele ce apasă asupra 
sufletului, amintirea patimilor revine mereu în minte. Pentru a ne 
elibera de amintirea lor, ce ne recomandaţi? 

— Recomand statornicirea în gânduri bune! Adică, de câte ori 
simțim că este un asalt în sufletul nostru pentru un gând negativ, să-l 
înlăturăm cu un gând pozitiv. Lucrul acesta se realizează în timp, 
niciodată nu ai putea rezolva o astfel de chestiune într-un anumit 
moment. lertarea o primim de la Dumnezeu, iar liniştirea sufletului tot 
de la Dumnezeu, dar statornicirea în gânduri bune este o chestiune 
care se câștiga în timp şi metodic. 


— La o adunare, unul din fraţi a zis: „Eu nu mănânc această 
mâncare, căci eu postesc!'. Părintele îl ceartă, zicându-i: „Mai bine nu 
posteai, decât să te lauzi pentru fapta aceasta!'. Când suntem în post și 
mergem la rude, când ne pun bucate pe masă, ce să facem? 

— Să spuneţi că postiți şi să postească și ei! Dragă, asta din 


Pateric, cu „eu postesc” era o pravilă personală a lui, nu era o 
rânduială a Bisericii. Eu, de exemplu, dacă mă duc undeva și mi se 
pune o mâncare de dulce în post, refuz mâncarea de dulce! De ce? 
Pentru că şi omul care îmi oferă trebuie să postească! Și acum există o 
rânduială precisă! Pe-atunci nu existau rânduieli precise, ci existau 
nişte deprinderi ale unora şi altora... Dacă tu te duci într-o adunare 
unde nu se posteşte şi tu vrei să postești într-o chestiune a ta 
particulară - e una, iar dacă postești pentru că e o rânduială a Bisericii 
să postești - e alta. De exemplu, când mergem la pomeni, dacă e zi de 
miercuri, de vineri sau zi de post, eu nu mănânc de dulce, că oamenii 
bagă de seamă ce mănânci (eu, de altfel, nu mănânc nici acasă de dulce 
în zi de post). Și-atunci, de ce să-mi stric rânduiala când mă duc la o 
pomană! Le spun oamenilor că astăzi se mănâncă de post şi-atunci 
oamenii se orientează, eventual îți dau ceva şi mănânci, iar dacă nu-ţi 
dau - trece, te duci acasă și mănânci ce poţi mânca. Asta-i rânduiala 
noastră de acum. 

Eu, dacă mă duc la fratele meu sau la cineva cu care sunt 
apropiat, spun de la început că la noi, la mănăstire, postim luni (dacă-i 
luni și vreau să postesc, deși la postul de luni sunt puţin elastic, în 
sensul că, dacă sunt în afară de mănăstire, nu țin neapărat să postesc 
lunea, pentru că postul de luni este totuși facultativ; la mănăstire, 
totdeauna postesc lunea). Dacă pot să postesc și rânduiala se poate 
împlini, le spun „uite, astăzi e luni, deseară vin la voi, pregătiți mâncare 
de post, ca să pot să postesc și luni”. Dacă nu-i anunţ, pot să mănânc şi 
de dulce, nu-i o problemă. Sunt chestiuni care sunt precise și sunt 
chestiuni cu elasticitate și nu-i nicio greşeală că le spun oamenilor că 
„azi e post şi trebuie să postim”, că nu mă laud cu postul, ci vreau să 
împlinesc o rânduială pe care trebuie s-o-mplinească și ei. 


— De cine depinde sporirea noastră duhovnicească, de noi sau de 
duhovnic? În ce măsură? 

Şi de noi, şi de duhovnic! Dar să știți că de multe ori depinde mai 
mult de noi decât de duhovnic, pentru că pe duhovnic îl întâlnim mai 
rar, dar cu noi ne-ntâlnim în toată ziua, în toată clipa. Depinde de noi, 
de râvna noastră, de dorința noastră de îmbunătăţire, de hotărârea 
noastră pentru a fi în legătură cu Dumnezeu, de reproșurile pe care ni 


le facem pentru întrelăsări, pentru delăsări, pentru neîmpliniri... 


— Vă rugăm să ne explicaţi următoare povestire din Patericul 
egiptean: A venit un frate la avva Zinon și a întrebat ce să facă, 
pentru că nu-l părăsesc patimile. Iar avva Zinon i-a zis: „Vasele lor 
sunt încă la tine şi de aceea nu te părăsesc. Dă-le lor arvuna lor și 
te vor lăsa”. Care sunt vasele și care este arvuna? 

— Dragă, vasele sunt pricinile patimilor, iar arvuna, probabil, 
este nădejdea de a scăpa de patimi. Nu le mai băga în seamă și-ai 
scăpat de ele! 


— Cum credeţi c-ar trebui să-și petreacă timpul liber un student? 
Prin timpul liber se înțelege și timpul afectat rugăciunii. 

— Un student să-şi folosească timpul liber tot ca student! mai 
întâi de toate să se odihnească pentru a fi disponibil pentru o muncă 
de student. Să ştiţi că şcoala nu se face numai cu munca, se face și cu 
odihna! Dacă nu ești odihnit - nu ai randament, nu înţelegi și e foarte 
important, când pornești la o muncă intelectuală, să fii totdeauna 
odihnit. Timpul liber se poate folosi și pentru studiu, eventual pentru 
alt fel de studiu decât cel de la școală sau care îi se cere pentru scoală, 
poți să te și plimbi, poţi să faci și sport dacă vrei, dacă simţi nevoia de 
sport, de a-ţi folosi energiile; mă rog, la tinerețe omul e pornit așa, să 
facă ceva, și la oraș n-ai ce face, nu e ca la tară, unde-i pui coasă-n mână 
şi zici: Eşti student, no, ia să vedem, știi cosi? Şi-i trage-o coasă... La 
oraș nu se pot realiza niște lucruri care se pot realiza la sat. La sat îi pui 
sapa-n mâna copilului de când o poate ține-n mână. La oraș trebuie să 
faci ceva şi-atunci mai faci un sport, mai ieşi la o plimbare, în orice caz, 
să nu-ţi pierzi timpul în priviri fără rost la televizor (eu nu zic să nu vă 
uitaţi la televizor, că și eu am într-un fel televizor, am sonorul de la 
televizor, numai că n-am vreme de el). Important este să-ți găsești 
totdeauna ceva de făcut, totdeauna ceva frumos, ceva care te 
îmbogățește sufleteşte și-atunci e foarte bine. Și dacă nu-ţi găseşti ceva 
de făcut, atunci te stăpâneşte vrăjmașul și-apoi îţi dă el de lucru! 


— Dacă săvârșim păcate faţă de părinţii trupești și ne căim, 
dobândim iertare, pe de o parte, iar pe de altă parte - pedeapsă? 


— Dumnezeu zice: „Cinsteşte pe tatăl tău şi pe mama ta” 
(Ieşirea XX, 12) - e poruncă, și ţineţi seama de faptul că cele zece 
porunci ale lui Dumnezeu, după Sfântul Chiril al Alexandriei, sunt 
împărțite aşa: primele privesc raportul dintre om și Dumnezeu, a 
cincea privește raportul dintre părinţi şi copii, iar celelalte privesc 
raportul între oameni şi oameni. 

Sfântul Chiril al Alexandriei observă un lucru care mie mi-a 
plăcut foarte mult, de când l-am aflat (îmi pare rău că nu l-am gândit şi 
eu înainte de a-l afla), și anume: întâi e Dumnezeu, apoi părinţii și după 
aceea sunt ceilalți oameni! Părinţii au un loc special; prin părinţi ne-a 
adus Dumnezeu în lumea aceasta, deci față de părinți avem datorii 
speciale, trebuie să-i odihnim pe părinţi prin viața noastră, prin felul 
nostru de fi, să nu le facem supărări, să nu le facem rușine și dacă, 
totuși, greşim față de ei (sigur că greșeala nu-i numai față de ei, ci şi 
față de noi şi față de Dumnezeu), de la Dumnezeu primim iertarea, iar 
pentru că păcatele, în majoritatea cazurilor, se plătesc, putem să 
primim și necazuri de pe urma necinstirii părinţilor și s-ar putea 
întâmpla ca, la rândul nostru, ca părinţi, să avem necazuri prin copiii 
noştri. Se zice: „Ce faci - ți se va face”. Noi nu dorim lucrul acesta! Pe 
cât se poate, să fim corecți, că atunci ne vine dar de la Dumnezeu, nu ne 
vine pedeapsă de la Dumnezeu. Pedeapsa, de altfel, e considerată ca un 
mijloc de îmbunătăţire, nu ca un mijloc de ispășire. 


— În Pateric și în viața călugărească, mai ales, ascultarea este un 
element de bază. Totuși, noi auzim pe unii călugări că ei nu mai vor să 
asculte pe ierarhii de care aparţin, pentru motive ca acestea: că ierarhul 
locului sau stareţul îi nedreptăţește, nepreţuindu-le efortul depus în 
mănăstire, că ierarhul sau stareţul sunt materialiști sau au alte păcate. 
Până unde merge ascultarea necondiționată și, eventual, când poţi pune 
anumite condiţii? 

— Ascultarea este necondiționată în sensul acesta, că atunci 
când te faci călugăr spui că vei fi ascultător întru toate de îndrumător 
şi de fraţii care-ţi dau niște lucruri de făcut. Dar când ai fi îndemnat 
prin poruncă să faci un păcat, atunci nu asculți! De exemplu, dacă ţi 
s-ar porunci să dai foc unei case, din ascultare, nu se poate! Pentru că 
ascultarea o faci ca să te apropie de Dumnezeu și ca să te apropii de 


Dumnezeu, nu o faci doar ca să fii în ascultarea cuiva. Îţi alegi omul de 
care poţi să asculți, omul care nu te poate îndruma la nimic rău, pentru 
că el împlineşte voia lui Dumnezeu, reflectă voia lui Dumnezeu, nu-i 
pus în locul lui Dumnezeu - ăsta-i dumnezeul tău și de el trebuie să 
asculți - nu-i aşa, ci eu sunt slujitorul lui Dumnezeu și trebuie să mă 
asculți pe mine, cum îl ascult eu pe Dumnezeu (cum ar zice Sfântul 
Apostol Pavel: „Fiți următorii mei precum eu lui Hristos!"). Asta-i 
condiţia ascultării. 

În rest, chestiunile celelalte - că te nedreptăţeşte, că-ți cere niște 
lucruri care impun mai mult efort - dacă eşti smerit, nici nu simți. 
Călugăria nu-i o chestiune particulară, aşa, mă îmbrac în haine 
călugărești şi sunt călugăr, ci este o chestiune de dependentă, pentru 
c-ai vrut tu să te faci călugăr. Când te faci călugăr, ți se dau foarfecele 
ca să le dai celui care te tunde în monahism, care zice: „la foarfecele și 
mi le dă mie”, iar după ce i le dai zice: „lată, din mâna lui Hristos le 
primeşti pe ele, vezi că nimeni nu te sileşte pe tine, că de voia ta vrei să 
fii în dependentă. Deci, dacă eşti în situaţia aceasta, de a fi dependent, 
nu se mai discută că ai putea să fii şi independent. 

Când faci parte dintr-o mănăstire nu mai ești un om liber, un om 
independent, care poţi să faci ce vrei, care-ţi poţi rândui nişte lucruri, 
aşa, că-ţi place ţie. Eu, de exemplu, mă consider aici în prelungirea 
mănăstirii, pentru că am fost îngăduit de mănăstire să vin aici; am în 
buzunar un bilet de voie (eu l-am scris la mașină, mi l-am făcut 
anume): „Arhimandritul Teofil Părăian din această mănăstire este 
învoit să meargă la Craiova pentru a ține o conferință cu caracter 
religios, invitat fiind de Asociaţia Studenţilor Creștini Ortodocși din 
România. Pleacă astăzi, 27 octombrie 1997 și se întoarce, cel mai 
târziu, în 29 octombrie”. Mâine trebuie să fiu la mănăstire, căci, dacă 
nu, sunt în neascultare! 


— Dacă n-ar fi fost scris Patericul, ce neajunsuri ar fi avut 
credincioșii? 

— Nu știm, pentru că nu ştim ce foloase au credincioşii care 
citesc Patericul în sensul acesta; adică noi nu putem zice că de Pateric 
depinde ceva, că dacă nu citești Patericul nu ai folosul cutare și că 
trebuie neapărat să citească cineva Patericul ca să se mântuiască! La 


fel şi Filocalia! Ce se întâmplă cu oamenii care nu știu de Filocalie, 
n-au văzut Filocalia? Părinţii mei nici n-au auzit cuvântul Filocalie și, 
cu toate astea, eu cred că s-au mântuit! De ce s-au mântuit? Pentru că 
au fost oameni cumsecade, c-au știut de rugăciune, c-au ştiut de post, 
c-au știut de îndrumări, au ştiut de o lege, au ştiut de o Biserică, mă 
rog, de toate astea, fără să ştie de Pateric, fără să știe de Filocalie; 
şi-acum nu putem să maximalizăm niște lucruri, că gata, Patericul e 
tot, oameni buni, Filocalia e tot! Oameni buni, cumpăraţi Filocalia, 
citiți Filocalia, citiți Patericul! Nu aşa! Ne ajută, e o treabă bună, e în 
folosul nostru, avem niște bucurii ale Patericului - citind Patericul, 
avem nişte bucurii ale Patericului - împlinind Patericul, avem nişte 
bucurii ale Filocaliei aşa, numai din zicerile Filocaliei; de exemplu, eu 
când aud cuvântul acesta: „Când îți aduci aminte de Dumnezeu, 
înmulțeşte rugăciunea, pentru ca atunci când îl vei uita, Domnul să-și 
aducă aminte de tine” (cuvântul din Filocalie din Sfântul Marcu 
Ascetul), mi se umple inima de bucurie. Sau când zic cuvântul Sfântului 
Isaac Sirul: „Împacă-te cu tine însuţi şi vor fi în pace cu tine cerul şi 
pământul!”. Sunt niște bucurii ale lecturii filocalice și ale lecturii 
Patericului, dar noi nu maximalizăm acum: gata - numai Patericul, 
gata - numai Filocalia. Astea sunt lucruri care ne ajută, lucruri care ne 
formează o perspectivă, care ne dau o orientare; toate sunt bune, sunt 
binevenite dacă ajungem la ele, dar nu poţi să zici că acela care nu 
ajunge la ele e păgubit. 


— Cum aţi caracteriza în două-trei cuvinte Patericul? 

— Ştiu eu. e foarte greu să faci o caracterizare aşa, în două - trei 
cuvinte și aşa, deodată, la comanda cuiva! L-aş caracteriza drept o 
carte foarte importantă, care ne ajută să ne luminăm conștiința în 
legătură cu îmbunătăţirea vieţii sufleteşti. No, am zis acum ceva, nu 
ştiu dacă aş mai putea repeta! 


— Cum sporești în relaţia ta cu Dumnezeu prin rugăciunea din 
biserică și cum sporești în relaţia cu Dumnezeu prin rugăciunea făcută 
acasă? Care este diferenţa dintre ele și care este echilibrul dintre ele? 

— Dragă, într-un fel nu este nicio diferență, pentru că tot 
rugăciune e și acasă şi la biserică! Ceea ce faci în biserică, faci organizat 


şi împreună cu alţii, faci într-un loc consacrat, într-un loc sfințit anume 
pentru Dumnezeu. Se recomandă ca atunci când e slujbă la biserică şi 
când poți fi la biserică, să fii la slujbă, pentru că pentru rugăciunea 
particulară găseşti şi altă vreme, când nu este slujbă la biserică. Mă 
gândesc în special la Sfânta Liturghie. 


— Explicaţi din Pateric următorul citat: „Pe copiii care vin în 
mănăstiri și sihăstrii nu-i aduce Dumnezeu, ci diavolul, ca să-i 
smintească și să-i răzvrătească pe cei ce vor să petreacă, în liniște, 
curata și cinstita viaţa călugărească”. 

— Dragă, cei din Pateric au avut în vedere ocolirea pricinilor 
tuturor păcatelor. Nu se găseşte nicăieri vreun cuvânt în legătură cu 
homosexualitatea, dar această zicere din Pateric arată despre copil că 
are ceva comun cu femeia; copiii pot fi, pentru unii dintre călugări, 
îndemnători la păcat, prin faptul că reprezintă, cumva, femeia. În 
general, Părinţii cei duhovnicești au ocolit pricinile păcatului și au 
socotit copiii ca posibile pricini de păcate, de homosexualitate. Asta 
este o chestiune privită într-un anumit fel. 

Omul poate să aibă însă și altă perspectivă. Și-anume, tot în 
Pateric, se spune că niște călugări voiau să plece de lângă niște așezări 
omeneşti, pentru că-i deranjau copiii cu ţipetele lor, cu jocurile lor și 
au spus lui avva Pimen şi avva Pimen a zis: „De glasul îngerilor fugiți?”. 
Deci, contează foarte mult perspectiva pe care o ai într-o chestiune. 

În Antologia sanscrită este o zicere în legătură cu femeia: 

„Câinele-a văzut o fată... 

Carne-a zis, bătându-și dinţii 

Și-şi priveau părinții fata. 

Floare-au zis, plângând, părinţii. 

Şi-a văzut-o un călugăr... 

Bestie - a strigat ascetul. 

Și-un poet văzut-a fata... 

Înger - a şoptit poetul”. 

Deci, același lucru privit din diferite puncte de vedere, din 
unghiuri diferite. 

Foarte mult contează ce gândeşti despre un lucru. Dumnezeu 
n-a făcut nimic rău, Dumnezeu pe toate le-a făcut bune. Noi trebuie să 


ajungem în situația pe care o are Sfântul Apostol Pavel în vedere când 
zice că „în Hristos nu există bărbat sau femeie, rob sau slobod, ci întru 
toate Hristos” (Galateni III, 28). 

Dacă învălui totul în Hristos, atunci nu mai există niciun pericol. 
Dacă desparţi pe Hristos de lume, ai motive să ocolești o mulțime de 
pricini şi chiar și copiii, care-s chipul lui Dumnezeu în om, sunt mai 
păstrători ai chipului lui Dumnezeu în om, decât omul mare. Numai că 
Părinţii cei duhovniceşti și-au dat seama de slăbiciunea, de neputința 
omenească șşi-atunci, ca să scape de tentaţii, au socotit că pe copii în 
sihăstrii și-n mănăstiri îi aduce vrăjmașul, nu-i aduce Dumnezeu. Asta, 
ca să-și ia nişte măsuri de prevedere. 


— Este nimerit să luăm atitudine deschisă pentru păcatele și 
fărădelegile săvârșite de fraţii noștri? Cum să-i mustrăm pe cei care vor 
să ne smintească, ce socoteală să cerem celor care ne lovesc pe la spate? 
Nu cred că retragerea este o soluţie. 

— Nu se poate da o soluţie pentru toate cazurile. Fiecare om 
trebuie să-şi găsească soluţia lui în împrejurările respective. Cât 
priveşte mustrarea pentru păcat, o poți face unui om care înțelege 
mustrarea (părintele Arsenie Boca zicea că „mustrarea învinge, nu 
convinge”). Ceea ce ne-ar interesa pe noi ar fi să-i convingem, nu să-i 
învingem. 

O mustrare făcută are și ea rostul ei, scoate în evidentă păcatul, 
dar n-o poţi face oriunde și oricând. Atunci poate că nu-i asta 
totdeauna soluția. Faptul că cineva te lovește pe la spate, înseamnă că 
el însuși nu e destul de curajos ca să te lovească din faţă, ca să te poți 
apăra; nu ştiu în ce măsură s-ar putea spune că te-a lovit pe la spate, 
sunt nişte lucruri pe care nu le poţi rezolva teoretic, printr-o soluție 
generală; în fiecare caz în parte trebuie să ai o atitudine, un fel de a 
trata lucrurile. 


— Explicaţi-ne rostul judecaţilor lumești văzute prin prisma 
cuvântului Mântuitorului: „Nu judecăţi, ca să nu fiţi judecaţi!” (Matei 
VII, 1). 

— Dragă, Dumnezeu n-a desființat judecăţile! Chiar spune: 
„Când te duci cu pârâşul tău la judecată, împacă-te cu el pe cale” (Luca 


XII, 58), n-a zis să se desființeze toate judecățile omenești. Este nevoie 
de judecată şi din punctul acesta de vedere, pentru că oamenii nu sunt 
la măsurile la care ar trebui să fie ca să nu meargă la judecată. 

Să ştiţi că eu n-am fost niciodată la o judecată, nici din 
curiozitate. Nici în tribunal n-am intrat în toată viața mea, că am 69 de 
ani, din care 45 de ani de mănăstire. Era s-ajung odată, că mi-a furat 
unu un ceas de mână din sertarul mesei de la mine din chilie. M-am 
pomenit că nu-mi mai găsesc ceasul și vine cineva de la Miliție și zice 
că trebuie să dau o declaraţie şi, după ce am dat declaraţia, mi-au zis: 
„Părinte, acum o să primiţi citaţie, trebuie să vă duceţi la judecată!”. 
Și-atunci am zis: „Măi frate, eu mai bine-i mai dau un ceas ăluia, decât 
să mă duc la judecată!”. Am aranjat apoi cu procurorul: „Dom'le, nu mă 
mai duceți pe mine pe-acolo, că nu-i de mine!'. Nu-s numai eu în 
situația aceasta; sunt atâtea şi-atâtea cazuri, atâţia și-atâția oameni 
care trebuie s-ajungă la judecată, așa cer împrejurările, aşa cere 
legislația, n-ai ce face! Important este să trăieşti în aşa fel încât să nu 
ajungi la judecată, dar dacă trebuie să ajungi că te duce cineva de 
martor, te duci! 


— Este suficient să te spovedești doar la un singur duhovnic? Ce 
părere aveţi despre faptul de a avea mai mulţi duhovnici, de a căuta un 
duhovnic care îi se pare cel mai bun? 

— E foarte greu de ştiut! Eu, personal, cred că nu trebuie 
neapărat să te spovedeşti la un singur duhovnic, după ce te-a pus un 
duhovnic pe cale bună. Vin atâția oameni la spovedit, care nu ştiu ce să 
spună, în sensul că nu-i interesează, nu iau aminte la sufletul lor. Dar 
sunt şi oameni care trăiesc o viață superioară și n-au ce spune, la drept 
vorbind! Pentru că lucrurile nu-s chiar așa, cum zic unii: „Părinte, la tot 
pasul păcătuim!”. Nu-i adevărat! Păcatul este călcarea legii lui 
Dumnezeu cu deplină voinţa și ştiinţă. Și-atunci, dacă totuși faci nişte 
lucruri negative, să zicem, nu toate-s păcate! Păcate sunt acelea când, 
de exemplu, știi că nu trebuie să furi - şi furi. Atunci e păcat! Dar dacă 
faci o greşeală, e altceva; de exemplu, dacă nu știi că-n 29 august este 
zi de post - și mănânci de dulce. Dacă-ţi atrage cineva atenţia: „Măi 
frate, fii atent că astăzi este post”, altă dată eşti atent și posteşti. Asta-i 
greşeala, nu păcat, pentru că n-ai urmărit tu să faci un rău. 


Mai sunt unele insuficiente, unele neputinţe, întrelăsări, oamenii 
n-au ce spune, la drept vorbind, după ce s-au pus o dată pe cale bună. 
Și-atunci, dacă vrea să primească dezlegare și să se-mpărtășească, se 
poate spovedi la orice duhovnic, numai să aibă grijă să n-ajungă la unul 
mai aspru decât cel care îi e duhovnicul propriu-zis. Și, în cazul acesta, 
nu e neapărat-neapărat să te spovedești la un singur duhovnic. Eu așa 
am procedat totdeauna cu oamenii care au fost îndrumați de mine şi 
care s-au pus odată pe rânduială bună, le-am spus: „poţi să te 
spovedești la orice duhovnic; de câte ori doreşti - te spovedești. Nu 
trebuie să vii până la mine la Sâmbăta să te spovedesc eu, după ce 
te-am pus pe cale bună”. 

Cei mai mulți dintre credincioșii noștri nu au duhovnic. Cei care 
se spovedesc o singură dată pe an, în Postul Paştilor, poţi să zici că 
n-au duhovnic. Unii se spovedesc în două minute, poate nici două 
minute, acela poţi să zici că n-are duhovnic! Duhovnic are acela care se 
orientează, care întreabă, care ştie să urmărească o chestiune, care 
vrea să aibă o soluţie, care tine legătură cu duhovnicul. Dacă nu-i aşa, 
n-are duhovnic, are un preot la care s-a spovedit și Doamne-ajută! 


— Este indicat creștinului să meargă la nuntă? Care este 
comportamentul pe care trebuie să-l adoptăm în astfel de situaţii? 

— Dragă, de la caz la caz! Eu, de exemplu, am fost la nuntă 
săptămâna trecută! N-am stat mult, da tot am fost! M-au chemat niște 
tineri la o cununie, şi au zis: „Părinte, vă rugăm frumos să veniţi și la 
masă!”. Și am zis - hai să nu le stric veselia, mai bine-mi stric veselia 
mea dacă nu m-oi veseli (da eu m-am veselit, că ştiam o cântare din 
tinerețile mele: 

„Cine nu-i de veselie. 

La ospăț să nu mai vie. 

Că ospățu-i veselos. 

Nu-i de omul mânios”. 

M-am dus acolo şi am stat la apetitive și nu am păţit nimic și nici 
alții nu au păţit nimic! Sunt unii cu conștiința scrupuloasă cărora tot 
timpul le e frică să nu facă ceva greșit, ca să nu-i bată Dumnezeu... 
Dacă nu vor, să nu se ducă! Nunta nu-i pomană. Nunta e nuntă, e cu 
veselie, e cu muzică, cine vrea - se duce, cine nu vrea - nu! Dacă nu ştii 


ce ai de făcut - nu te duce! Dacă știi ce ai de făcut - poţi să te duci! 


— Ce putem face atunci când nu mai putem face diferenţa dintre 
un lucru rău și un lucru bun? 
— Să întrebăm pe cei care au conștiință superioară nouă! 


— Vieţuiţi într-o mănăstire care a fost distrusă în secolul al 
XVIII-lea de Habsburgi, pentru a promova greco-catolicismul. Ce credeţi 
despre actuala ofensivă greco-catolică? 

— Eu personal nu găsesc rațiunea unei Biserici greco-catolice, 
pentru că este o formă care nu e nici ortodoxă, nici catolică! Să luăm un 
caz. Ei zic că Papa e Sfântul Părinte. Sfântul Părinte tine Pastile odată 
cu catolicii, cu apusenii în general, iar greco-catolicii tin odată cu 
ortodocșii. Acum, cum e bine, cum țin catolicii sau cum ţin ei 
(greco-catolicii)? lată o diferență care arată că este o situație 
improvizată. 

Biserica greco-catolică a fost înființată în Ardeal datorită 
împrejurărilor politice care au fost la sfârșitul secolului al XVII-lea şi 
începutul secolului al XVIII-lea și și-a făcut loc cu tunul, cu distrugerile, 
ca să n-aibă opoziție... Sunt niște lucruri pe care ni le spune istoria. Din 
faptul că mănăstirea de la Sâmbăta a fost distrusă ca să li se facă loc 
greco-catolicilor, să li se înlăture o piedică, rezultă că au fost nişte 
lucruri forțate, care nu spun nimic despre credința oamenilor. După 
aceea au venit împrejurările din 1948, când s-a desființat cu forța, 
respectiv s-a pus Biserica greco-catolică în afara legii, iar acum a 
început să-și arate din nou viabilitatea, însă cu niște pretenţii care sunt 
peste trebuinţa şi peste cuviinţă. Îşi doresc să aibă tot ce-au avut 
înainte de 1948! Nu se mai poate, pentru că oamenii nu se mai întorc, 
nu se mai fac greco-catolici, pentru că-şi dau seama că e o formă 
hibridă de existentă bisericească. Pe unii nu-i mai interesează, în 
general, şi-atunci n-are rost să mai aibă ce-au avut în 1948! 

Eu mă gândesc c-ar fi mai bine să fie ori ca noi, ortodocşi în 
toate, ori cum sunt romano-catolicii în toate și să nu mai fie forma 
aceasta, care nu-i nici ortodoxă, nici catolică! Gândiţi-vă! Papa-şi face 
cruce de la stânga la dreapta, iar greco-catolicii de la dreapta la stânga! 
Ei sunt în contradicție cu Papa, șeful lor! Poţi să zici că-i o treabă 


rațională? Nu-i rațională! Preoţii romano-catolici sunt necăsătoriți, ai 
ortodocșilor căsătoriţi, ai greco-catolicilor căsătoriţi că ai ortodocşilor 
- de ce? Înseamnă că sunt mai aproape de ortodocşi decât de catolici! 
Sunt niște lucruri pe care nu ştiu dacă are vreun rost să le discutăm 
aici şi acum, însă pentru că s-a pus problema, cam în felul acesta văd 
eu lucrurile. 

La Mănăstirea Sâmbăta a fost un călugăr în secolul al XVIII-lea, 
părintele Visarion, care a scris o carte de polemică religioasă despre a 
treia Lege în cartea respectivă scrie așa: „Până acum au fost două Legi. 
Când există două Legi, e firesc să te întrebi care dintre cele două este 
bună. Când apare a treia Lege (cum a fost Legea greco-catolică), poţi să 
fii sigur că nu-i bună!”, zice el. Deci, dacă dintre două, una-i bună și una 
nu-i bună, dacă mai apare şi a treia, atunci aceea sigur nu-i bună! 

MUNTELE ȘI RUGĂCIUNEA 


Mi s-a repartizat o temă la care nu m-am gândit niciodată până 
acum. Tema este „Muntele şi rugăciunea”. 

Nu m-am gândit la aceasta pentru că, fiind la munte cu rosturile 
pe care le am şi având în principal gândul la rugăciune, am simțit că 
lucrurile se desfăşoară de la sine și n-am gândit să le spun altora să 
vină la munte ca să se roage; poate şi pentru faptul că oriunde ne 
putem ruga. Nu s-ar putea zice că dacă vii la munte ai condiţii speciale 
de rugăciune. Nu ni se recomandă pe nicăieri, cel puţin din ce am citit 
eu, nici în cărțile de învăţătura ale Sfinților Părinţi, să ne retragem la 
munte ca să ne rugăm. Știm, totuși, că multe dintre evenimentele care 
au rezonantă în întreaga omenire s-au petrecut la munte. Jertfa lui 
Avraam a fost adusă pe un munte (sau era intenționată să se realizeze 
pe un munte, pentru că, în cele din urmă, jertfa lui Avraam nu a avut 
loc). Legea dată lui Moise (cele 10 porunci) a fost dată pe un munte, pe 
Muntele Sinai. „Predica de pe Munte” este cunoscută tuturor și chiar 
numai titlul acesta, de „Predica de pe Munte”, ne aduce în față muntele. 
Schimbarea la Faţă a Mântuitorului nostru lisus Hristos, la fel, a avut 
loc pe un munte, pe Muntele Taborului. Apoi, rugăciunea din Grădina 
Ghetsimani a fost la poalele unui munte. Înălţarea Domnului nostru 
lisus Hristos, la fel, a avut loc de pe acel munte la poalele căruia a fost 
rugăciunea din Grădina Ghetsimani, parcă anume să ni se sugereze 


gândul că este o legătură între munte și înălțare - ceea ce însuși 
Mântuitorul nostru lisus Hristos a spus: „Cel ce se smerește pe sine, se 
va înălța” (Luca XIV, 11). 

Chiar și numai aceste lucruri avându-le în vedere, constatăm că 
muntele își are locul lui în desfășurarea unor evenimente cu 
însemnătate pentru foarte mulţi, cu destinaţie pentru toţi oamenii. 

Muntele are darul lui. Și anume, parcă te simţi altfel la munte ca 
în altă parte, de aceea și excursiile le fac mulţi la munte. Preferă mulți 
muntele ca loc de liniștire, ca loc de destindere. Multe dintre mănăstiri 
sunt la munte şi parcă-i stă bine unei mănăstiri să fie la munte. 

Muntele te predispune pentru gândul la Dumnezeu. Măreţia 
unui munte îţi sugerează ideea măreției lui Dumnezeu. Muntele este 
ceva ce te copleșește. Parcă nu reușeșşti să cuprinzi un munte și, în 
orice caz, nu reuşești să-l cuprinzi în toate laturile lui, nici de pe vârful 
muntelui. Așa încât, un munte îți poate da sugestia că Dumnezeu este 
necuprins. Aşa cum muntele fiind un lucru din lumea aceasta și putând 
fi cercetat și explorat, totuşi nu se poate spune că l-ai cuprins vreodată, 
tot așa şi Dumnezeu rămâne Cel de necuprins. 

În faţa muntelui eşti parcă veşnic predispus să te gândeşti la 
măreţia lui Dumnezeu, precum şi la Dumnezeul Cel necuprins, Cel 
nepătruns, Cel neajuns, Cel inaccesibil şi totuși accesibil, Cel ce se 
descoperă şi Cel ce rămâne dincolo de ceea ce cunoaștem. 

Cineva care are legătură cu Dumnezeu, numai atunci cunoaște 
pe Dumnezeu, când se simte copleşit de Dumnezeu. Dacă cineva vrea 
să-L cunoască pe Dumnezeu în amănunţime, nu-L poate cunoaște, 
n-are cum! Un Dumnezeu care ar putea fi cunoscut, n-ar mai fi 
Dumnezeu! Omul poate cuprinde lucruri mai prejos de el, dar nu poate 
cuprinde lucruri mai presus de el. Lucrurile care sunt mai presus de 
om îl copleşesc. Așa ceva face într-un fel şi muntele. Şi atunci, dacă ai 
sensibilitate sufletească în fața măreției unui munte, poţi să-ți reverşi 
sufletul într-o rugăciune particulară, într-o rugăciune personală, într-o 
rugăciune poate fără gânduri, dar o rugăciune simțită, în care inima 
este pe primul loc, mai ales la munte. 

Nu s-ar putea zice că toţi oamenii care merg la munte se roagă și 
nici măcar că majoritatea oamenilor care merg la munte se roagă. 
Poate că nici dintre credincioși nu se simt toți cu o dispoziţie 


sufletească pentru rugăciune şi constatăm că nici noi nu reuşim să ne 
revărsăm într-o rugăciune consistentă și susținută, chiar şi în condiţii 
de munte, în condiţii de apropiere de munte, în condiţii de impresii de 
munte. Pentru că muntele nu-i numai muntele de piatră, muntele 
înţeles ca un colos, ci este şi muntele cu pădure, muntele cel cu plăceri 
de munte, muntele cu manifestări pe care le găseşti numai acolo. 

Aşa încât, este necesar să ni se sugereze gândul acesta, că ne 
putem ruga la munte în condiţii proprii muntelui, parcă mai bine decât 
în altă parte. 

Știm că rugăciunea este definită ca „vorbirea minţii cu 
Dumnezeu”. Așa o defineşte Evagrie Ponticul. Ce poți spune lui 
Dumnezeu în apropierea unui munte, doar ceea ce seamănă cu „Mare 
eşti Doamne și minunate sunt lucrurile Tale și niciun cuvânt nu este de 
ajuns spre lauda minunilor Tale”. Ce poţi spune lângă un munte care se 
face cunoscut şi prin vuietul lui, doar: „Ridică-şi râurile, Doamne, 
ridică-și râurile glasul lor, ridică-și valurile vuietul lor” (Psalmul 92; 4 
- 5). Ce poţi spune în faţa unei stânci decât ceva asemenea cuvintelor 
din Psalm - „Munţii cei înalți sunt sălașul căprioarelor și stâncile 
scorburoase - adăpost ființelor fricoase” (Psalmul 103; 19). Ce poţi 
spune în fața unei păduri de munte decât cuvintele: „Fiarele pădurii îşi 
au ascunzișurile în munţi”. Ce poți spune în fața unor daruri ale 
muntelui, cum sunt fructele de munte, decât ceva ce ne aduce aminte 
de rugăciunea colivei, în care se spune, vorbind cu Dumnezeu: „Cel ce 
ne dai roadele pământului spre desfătarea și hrana noastră”. 

Dar ca toate aceste lucruri să le avem în vedere, să le putem 
gândi, să le putem simţi, este necesar să avem o sensibilitate, o 
deschidere spre înţelegerea unor astfel de lucruri, pentru că, altfel, 
gândurile noastre rămân la ceea ce vedem, la ceea ce simțim, nu ne 
ridicăm de la contemplarea naturii la contemplarea rațiunilor din 
Dumnezeu ale lucrurilor şi nici de la contemplarea rațiunilor nu 
ajungem mai departe - la contemplarea lui Dumnezeu însuși, mai 
presus de rațiunile Sale. 

În faţa măreţiilor care se revarsă prin Dumnezeu prin munţi, 
prin ceea ce ne vorbesc munții, ar trebui să ne revărsăm sufletul în 
rugăciune, considerând rugăciunea nu numai ca „vorbire a minţii cu 
Dumnezeu”, ci considerând rugăciunea și ca o „bucurie care înaltă 


mulțumire” (așa defineşte rugăciunea Sfântul Isaac Sirul). 

Când avem o bucurie în suflet, bucuria din măreţia naturii, în 
locurile unde se înalță muţii sau pe munte, putem să-l mulțumim lui 
Dumnezeu pentru aceste daruri ale naturii, pentru toate aceste daruri 
ale muntelui, care sunt deosebite de darurile pe care le au celelalte 
forme de relief. 

În Psalmi sunt amintiţi adeseori munţii: Muntele Sionului, 
Muntele Măslinilor și alți munți, cedrii Libanului și alți copaci din 
preajma autorilor de psalmi, ceea ce înseamnă că și noi, la rândul 
nostru, gândindu-ne la acelea, purtând în minte versete din psalmi, 
purtând în minte gânduri de la slujbele noastre, putem să facem o 
legătură între înălțimile fizice şi cele spirituale. 

De pildă, în Canonul Schimbării la Faţă, în Canonul din ziua de 
înainteprăznuire, se spune: „Munte înalt având noi, inima curăţită de 
patimi, să vedem Schimbarea la Faţă a lui Hristos care întărește mintea 
noastră”. 

Un munte aduce aminte de virtuțile cele înalte, un munte înalt 
cu adevărat îl purtăm în noi înșine, ca loc al prezentei Mântuitorului 
nostru lisus Hristos cu Schimbarea Lui la Față, dacă avem inima 
curățită de patimi, pentru că numai în inima curăţită de patimi se 
poate arăta Schimbarea la Faţă a Mântuitorului nostru lisus Hristos şi 
elementele naturii ca îmbrăcăminte a Domnului nostru lisus Hristos, 
luminată aşa cum a fost ea la Schimbarea la Faţă. 

Dacă avem o legătură reală cu Domnul nostru lisus Hristos și 
prin El cu Dumnezeu Tatăl şi cu Dumnezeu Duhul Sfânt și împreună cu 
gândul la Prea Sfânta Treime avem în vedere măreția Maicii Domnului 
şi măreţiile sfinţilor, care toţi au fost ca niște munți înalți în lumea 
aceasta, avem prilejul şi posibilitatea să ne bucurăm duhovniceşte de 
munții cei înalți care pentru mulți rămân numai locuri în care e mai 
multă liniște și aer mai bun, care pentru mulți sunt doar locuri printre 
care curg ape şi care-i desfată la vedere. Dar noi, cei credincioşi, avem 
mult mai mult de învățat! Noi ar trebui să-i învăţăm și pe alţii să 
gândească și să creadă cum credem noi, ca să-şi lumineze mintea prin 
darurile muntelui și să se depărteze de toate întinăciunile pe care le 
face omul cel căzut, să se bucure de măreţia lui Dumnezeu și de ceea ce 
a făcut Dumnezeu spre îndreptarea vieţii. 


— Legea lui Moise a fost ea exagerată? De exemplu: „ochi pentru 
ochi”. 

— A fost o lege care era atunci, în special, pentru a se înlătura 
relele. Omul nu trebuia neapărat să piardă un ochi, decât în măsura în 
care a scos un ochi. Şi în cazul acesta legea era prohibitivă, nu era 
pedepsitoare. Adică, dacă voiam să nu mi se scoată un ochi, nu scoteam 
nici eu un ochi. Aşa a fost dată legea pentru vremea aceea. 

Acum e mai multă îngăduință, dar oamenii fac rele. Câteodată 
poate ar fi bine să li se aplice o lege mai drastică. 


— Ne puteți spune ce este Adevărul? 

— Păi, L-a întrebat și pe Domnul Hristos - Pilat - ce este 
Adevărul. 

Da! Adevărul este Hristos: „Eu sunt Calea, Adevărul şi 
Viața” (Ioan XIV, 6). Și Evanghelia Lui: „Cuvântul Meu - adevărul”, a 
zis Domnul Hristos în rugăciunea dinainte de Pătimire, iar noi spunem 
aceasta în rugăciunea pentru cei răposați. 


— Toate virtuțile, precum răbdarea, smerenia, iubirea, sunt 
daruri ale lui Dumnezeu, ceea ce înseamnă că dacă Dumnezeu nu i le-a 
dat cuiva, acela se poate strădui oricât, că tot nu le are? 

— Nu se pune problema în felul acesta! Adică Dumnezeu nu 
poate să nu dea ceea ce vrea El să aibă omul. Dumnezeu ne dă aceste 
daruri, aceste virtuţi, dar şi cu osteneala omului! Omul are în ființa lui 
nişte capacități (de exemplu, capacitatea de a iubi), însă ele trebuie 
organizate, ordonate. Asta-i porunca! Porunca ne face să salvăm 
iubirea. lubirea pe care noi o avem, însă dacă-i împătimită, nu slujeşte, 
nu-i organizată după porunca lui Dumnezeu. 

Sfântul Maxim Mărturisitorul - în Capete despre dragoste - 
vorbeşte despre trei feluri de dragoste: dragoste după poruncă, 
dragoste firească și dragoste împotriva firii. Dragostea după poruncă o 
au cei nepătimitori. Silința de a fi nepătimitor pune în valoare virtuțile 
şi reglementează capacitățile noastre, capacitatea de a iubi. „Cel ce 
iubește pe unii și pe altii-i urăște, cel ce pe același uneori îl iubește și 
alteori îl urăște, cel ce pe unii-i iubeşte mai mult iar pe alții mai puțin” 


- zice Sfântul Maxim Mărturisitorul - „încă nu împlinește porunca lui 
Dumnezeu”, care spune „să iubeşti pe aproapele tău ca pe tine însuţi”. 
CREDINȚA CARE MUTA MUNȚII 


Mănăstirea Brâncoveanu 
24 august 1997 


Cred că oricine ascultă Sfânta Evanghelie care s-a citit la 
această Sfântă Liturghie și oricine o citește el însuşi, nu se poate să nu 
se oprească, mai întâi și în chip special, asupra cuvintelor: „De veți 
avea credinţă cât un grăunte de muștar, veţi zice muntelui acestuia - 
mută-te de aici dincolo, şi se va muta!” (Matei XVII, 20). Bineînţeles că 
toate cuvintele Sfintei Evanghelii sunt importante și am putea să ne 
oprim şi la alte cuvinte din partea din Sfânta Evanghelie ce s-a citit la 
această Sfântă Liturghie, dar mai ales aceste cuvinte mi se par că se 
disting de celelalte și sunt, cumva, întremătoare și în ceea ce priveşte 
credința noastră, și în ceea ce priveşte credinţa altora, şi ne vine să ne 
întrebăm: oare avut-a cineva credința cât un grăunte de muștar şi a 
făcut ceea ce zice Domnul Hristos că se poate face, când cineva are o 
astfel de credinţă, adică a mutat cineva munții din loc? 

În Vieţile Sfinţilor se spune despre un părinte că ar fi întrebat 
pe cineva dacă mai există o astfel de credinţă, astfel încât cineva zicând 
către munte - „mută-te de aici dincolo” s-ar muta - și un munte care se 
găsea în apropiere a pornit să se mute. Și atunci a zis părintele: „N-am 
zis să te muţi, am întrebat doar dacă mai există o astfel de credință!” 

lubiţi credincioşi, dacă așa a fost, poate că a fost o singură dată 
în lumea aceasta. Dacă nu este vorba despre munți, ci e vorba numai 
despre lucrări mari pe care le face credinţa, ar fi întrebarea: ce fel de 
lucrări face credința, ce munţi mută credinţa, care este rostul credinţei 
în Dumnezeu în această lume? 

Iubiți credincioşi, să muţi un munte este un lucru mare! Să muţi 
un munte chiar și bucată cu bucată, să faci cale printre munţi e un 
lucru mare şi să ştiţi că nu poate face nimeni lucrul acesta decât având 
credința! Dacă cineva vrea să facă un drum printre munți, un drum în 
munte, să facă un tunel, e tot un fel de mutare de munte sau tot un fel 
de schimbare a lucrurilor care au fost înainte. Și dacă cineva nu crede 


că poate face lucrul acesta - nu se angajează la lucrul acesta - și 
înseamnă că nu are o credinţă la măsura aceea, ca să mute un munte 
din loc, ca să facă drum prin munte. 

Aici, în apropiere de noi, la vreo treizeci de kilometri, s-a lucrat 
mai înainte, s-a făcut un drum peste munte, un drum care nu era; au 
lucrat mulţi acolo şi toți care au lucrat, sigur au avut credință că pot 
face ceea ce au şi făcut până la urmă. 

Totuşi, nu despre asta este vorba, ci despre altceva. Munţii pot 
să fie mutaţi prin mijloace tehnice şi, mai ales astăzi, mult mai ușor 
decât înainte. Dar ceea ce face credința, nu poate face altceva! Sfântul 
Maxim Mărturisitorul, în Filocalie, are un cuvânt din care înțelegem că 
munții pe care i-a avut în vedere Domnul Hristos când a spus că pot fi 
mutați munți prin credinţă, sunt altfel decât sunt munţii cei de piatră. 
Sunt munţi de răutate, munți de nepăsare, munți de îndoială, munți de 
necredinţă, sunt piedicile care stau în fața noastră când e vorba să ne 
apropiem de Dumnezeu. Domnul Hristos a vrut să spună că este vorba 
de o credinţă lucrătoare, de o credinţă care face lucruri mari. Cuvântul 
acesta: „De-aţi avea credință cât un grăunte de muștar, aţi zice 
muntelui acestuia - mută-te de aici în mare - şi v-ar asculta” nu-l 
găsim într-un singur loc în Sfânta Evanghelie, ci în mai multe locuri și 
în mai multe împrejurări - spus de Domnul Hristos. 

În Sfânta Evanghelie de la Matei, când se vorbeşte despre 
vindecarea fiului lunatic este cuprinsă şi această relatare, în înțelesul 
că ucenicii Domnului Hristos nu au putut să scoată demonul din copilul 
care a fost adus în fața lor şi, după aceea, L-au întrebat pe Domnul 
Hristos - ei de ce nu au putut să scoată demonul și Domnul Hristos a 
spus un cuvânt pe care numai într-un loc îl găsim în Sfânta 
Evanghelie de la Matei, un cuvânt aspru, și anume: „N-aţi putut să 
scoateţi demonul pentru necredința voastră!”. Așadar, e curios: ucenici 
necredincioşi - se poate aşa ceva? Să fie ucenicii necredincioși - şi 
totuși să fie ucenici? Domnul Hristos aşa a spus: nu l-aţi putut scoate 
pentru necredința voastră şi apoi a adăugat că „Dacă aţi avea credință 
cât un grăunte de muștar, ați zice muntelui acestuia - mută-te de aici 
în mare - şi v-ar asculta!”. Cuvântul acesta l-a mai spus Domnul Hristos 
şi în împrejurarea în care ucenicii s-au mirat că un smochin s-a uscat 
chiar în clipa în care Domnul Hristos a spus: „Ca nimeni să nu mai 


mănânce rod din acel smochin” (Matei XXI, 20, 21). În Sfânta 
Evanghelie de la Marcu este puțin schimbată prezentarea, şi anume, 
se înțelege că e vorba că s-a uscat de azi pe mâine, și tot așa, că ucenicii 
s-au mirat. Important este că la cuvântul Domnului Hristos smochinul 
s-a uscat. Şi Domnul Hristos atunci, a spus cuvintele acestea: „De-aţi 
avea credință cât un grăunte de muştar n-aţi face numai aceasta, ci şi 
unui munte de i-aţi zice - mută-te de aici în mare - v-ar asculta!” 

În Sfânta Evanghelie de la Luca avem ceva asemănător, în 
legătură cu credință sau cu necredința ucenicilor. În Capitolul al 
XVII-lea din Sfânta Evanghelie de la Luca citim că a zis Domnul 
Hristos: „De-ţi va greşi fratele tău, ceartă-l! Și dacă se va întoarce, 
iartă-l, şi chiar de-i va greși de şapte ori într-o zi şi de şapte ori se va 
întoarce şi va zice «rău îmi pare» - tu să-l ierţi!”. Și atunci ucenicii, care 
au făcut minuni în numele credinţei în Domnul Hristos, au zis către 
Domnului Hristos: „Dă-ne mai multă credinţă!”. Şi-au dat seama 
ucenicii că n-au atâta credință câtă le-ar trebui ca să ierte de şapte ori 
într-o zi pe cel care s-ar întoarce după ce a făcut un rău şi i-ar părea 
rău că a făcut răul acela. Ucenicii au zis „Dă-ne mai multă credință” și 
atunci Domnul Hristos a spus un cuvânt asemănător: „De-aţi avea 
credință cât un grăunte de muştar ați zice acestui sicomor - 
dezrădăcinează-te de aici şi sădeşte-te în mare - v-ar asculta!”. Deci, 
tot un lucru deosebit, un lucru mare pe care îl face credinţa. 

Și mai avem un loc, iubiţi credincioşi, în Sfânta Scriptură, unde 
se pomenește credința care mută munții, numai că altfel. Și anume, în 
Epistola I-a către Corinteni a Sfântului Apostol Pavel, citim cuvântul: 
„De-aș avea credinţă atât de multă încât să mut și munții (nu-i vorba 
de credința «cât un grăunte de muștar») - dacă nu am dragoste, nimic 
nu sunt”. În cuvintele acestea, Sfântul Apostol Pavel face legătura între 
credinţa și iubire. 

Domnul Hristos a spus ucenicilor săi: „După aceasta vor 
cunoaşte oamenii că sunteți ucenicii Mei, dacă veţi avea dragoste unii 
către alții” (loan XIII, 35). Unde nu-i dragoste - nu-i ucenicie față de 
Mântuitorul Hristos și unde e credinţa - chiar și atât cât trebuie ca să 
se mute munții - că-i un „grăunte de muştar”, că-i „multă” - dacă nu e 
dragoste, nu-i destul, nu-i ceea ce trebuie să fie. Dragostea este mai 
mare decât credinţa. Iubirea între oameni, față de Dumnezeu și față de 


aproapele este mai mare decât credința, numai că ea nu poate exista cu 
adevărat decât acolo unde este credința care „mută munţii” - munţi de 
răutate, munți de patimi (ştiţi că în Sfânta Evanghelie de la Matei, 
Capitolul al XXIV-lea, citim că a zis Domnul Hristos: „Din pricina 
înmulțirii fărădelegilor, iubirea multora se va răci'). Unde nu-i 
credință se înmulțesc fărădelegile, se înmulțesc relele, se înmulțesc 
călcările de lege şi unde este așa ceva, se împuținează iubirea. Sfântul 
Apostol Pavel vorbeşte în Epistolele sale (în Epistola către Galateni, 
Capitolul al V-lea, de pildă) despre „credinţa lucrătoare în iubire”. 

Ce trebuie să înțelegem noi acum când ne gândim la faptul că 
mută credința munții? Puţină, multă, câtă este, pe măsura ei - mută 
munţii. Ce trebuie să înțelegem, iubiți credincioşi? Trebuie să 
înțelegem că ea (credința) lucrează, că face lucruri mari. Face ceva ce 
nu poate face omul fără credinţă. 

lubiţi credincioşi, ce anume aduce credința? Dacă ne gândim că 
a zis Domnul Hristos: „Credinţa ta te-a mântuit - mergi în pace”, de 
pildă, înțelegem că credința aduce iertarea păcatelor, aduce părăsirea 
păcatelor, aduce înlăturarea păcatelor, aduce o stare sufletească în 
care omul nu mai face păcate şi, în cazul acesta, credința este 
mântuitoare de păcate. A zis Domnul Hristos către femeia păcătoasă: 
„Credinţa ta te-a mântuit - mergi în pace”. Domnul Hristos a zis către 
femeia cu curgere de sânge, care a primit o minune, a primit vindecare: 
„Îndrăzneşte, fiică, credinţa ta te-a mântuit, mergi în pace!” (Luca VIII, 
48). Deci credința lucrează ceva şi, în primul rând, lucrează 
schimbarea spre bine a omului. Cine are credinţă, trebuie să-și 
schimbe viaţa - din viaţă rea în viața bună. Asta o face credinţa - întâi 
şi-ntâi mântuieşte: „De nu veţi crede Cine sunt - a zis Domnul Hristos — 
în păcatele voastre veţi muri”. „Cel ce crede în Mine are viața 
veşnică' (loan III, 36). 

Deci, credinţa, în primul rând, înlătură răul, înlătură păcatele 
din viața omului. Îl face pe om nepăcătos. Şi în înţelesul că omul 
părăseşte păcatul, și în înţelesul că prin credinţa i se iartă păcatele, 
după cuvântul spus de Domnul Hristos în fața slăbănogului din 
Capernaum: „Îndrăzneşte, fiule! lertate sunt păcatele tale!” (Matei IX, 
2). Deci asta face, în primul rând, credinţa: îl schimbă pe om, din rău - 
îl face bun. 


lubiți credincioși, dar ce mai face credința? Altceva, ce ni se 
spune în Scriptură că face credința? De pilă, în Epistola către Efeseni 
a Sfântului Apostol Pavel, citim cuvântul: „Hristos să se sălășluiască 
prin credinţa în inimile voastre!” (Efeseni III, 17). Îl aduce pe Domnul 
Hristos în viața noastră. Îl face pe Domnul Hristos locuitor în existenta 
noastră. Sfântul Apostol Pavel, despre el însuși, a zis: „Nu eu mai 
trăiesc, ci Hristos trăieşte în mine” (Galateni III, 20). Prezenta 
Domnului Hristos în sufletul nostru este o lucrare a credinţei noastre. 

lubiţi credincioşi, cei care ați citit Evanghelia de la Marcu sau 
ați auzit citindu-se la sfintele slujbe Evanghelia de la Marcu, ați 
întâlnit și cuvintele acestea: „lar celor ce vor crede le vor urma aceste 
semne” (XVI, 17) sau, în alt fel spus, după aceste semne vor fi cunoscuți 
cei ce au credinţă. Ce spune Domnul Hristos? „În numele Meu draci vor 
scoate. În limbi nouă vor grăi. Șerpi vor lua în mână și chiar ceva 
dătător de moarte (adică otrăvitor) de vor bea nu-i va vătăma pe ei. Pe 
bolnavi mâinile-şi vor pune și se vor face sănătoşi - sau, în altă 
traducere este «şi bine le va fi»” (Marcu XVI, 17 - 18). Acestea sunt 
semnele omului credincios, semnele omului care are credință în 
Dumnezeu. 

Cuvintele acestea le-a spus Domnul Hristos după ce a zis: 
„Propovăduiţi Evanghelia la toată făptura. Cel ce va crede și se va 
boteza se va mântui, iar cel ce nu va crede se va osândi'. (Marcu XVI, 
15 - 16). Și-apoi zice: „lar celor ce vor crede, aceste semne le vor urmă: 
în numele Meu, draci vor scoate!”. Se pune întrebarea: de unde? Din 
cine? Răspunsul cel mai la îndemână este: din ei înşişi! Cum anume? 
Cine crede în Dumnezeu e apărat de Dumnezeu: „Doamne, armă 
asupra diavolului - Crucea Ta ai dat-o nouă, că se îngrozeşte şi se 
cutremură, nesuferind a căuta spre puterea ei. Că morții ai sculat și 
moartea ai surpat. Pentru aceasta ne închinăm îngropării Tale şi 
învierii” (Slujba Sfântului Maslu). 

Cine are credință este sub apărarea lui Dumnezeu, sub 
acoperământul Maicii Domnului. Cu ce ne împotrivim diavolului? Vă 
mai aduceţi aminte, iubiţi credincioşi, de un cuvânt al meu, când v-am 
spus ce-i scris în Cărarea Împărăției de părintele Arsenie Boca în 
legătură cu înlăturarea dracilor. Cu ce ne luptăm împotriva dracilor? 
Acolo se spune că ne luptăm cu numele lui lisus și al Maicii Domnului, 


cu „Doamne, lisuse Hristoase, Fiul lui Dumnezeu, miluieşte-mă pe 
mine, păcătosul” şi nu-l lăsăm pe diavolul să intre în gând, pentru că în 
gând are el puterea întâi şi întâi. După aceea ne luptăm împotriva 
vrăjmașului cu semnul Crucii: „Doamne, armă asupra diavolului 
Crucea Ta ne-ai dat-o nouă” și ne mai luptăm cu ceva ce diavolul nu are 
- cu smerenia. 

În Pateric se spune că avva Macarie a vorbit cu vrăjmașul, i s-a 
arătat vrăjmașul şi i-a spus: „Macarie, tu postești - eu nu mănânc 
niciodată! Tu faci privegheri - eu niciodată nu dorm! Dar este una cu 
care ne biruiești”. Și când a întrebat avva Macarie care este aceea cu 
care-l biruiește, diavolul a zis: „Smerenia!”. Dracii nu pot avea 
smerenie! Au mândrie, din mândrie au căzut, mândria este semnul 
viețuirii lor și-atunci e totuşi ceva cu care diavolul este biruit, pe lângă 
semnul Crucii, pe lângă numele lui lisus, pe lângă rugăciunea pe care o 
facem ca să ne ajute Dumnezeu, mai este și smerenia, pe care diavolul 
n-o are. Și-atunci, dacă ne smerim - diavolul n-are nicio putere asupra 
noastră. De ce? Pentru că ne mărturisim gândurile, căutăm îndrumare, 
cerem ajutorul lui Dumnezeu, nu ne întemeiem pe puterile noastre și, 
în felul acesta, îl facem neputincios pe vrăjmașul. 

În Pateric se spune că la avva Teodor al Fermei s-a dus odată un 
drac și a vrut să intre la el. Și avva Teodor se ruga înăuntru și l-a legat 
la ușă. Bineînţeles, nu l-a legat cu funia, nu poate diavolul să fie legat 
fedeleş la ușă, dar l-a legat la ușă, adică l-a făcut neputincios asupra lui; 
n-a putut intra unde era Cuviosul care se ruga cu o rugăciune adâncă, 
cu o rugăciune care-i absorbea toată ființa. (Într-un acatist scris de 
Înalt Prea Sfinţitul Bartolomeu al Clujului, în legătură cu Sfântul loan 
cel Nou, se spune între altele şi cuvântul acesta: „Bucură-te, rugăciune 
în care iadul se înspăimântă”. Bineînţeles că aceasta nu-i rugăciunea 
aceea împrăștiată pe care o avem noi.). Și-a venit alt drac şi l-a legat şi 
pe acela. Și-a venit al treilea și i-a-ntrebat pe cei doi - de ce staţi aici, de 
ce nu intrați? Și cei doi au zis - pentru că se roagă Cuviosul! 

Apoi să ştiţi că o rugăciune de felul acesta îi înspăimântă pe 
draci şi de aceea zice domnul Hristos că cel care va crede va avea ca 
semn aceasta, că în numele Domnului Hristos va scoate pe draci. 

Mai departe, alt semn al celor credincioși este că vor vorbi în 
limbi noi. În limbi pe care nu le-au ştiut mai înainte! Cei care înjură, cei 


care spun spurcăciuni, cei care spun bancuri porcoase, aceia nu cunosc 
limba cea nouă. Limba cea nouă o cunosc aceia care vorbesc numai 
lucruri cuviincioase, care știu că pentru orice cuvânt vor da socoteală 
înaintea lui Dumnezeu (Matei XII, 36). Aceia vorbesc într-o limbă 
nouă, o limbă a lui Dumnezeu. „În limbi noi vor grăi. Șerpi vor lua în 
mână și chiar de vor bea ceva vătămător (ceva dătător de moarte - 
otravă), nu-i va vătăma pe ei” se spune în Sfânta Evanghelie de la 
Marcu. Ce este aceasta, ce anume „dătător de moarte” poate bea 
cineva și rămâne neclintit în bine? Ştiţi, iubiți credincioşi, ce? Mai ales 
ispitele, răutățile, spurcăciunile - câte vin asupra omului. Dar dacă 
omul este hotărât în bine - nu le primește, nu le are în el. Se spune că: 
„Din prisosința inimii grăiește gura” (Matei XII, 34) - e cuvântul 
Domnului Hristos. Dacă spui ceva spurcat cu gura, dacă spui înjurături, 
dacă spui necuviințe, acelea le ai în tine şi le scoţi prin gură. Or, un om 
credincios trebuie să aibă aşezare sufletească prin care să nu mai 
poată scoate rele din inima lui. Gândiţi-vă, de pildă, la cuvântul Sfântul 
Marcu Ascetul din Filocalie, care zice că: „În inima iubitoare de 
osteneală, gândul cel rău este ca focul în apă” - n-are putere, n-are 
lucrare. Când au gândurile cele rele lucrare în noi, înseamnă că avem o 
părtăşie cu vrăjmașul. Gândiţi-vă la cuvântul spus de Domnului 
Hristos: „În Mine el nu găseşte nimic”. Când nu mai găseşte nimic în 
noi, atunci avem credința care izgoneşte pe vrăjmaş, atunci avem 
credința care izgoneșşte lucrările vrăjmașului - gândurile cele rele. 

lubiţi credincioși, în ceea ce priveşte cuvântul literar că „De vor 
bea ceva vătămător de moarte şi nu-i va vătăma pe ei”, nu ne putem 
gândi la asta. Gândiţi-vă că un sfânt care a fost silit, căruia i s-a dat 
otravă să bea - a murit! E vorba de Sfântul Iustin Martirul și Filosoful, 
care pe la 160 a murit din cauza otrăvii şi nu s-a-mplinit cu el cuvântul 
pe care i-a spus Domnul Hristos! Pentru că nu la asta s-a gândit 
Domnul Hristos, ci la orice lucru pe care-l primim în sufletul nostru de 
la vrăjmaşul și din uneltirile vrăjmașului - care n-are putere în noi 
dacă avem credinţa şi lucrare, dacă suntem angajați într-o viață sfântă 
şi mutăm munții prin credinţa câtă o avem. 

Și la urmă zice Domnul Hristos: „Pe bolnavi mâinile-şi vor pune 
şi bine le va fi” (în alte traduceri - „și se vor face sănătoşi”). E vorba nu 
de puterea de însănătoşire, pentru că nu mulți au această putere, e 


vorba de o mângâiere. Cu mâinile, nu numai înzdrăvenim, nu numai 
ajutăm; chiar dacă nu înzdrăvenim, ajutăm pe oameni, ajutăm pe 
bolnavi, îi ajutăm ca să se simtă mai bine „şi bine le va fi”. Cu mâinile 
mângâiem, mâinile sunt date de Dumnezeu ca să avem noi - mâinile lui 
Dumnezeu! 

lubiţi credincioși, am citit cândva, undeva, o istorisire despre un 
doctor, un doctor care a fost misionar prin Africa - Albert Schweitzer 
se numea. Acesta era doctor și africanii se bucurau de ajutorul pe 
care-l dădea el ca doctor. Într-o împrejurare ca aceasta, cineva a spus: 
„Tu ai mâinile lui Dumnezeu!”. Ce bine ar fi să avem şi noi mâinile lui 
Dumnezeu, să facem ceva pentru aproapele nostru, să-l mângâiem, să-l 
ajutăm, să intervenim cu puterile noastre spre ajutorarea lui! Şi-atunci 
am avea mâinile lui Dumnezeu și „Pe bolnavi mâinile-și vor pune şi 
bine le va fi”. Chiar dacă nu se vor face sănătoşi, va fi un spor de 
bucurie, va fi un spor de ajutor, va fi un spor de linişte sufletească. 

lată, iubiţi credincioşi, cum mută credința noastră munții, 
munții din noi și munții din alţii; îi mută într-un fel, pentru că dacă 
vrea cineva să te angajeze la o ceartă și nu te angajezi la ceartă, fiind tu 
om credincios, el nu mai poate să-şi continue răutatea şi-atunci poţi să 
zici că şi din alții muţi muntele răutăţii. 

lubiţi credincioşi, să ne cercetăm pe noi înşine dacă avem 
această credință lucrătoare, dacă credința pe care o avem noi face ceva 
în viața noastră și, dacă face, înseamnă că e o credinţă lucrătoare. Dacă 
nu e o credință lucrătoare, nu-i nici mântuitoare! Ştiţi că credinţa 
trebuie să fie lucrătoare în iubire, trebuie să înmulțească iubirea, 
s-aducă iubire, să înmulțească binele. Credinţa noastră ne angajează şi 
la rugăciune, credința ne angajează și la post. Și dacă nu postim 
înseamnă că nu avem destulă credinţa, şi dacă nu ne rugăm înseamnă 
că nu avem credinţa lucrătoare. Deci, credința noastră trebuie să ne 
angajeze în lucruri pe care le face omul credincios! 

Să ne ajute Dumnezeu să avem atâta credință încât să putem 
face ceva cu ea, să putem schimba ceva în viața noastră, să alungăm pe 
draci ca să n-aibă putere asupra noastră, să alungăm lucrurile cele rele, 
să înmulțim cuvintele cele bune, să avem limba nouă pe care n-o are 
necredinciosul, să avem puterea de a scăpa de ispitele șarpelui, adică 
de răutățile pe care le aduce vrăjmașul, să scăpăm de otrăvile pe care 


le bagă el în sufletele noastre; și toate acestea avându-le, să fim apoi 
ajutători celor care au trebuință de ajutorul nostru, ca să fim și noi 
între cei ce mută munții - nu de piatră, ci munți de răutate, munți de 
nepăsare, munți de fățărnicie. Tot ceea ce ar aduce necredinţă în viața 
noastră să fie înlăturat prin credință. lar dacă nu avem credința 
destulă, să ne rugăm Mântuitorului care a zis către Sfântul Apostol 
Petru la Cina cea de Taină: „Simone, Simone, iată, satana v-a cerut pe 
voi ca să vă cearnă ca pe grâu şi Eu M-am rugat pentru tine ca să nu 
scadă credinţa ta. Și tu, întorcându-te, să întărești pe fraţii tăi” (Luca 
XXII, 31 - 32). Să ne gândim la credinţa puţină a Apostolilor, care 
totuşi, dându-și seama de aceasta, au cerut de la Domnul Hristos: 
„Dă-ne mai multă credinţă!” (Luca XVII, 5). 

Să cerem de la Dumnezeu să ne înmulțească credinţa, că dacă ni 
se înmulțește credinţa, ni se înmulțește iubirea, ni se înmulțește viața 
curată, ni se înmulțește tot binele şi darul lui Dumnezeu va fi cu noi, cei 
credincioşi, acum şi pururea şi în vecii vecilor, amin! Mărire Tatălui şi 
Fiului şi Sfântului Duh! Amin. 

Încă de când am auzit că va fi o tabără studențeasca aici, ne-am 
propus să facem un program de cântări, pentru a se cunoaște că-i 
vorba de o tabără religioasă, de o tabără la mănăstire. Adică, să nu fie o 
simplă petrecere de timp în cadrul unei mănăstiri ori simpla 
participare la slujbele noastre, ci să fie și un folos din punct de vedere 
spiritual, să fie un folos în sensul de a ne îmbogăţi sufletește unii pe 
alţii sau unii cu alții. De ce? Deoarece ceea „ce faci - te face” şi cel dintâi 
beneficiar din toate acestea voi fi eu! Voi fi eu, pentru că voi prezenta 
nişte lucruri pe care chiar dacă le-am spus şi în altă parte, sunt 
binevenite, ne formează, ne dau o perspectivă - și asta e foarte 
important - să ai o perspectivă când e vorba de viața spirituală. 

Sunt foarte mulți oameni în lumea aceasta, mulţi creștini, care 
se declară credincioşi - fără să știe că nu sunt credincioși şi fără să ştie 
că au viață de necredincioşi sau au viață amestecată - și de credincioși 


şi de necredincioși. 

De obicei, oamenii socotesc că dacă nu-L tăgăduiesc pe 
Dumnezeu cu cuvântul, dacă nu se declară necredincioşi, dacă nu se 
declară atei - sunt credincioşi. 

De fapt nu e aşa! În Sfânta Evanghelie de la loan, în Capitolul 
al XVI-lea, este o consemnare care spune că odată, pe când Domnul 
Hristos le vorbea ucenicilor, aceştia au fost entuziasmați și au zis: 
„Acum credem că de la Dumnezeu ai ieşit și nu trebuie să te întrebe 
nimeni ca să te înveţe”. Și Domnul Hristos a întâmpinat această 
afirmaţie a ucenicilor cu o întrebare, am putea zice cu un fel de ironie 
chiar, şi anume: „Acum credeţi?” - adică se mira Domnul Hristos că 
ucenicii se declară credincioși. Era firesc să se declare credincioşi, 
pentru că erau împreună cu Domnul Hristos de vreme îndelungată, 
pentru că au făcut minuni în numele Domnului Hristos, pentru că l-au 
ascultat cuvântul, pentru că au stăruit în legătură cu El; dar, de data 
aceasta, ucenicii și-au exprimat credința în Domnul Hristos. Și-atunci 
Domnul Hristos, cumva mirat, le-a zis: „Acum credeţi? lată, soseşte 
ceasul și a și sosit, ca toți să vă duceți la ale voastre şi pe Mine să mă 
lăsaţi singur”. 

Vrea Domnul Hristos să spună cu asta că, dacă ar crede 
într-adevăr, dacă n-ar avea doar părerea că cred, în cazul acesta nu 
L-ar lăsa singur, ar stărui în legătură cu EI, în jurul Lui și în vremea 
Pătimirilor. Poate s-ar angaja cumva să-L apere pe Domnul Hristos... 
Or, ei n-au făcut lucrul acesta şi Domnul Hristos știa ce-or să facă... A 
ştiut și de lepădarea lui Petru, a ştiut și de vânzarea lui Iuda, a știut şi 
de împrăștierea ucenicilor şi de ce aceea a zis: „Acum credeţi? lată, 
soseşte ceasul, ba chiar a sosit, ca voi să vă duceți la ale voastre și pe 
Mine să mă lăsați singur”. 

Ca să nu ajungem la o părere că suntem credincioși, trebuie să 
avem nişte criterii după care să știm când credem și când nu credem, 
cât credem și cât nu credem, şi trebuie să avem și niște mijloace de a 
ne întări în credința. Adică să nu avem o simplă părere - da, sunt 
credincios, da, ştiu de Dumnezeu, da, am credința pentru că nu L-am 
tăgăduit cu cuvântul pe Domnul Hristos. 

Credinţa trebuie să aibă niște fapte ale ei, care izvorăsc din ea 
însăşi. Dacă ne gândim că Sfântul Apostol Pavel, în Epistola către 


Efeseni are cuvântul: „Hristos să se sălășluiască prin credința în 
inimile voastre” (III, 17) ne dăm seama că lucrul cel mai mare pe care-l 
aduce credința în viața omului este faptul că omul se uneşte cu 
Dumnezeu, că Domnul Hristos în sufletul celor credincioși își face 
locuinţa. Și mai ales își face locuinţă în suflet - când credinţa este 
lucrătoare în iubire. 

În Epistola către Galateni a Sfântului Apostol Pavel, în două 
locuri se afirmă că tăierea împrejur (care este un act de credinţă) și 
netăierea împrejur (care poate fi act de credința - de altfel de 
credință!) sunt lucruri care nu sunt importante nici pentru unii, nici 
pentru alții; ceea ce ni se cere este „credința lucrătoare în iubire” - se 
spune într-un loc, și în alt loc se spune - „făptura cea în duh”. Deci 
tăierea sau netăierea împrejur nu folosesc la nimic, ci doar făptura cea 
nouă; adică omul realizat prin credința folosește credința în 
Mântuitorul nostru lisus Hristos drept temei al unei schimbări spre 
bine, al unei vieţi noi şi al unei făpturi noi. Credinţa lucrătoare în iubire 
realizează pe omul cel nou, omul care se pleacă cu mintea în fața 
Mântuitorului Hristos, care-L are în prim-planul vieţii sale pe Domnul 
Hristos: ca îndrumător, ca învățător, ca Mântuitor. Fără aceasta nu 
există o lucrare a credinţei în iubire. 

Sfântul Apostol Pavel precizează - şi e foarte important lucrul 
acesta - în Epistola I-a către Corinteni: „De-aş avea credință atât de 
multă încât să mut şi munţii, dacă nu am dragoste, nimic nu-mi 
foloseşte” (XIII, 2). Deci credinţa, cât ar fi de mare, fără iubire nu este 
ceea ce trebuie să fie. 

Domnul Hristos, în Evanghelie, a zis: „Cel ce iubește pe tatăl său 
sau pe mama sa mai mult decât pe Mine, nu este vrednic de Mine; cel 
ce iubeşte pe fiu sau pe fiică mai mult decât pe Mine, nu este vrednic 
de Mine. Şi cel ce nu-şi ia crucea ca să-mi urmeze, nu este vrednic de 
Mine!”. Aceste cuvinte le-a spus Domnul Hristos după ce a vorbit mai 
întâi, cu puţin înainte, despre importanta credinței; și anume, zice 
Domnul Hristos: „Cel ce Mă va mărturisi pe Mine înaintea oamenilor, şi 
Eu îl voi mărturisi înaintea Tatălui celui din ceruri (sau, cu altă ocazie” 
şi Eu îl voi mărturisi înaintea îngerilor din ceruri”). lar de cel ce se va 
lepăda de Mine înaintea oamenilor, şi Eu Mă voi lepăda de el înaintea 
Tatălui din ceruri” (Matei X, 32 - 33). 


Aşadar, credința trebuie să fie mărturisitoare şi neapărat 
generatoare de iubire, să aducă iubirea, iubirea față de Dumnezeu şi 
iubirea față de aproapele. Mântuitorul Hristos prezintă, ca semn al 
uceniciei față de El, în special iubirea: „După aceasta vă vor cunoaște 
oamenii că sunteți ucenicii mei, dacă veţi avea dragoste între voi” 
(loan XIII, 35). Fără dragoste nu există credința lucrătoare și fără 
credința lucrătoare nu există mijloc de îmbunătățire sufletească, mijloc 
de mântuire, mântuirea însemnând, pe de-o parte, evitarea răului și, pe 
de altă parte, împlinirea binelui. 

Măsura credinței este măsura vieţii. Dacă vrea cineva să știe 
câtă credință are şi cum îi este credinţa, cât îi este credință de 
lucrătoare, trebuie să se cerceteze pe sine în privința credinţei și 
trebuie să ia aminte la viața pe care o duce, pentru că viața pe care o 
duce este mărturisirea credinţei. Deci atâta credință avem, câtă 
manifestăm în viață. Dacă nu manifestăm în viața credința noastră - nu 
avem credinţa, chiar dacă mărturisim că avem credinţă. 

La mine, de exemplu, mai ales când vin tineri și am timp să mă 
ocup de ei, îi cercetez în latura credinţei și-i întreb: crezi în Dumnezeu? 
De obicei, răspunsul este întotdeauna pozitiv. Poate că omul se şi miră 
de multe ori că i se pune o astfel întrebare, când el face un act de 
credința - de exemplu, se spovedeşte. Cineva care se spovedește 
mărturiseşte o credinţă, pentru că oamenii care cred în Dumnezeu se 
spovedesc. Adică, asta nu înseamnă că cineva care nu crede în 
Dumnezeu nu-şi poate face o autocritică, nu se poate cerceta pe sine, 
nu face nişte investigaţii în sufletul său în anumite privințe în legătură 
cu îmbunătățirea sufletească. Dar, de spovedit, în general, se 
spovedește omul care crede în Dumnezeu, care știe de păcat, de păcat 
ca realitate care privește și pe om și pe Dumnezeu; cei ce-și fac 
autocritica se gândesc la anumite defecte, la anumite insuficiente, la 
anumite deficiente, dar nu se gândesc la credința propriu-zisă și nu se 
gândesc la deficiente, la insuficiente ca păcat, adică nu privesc şi 
raportarea faptei celei rele, a gândului celui rău, la Dumnezeu. 

Nu ştie omul de păcat decât dacă este încadrat în religie, dacă 
ştie de Dumnezeu, dacă ştie de responsabilitatea pe care o avem în fața 
lui Dumnezeu. Așadar, cel care se spovedește face un act de credința 
şi-atunci ai putea zice că ai răspunsul la întrebarea: „Crezi tu în Fiul lui 


Dumnezeu?”. Ai acest răspuns fără cuvinte, dat de faptul că omul se 
prezintă făcând un act de credinţă; deși, câteodată, sunt şi cazuri când 
oamenii se spovedesc în virtutea unei tradiţii, în virtutea unei 
deprinderi. 

Cei care se spovedesc o singură dată pe an, de pildă, poți să zici 
că au credinţă, că se gândesc la păcate, că ar vrea să fie mai buni, că ar 
vrea să li se ierte păcatele, dacă ei un an de zile pot să aştepte 
momentul mărturisirii? Poţi zice momentul, pentru că mărturisirea 
acelora se face într-un moment, în câteva clipe, pe considerentul că 
preotul nu are vreme de ei, deoarece sunt alții care așteaptă, 
se-nghesuie, poate chiar vociferează că stau prea mult şi-atunci nu se 
poate zice că e un act de credința propriu-zis sau un act de credința 
propriu-zisă. 

Şi, bine-nţeles că dacă-mi răspunde afirmativ, eu de obicei 
întreb şi asta este foarte important: ce faci tu, ca om credincios? Spui 
că crezi, bine, eu te cred că crezi că crezi! Cred că tu ai părerea că crezi, 
cred că tu te numeri la credincioși, dar asta ar trebui să însemne ceva 
în viaţa ta. Ce faci tu ca om credincios? Şi de cele mai multe ori mi se 
răspunde: aș vrea să fiu om de treabă! Eu mă bucur foarte mult de 
gândul acesta, al omului, de a fi om de treabă. Numai că, ce se întâmplă: 
de multe ori omul nu știe ce înseamnă „om de treabă”, iar chestiunea 
aceasta, de a dori să fie om de treabă, să fie om cumsecade, nu ţine 
esențialmente de credință; sunt oameni care, fără să aibă credinţa, duc 
o viață corectă, bineînţeles nu în intimitatea sufletului lor, să zicem, 
dar, din punct de vedere social, priviţi în raport cu societatea în care 
trăiesc, cu îndatoririle pe care le au şi le împlinesc, ai putea zice că sunt 
oameni de treabă și că, fiind oameni de treabă, n-ai probleme cu ei, că 
își fac datoria în sfera acțiunii lor și te-ai putea mulțumi dacă ar fi 
vorba numai de „să fii om de treabă”. 

Or, Domnul Hristos ne cere mult mai mult, și anume, în Sfânta 
Evanghelie avem cuvântul: „Lasă acum, că ni se cuvine nouă să 
împlinim toată dreptatea” (Matei III, 15). Domnul Hristos îi spune 
cuvântul acesta Sfântului loan Botezătorul, care ezita să-L boteze. Or, 
Domnul Hristos știa că Botezul este un lucru care trebuie împlinit şi că 
asta ține de dreptate, adică de situația de om drept, şi a zis că: „Lasă 
acum, că ni se cuvine nouă să împlinim toată dreptatea”. 


Când zice cineva „să împlinim toată dreptatea”, nu se gândește 
numai la chestiuni care privesc, să zicem așa, lărgirea, viața pe 
orizontală, că trebuie să le împlinim pe toate, ci are în vedere și felul 
cum trebuie să le împlinim. Domnul Hristos are un cuvânt în Sfânta 
Evanghelie de la Matei: „Dacă nu va prisosi dreptatea voastră mai 
mult decât a cărturarilor și a fariseilor, nu veţi intra în Împărăţia 
cerurilor”. Ca să intri în Împărăţia cerurilor trebuie să ai o prezentă, o 
înfățișare care să te recomande pentru Împărăţia cerurilor. Fariseii nu 
intră în Împărăţia cerurilor! De ce nu intră în Împărăţia cerurilor? 
Pentru că se îngrijesc doar de o dreptate din afară, de o dreptate 
socială, de o dreptate la măsura aceea că o pot privi oamenii. Or, 
„Dumnezeu nu priveşte la față” este scris undeva în Scriptură, ci 
priveşte în inimă. 

„Poporul acesta - scria Prorocul Isaia - Mă cinstește cu buzele, 
dar cu inima este departe de Mine” (XXIX, 13). Sau, Domnul Hristos a 
spus cuvântul pe care-l scrie Marcu, anume: „Nu oricine care zice 
Doamne, Doamne, va intra în Împărăţia cerurilor, ci acela care face 
voia Celui care M-a trimis”. Deci, nu-i destul să zici „Doamne, Doamne”, 
ci trebuie să împlinești voia lui Dumnezeu. Nu-i destul să-L cinsteşti pe 
Dumnezeu cu buzele, ci trebuie să-L cinsteșşti și cu inima. Asta este 
dreptatea cea lăuntrică, mai mare ca dreptatea cărturarilor și a 
fariseilor: „Vai vouă, cărturari și farisei fățarnici, că spălaţi partea din 
afară a paharului şi a blidului (deci vă interesați de lucrurile care se 
văd), iar cele din lăuntru sunt necurate (deci nu vă interesați de 
aşezarea inimii, de ceea ce vede Dumnezeu)”. Şi vine cu corectivul: 
„Fariseule orb, spală mai întâi partea din lăuntru a paharului și a 
blidului şi toate celelalte sunt curate”. 

Sau îi mustră pe farisei - citim asta în Sfânta Evanghelie de la 
Matei, Capitolul al XXIII-lea, care în întregime cuprinde mustrări pe 
care Domnul Hristos le-a adresat fariseilor făţarnici, care făceau niște 
lucruri pe care le socoteau ei esenţiale şi le neglijau pe acelea pe care le 
socoteau neesenţiale, dar pe care Domnul Hristos le socotea esenţiale. 
Și-anume, îi mustră pe cărturari şi pe farisei că dau zeciuială din 
mărar, din chimen, din izmă și lasă neîmplinită partea cea mai grea a 
Legii: dreptatea, mila și credința. Și zice Domnul Hristos, venind cu 
corectivul: „Acelea trebuia să le faceţi, iar pe acestea să nu le lăsați!”; 


adică dacă daţi zeciuială de unde nu vi se cere zeciuială (transformați 
în bani a zecea parte din toate veniturile voastre şi o dați la Templu), în 
cazul acesta trebuie să împliniţi și pe cele pe care nu le împliniţi. Deci 
„pe acelea să le faceţi”, daţi zeciuială, dar „pe acestea să nu le lăsaţi”, să 
împliniți și dreptatea, mila și credinţa. 

Asta înseamnă să prisosească dreptatea creștinilor mai mult ca 
a cărturarilor și a fariseilor şi mai înseamnă că cine se îngrijește numai 
de cele din afară şi nu duce o viață îngrijită înăuntru, în faţa lui 
Dumnezeu, în fața ochilor lui Dumnezeu, acela este asemenea 
mormintelor împodobite în afară, dar pline de oase de morți și de 
necurăţie înăuntru. Lucruri pe care n-ai dori să le vezi și pe care chiar 
ar fi bine să nu le vezi! Sau te asemeni cu un perete care în afară e 
frumos şi care înăuntru, dacă dai varul jos, vezi că nu e așa de frumos 
cum e în afară. 

Toate acestea sunt lucruri pe care credința noastră le are în 
vedere, şi pe care și Domnul Hristos le are în vedere, și-atunci se pune 
problema foarte simplu: ce facem noi ca oameni credincioși, ce viața 
ducem noi ca oameni credincioşi, ce angajare avem noi pentru o 
credință lucrătoare în iubire, pentru o credință care schimbă 
înfăţişarea omului, în aşa fel încât să se poată face o deosebire clară și 
netă între credincios şi necredincios. 

În ceea ce priveşte angajarea într-o viață religioasă autentică, 
într-o viață creștină, aşa cum o vrea Dumnezeu, într-o viață ortodoxă, 
aşa cum o vrea Biserica, eu de obicei dau un program care constă în 
cinci puncte. 

Şi anume, cel dintâi punct de angajare, cel dintâi lucru de 
prezentare în fața lui Dumnezeu, îl socotesc a fi participarea 
credinciosului la slujbele Bisericii. La mine vin oameni care nu merg la 
biserică şi eu le atrag atenţia totdeauna ce înseamnă să nu mergi 
duminica la biserică. Și le lămuresc chestiunea așa, ca să-și dea seama 
ce-nseamnă să mergi și ce-nseamnă să nu mergi la biserică. 

Mai întâi de toate, duminica nu-i a noastră, ci e a lui Dumnezeu! 
Nu-i o zi liberă, ci e o zi a lui Dumnezeu; nu-i o zi în care putem face ce 
vrem, nu-i o zi de care dispunem, ci este o zi în care trebuie să facem 
lucrul lui Dumnezeu. lar lucrul lui Dumnezeu, între altele, este 
participarea la sfintele slujbe; participare zic, nu numai asistare. 


Credincioşii noştri toţi trebuie să știe că la slujbe nu asistăm, ci la 
slujbe participăm. 

Toţi slujim la măsurile noastre: preoții la măsura de preot, 
episcopii la măsura de episcop, diaconii la măsura de diacon, cântăreții 
la măsura de cântăreţi, coriștii la măsura de coriști, credincioșii de 
rând la măsura de credincioşi de rând, dar toţi trebuie să ştie că 
participă! Nu se duc să vadă un spectacol, nu se duc să facă niște 
aprecieri asupra felului cum se desfășoară slujba, ci se duc la biserică 
să-l slujească lui Dumnezeu! Să răspundă cu „Amin!” la cele ce le spune 
preotul la edonise, să răspundă „Doamne, miluieşte!”, la ceea ce 
preotul îi îndeamnă să se roage, să răspundă cu „Ție, Doamne!” la ceea 
ce cere acest răspuns, să răspundă cu „Dă, Doamne!” la ceea ce 
înseamnă îndemn de a cere ceva de la Dumnezeu. Deci toate acestea se 
fac pentru a se şti clar de către credincioși că participă realmente la 
slujbă. 

Acum pot să anticipez că eu le spun clar oamenilor care nu merg 
la slujbă că la păgâni îi număr, la necreştini, la necredincioşi, la 
neortodocși în orice caz, îi număr pe cei care nu participă la slujbele 
Bisericii, pe cei care calcă porunca de a sfinți duminica, pe cei care nu 
se împărtășesc de darurile Bisericii pentru că nu au interes pentru 
asta. Spun oamenii: „Totuși, părinte, eu cred în Dumnezeu, eu mă rog la 
masă”... Eu nu zic că nu se poate aceasta, sunt sigur că se poate! Dar ce 
se-ntâmplă, ce faci acasă nu poți face la biserică, ce plineşti la biserică 
nu poți face-acasă. Poţi să te rogi acasă de câte ori vrei să te rogi, de 
câte ori timpul îţi permite, dar să ai încredințarea că altceva este să 
mergi la biserică şi altceva este să te rogi acasă. Și mai este ceva: slujbă 
la biserică nu e totdeauna! Rugăciune poți să faci mai des acasă, dar 
dacă neglijezi slujba la biserică ești căzut totuși de la rânduiala 
bisericii! 

Al doilea punct de angajare, de program de angajare într-o viață 
religioasă autentică, este rugăciunea. Rugăciunea, în special 
rugăciunile de dimineață și seara, rugăciunea de program şi 
rugăciunea de la masă. Sunt niște rânduieli ale credinței noastre pe 
care le împlinim dintr-o datorie sau poate dintr-o necesitate (unora le 
este necesar să se roage, nu pot să nu se roage, altora le este greu să se 
roage şi atunci o fac din datorie). Datoria aceasta de a te ruga 


dimineaţa și seara trebuie împlinită! Lipsa acestei rugăciuni înseamnă 
absentare de la-mplinirea unei datorii. Dimineaţa, cât ai fi de grăbit, 
trebuie să-ți găseşti puţin timp să te rogi! Cinci-zece minute dimineața, 
cinci-zece minute seara, cu conştiinţa că stai în faţa lui Dumnezeu, este 
o chestiune care trebuie neapărat împlinită; apoi rugăciunea de la 
masă este o deprindere cu care unii dintre noi ne-am pomenit în viața 
aceasta și pe care o-mplinim cu bucurie şi pe care ar trebui 
s-o-mplinească toţi credincioşii. S-a cam părăsit rânduiala aceasta de 
rugăciune! Unii se închină şi apoi se apucă de mâncare; nu-i destul! 
Măcar „Tatăl nostru”, așa cum am pomenit noi în copilărie, trebuie să-l 
spunem înainte de a ne apuca să mâncăm. 

Era un ritual când eram eu copil: să spunem rugăciunea înainte 
de masă. Chiar mama zicea, după ce așeza mămăliga pe cârpător și-o 
punea pe masă: „Haideţi, ziceți «Tatăl nostru» să ne putem apuca să 
mâncăm”. Deci era o chestiune care trebuia împlinită și o-mplineam cu 
bucurie, de multe ori din datorie, poate din obicei, n-avea importantă. 
Nu te-ntreba nimeni dacă tu participi sau nu participi la asta, trebuia 
să te ridici în picioare şi să zici „Tatăl nostru” împreună cu ceilalți. Unul 
zicea cu glas tare (de obicei copiii erau pusi să zică cu glas tare) sau 
dacă nu, ziceau toţi în gând, dar nu se putea să stai la masă fără să te 
rogi. Asta este o rânduială care trebuie ținută, pentru că dacă n-o ţii, nu 
ţii nici alte rânduieli. 

Al treilea punct din programul de angajare într-o viață 
duhovnicească este citirea Sfintei Scripturi, citirea din Noul 
Testament. Eu am zis că ar fi bine ca toți credincioşii noștri care pot 
citi şi care au Noul Testament, să citească în fiecare zi două capitole 
din el. Nu ţine mai mult de cinci-zece minute treaba aceasta, hai să 
zicem un sfert de oră cel mult, uneori, când capitolele sunt puțin mai 
lungi, dar e o chestiune de mare importantă! De ce? Pentru că prin 
aceasta ți se împodobește mintea cu gândurile lui Dumnezeu. 

Dumnezeu a adus în lumea aceasta Cuvântul Său, exprimând 
gânduri. Adică, este vorba despre gânduri bune care generează alte 
gânduri bune. Pentru că toate ale omului pornesc de la gândul omului 
şi-atunci este foarte important să-ți agoniseşti niște gânduri bune, pe 
care de unde le poți lua? De unde sunt! Unde sunt? Păi, dacă-i vorba de 
Cuvântul lui Dumnezeu din Evanghelie, fără îndoială că trebuie să 


aduci Cuvântul lui Dumnezeu în conştiinţa ta. 

Un părinte de aici de la mănăstire, Dumnezeu să-l odihnească, 
părintele Serafim Popescu, ne spunea că profesorul lor de tipic de la 
şcoală le spunea că tipicul este în minte, în cărți sau nicăieri. Dacă nu e 
în minte, pentru tine ai putea zicea că e nicăieri. Dacă ştii că e în cărți, îl 
înveţi din cărți, dacă nu-l înveţi din cărţi și nu-l ai în minte, atunci 
pentru tine e nicăieri. Aşa că și chestiunea aceasta, a împodobirii minţii 
cu gânduri sfinte, este foarte importantă - o să vorbim noi odată 
despre asta. 

Apoi, rugăciunea de toată vremea, adică rugăciunea cu care se 
mântuiesc călugării, acea rugăciune care astăzi a început să fie luată 
mai mult în seamă şi de care știu mulți, dar pe care o-mplinesc mai 
puţini aşa cum trebuie: „Doamne, lisuse Hristoase, Fiul lui Dumnezeu, 
miluieşte-mă pe mine, păcătosul”. Este un mijloc de apropiere de 
Dumnezeu, un mijloc de cercetare de sine, un gând etalon pentru 
cunoaşterea celorlalte gânduri, un mijloc de îmbunătăţire sufletească 
prin disciplina de gând şi, în sfârşit, un mijloc prin care se dă dar de la 
Dumnezeu. 

Al cincilea punct din program este postul. În Biserica noastră 
există zile de post, există zile hotărâte pentru post. Omul trebuie să-și 
rânduiască viața după învăţătura Bisericii, şi anume, trebuie să țină 
zilele de post, zilele hotărâte pentru post - cu mâncare de post. 

Am fost în Moldova zilele trecute, vineri, sâmbătă şi duminică; 
sâmbătă am spovedit foarte mulți credincioși, mai ales femei, dintre 
cei care s-au spovedit în Postul Sfintei Marii. Mai mult ca în părțile 
acestea s-au spovedit oamenii acolo, se vede că se ține rânduiala 
aceasta mai bine, şi m-a surprins faptul că majoritatea mi-au spus 
(poate cu vreo câteva excepţii doar) că au postit, că postesc, că tin 
postul. Mi-a spus cineva că de 18 ani încoace niciodată nu s-a 
întâmplat să nu tină post; altcineva mi-a spus că din copilărie s-a trezit 
împlinind porunca postului, s-a trezit cu post. Au am spus că tin postul 
de bucate, dar nu pot ţine postul de curăţie, pentru că fiind căsătoriţi, 
nu pot să-și facă programul de unul singur; dar hotărârea aceasta de a 
posti și practicarea postului m-a surprins şi mi-a plăcut foarte mult; 
pot să zic că am venit îmbogăţit cu cunoștință aceasta și cu bucuria că, 
totuși, acolo, oamenii tin mai mult la post ca oamenii din partea 


aceasta. E adevărat că și structura este altfel, dar s-a creat o atmosferă. 

Aici, la noi, se pare că postul nu-i cine știe ce, că lasă, că doar nu 
ce intră în gură îl spurcă pe om, că n-ai putere să lucri... sunt niște 
motivări ale oamenilor pe care dincolo nu le-am întâlnit sau, cel puţin, 
nu le-am întâlnit la cei care au venit în fața mea și care au spus clar, de 
câte ori i-am întrebat - tii postul? - da, tin, am ţinut, am ţinut post de 
mâncare, n-am putut ţine post deplin... Asta m-a bucurat foarte mult și 
pot să spun că e un câştig pentru mine experiența aceasta; va trebui să 
fiu mai hotărât în ceea ce priveşte disciplina postului pentru 
credincioşii din partea aceasta de tară, unde lucrurile se privesc așa, 
cam superficial, din acest punct de vedere. 

Acestea sunt cinci puncte de program pe care le pun în faţa celor 
care doresc să-şi îmbunătățească viața, doresc să se apropie de 
Dumnezeu, doresc să facă ceva pentru Dumnezeu. Bineînţeles că 
acestea trebuie să fie secondate întotdeauna de o viaţă îngrijită, de 
ferirea de păcat: „Fereşte-te de rău și fă binele” (Psalmul 36, 27); „Nu 
te lăsa biruit de rău, ci biruieşte răul cu binele”, adică grija de a limpezi 
viața, de a pune în fața lui Dumnezeu conștiința că trebuie să ne 
gândim la Dumnezeu, să-l avem pe Dumnezeu în prim-planul gândirii 
noastre, în prim-planul vieţii noastre, să ne raportăm real la 
Dumnezeu, să nu fie pentru noi Dumnezeu o simplă idee, o simplă 
probabilitate, ştiu eu... să nu fie Dumnezeu pentru noi o teorie, ci să fie 
o realitate la care să ne raportăm. 


Pe lângă acestea, eu mai cunosc un îndreptar de viața - dat de 
părintele Arsenie Boca unui tânăr care a trecut pe aici și care se 
pregătea pe atunci să ajungă student la medicină. A fost pe la părintele 
Arsenie şi a ajuns, după aceea, la mine. L-am întrebat ce i-a spus și mi-a 
zis că părintele i-a spus așa: oxigen, glicogen, somn, să-ţi păstrezi 
hormonii și să ai concepţie de viața creștină. Mi-au plăcut tare mult 
cuvintele acestea și le prezint împreună cu programul pe care îl 
dădeam eu până atunci, pe care îl dau și acum, dar de data aceasta 
conjugat cu îndreptarul de viaţa al părintelui Arsenie. De observat este 
că părintele, ca unul care a făcut medicina și ca unul care ştia ce 
pondere are trupul în viața omului și ce însemnătate are trupul pentru 
viața spirituală, patru din cele cinci puncte din îndreptar le are în 


raport cu trupul. 

Oxigen, întâi oxigen! Mi se pare curios că se pune problema 
oxigenului în viața spirituală. Şi totuși are mare importantă, în sensul 
că un creier oxigenat gândeşte altfel decât un creier care trebuie să 
suporte lipsă de oxigen sau împuțţinare de oxigen. 

Glicogen - glicogenul fiind zahărul din ficat este, bineînţeles, o 
substanță alcătuită în organism prin lucrarea lui Dumnezeu, prin 
lucrarea organismului, aşa cum l-a făcut Dumnezeu. Părintele Arsenie 
nu a avut în vedere glicogenul ca substanța sau, dacă l-a avut în vedere 
ca substanţa, atunci a mers mai departe cu gândul, şi anume, a mers în 
sensul că s-a gândit că glicogenul nu se poate realiza aşa cum trebuie 
dacă omul nu insistă pentru un echilibru în ceea ce priveşte hrana. 
Zicea părintele: „Nici prea mult nici prea puţin; cele peste măsură sunt 
de la draci, zic Părinţii cei duhovnicești”. Deci, nici mâncare prea 
multă, pentru că sunt boli de trai bun, nici mâncare prea puțină, pentru 
există și boli de trai rău, ci o rânduială de mijloc, pentru că boli de trai 
de mijloc nu există! 

Somn - somnul fiind un dar de la Dumnezeu, pentru care noi ne 
rugăm seara (să ne fie somnul limpede, să ne fie somnul netulburat de 
vise care ne-ar putea aduce tulburare, sau ne-ar putea aduce spaimă, 
sau ştiu eu ce ne-ar putea aduce) lui Dumnezeu să ne dea somn liniștit, 
somn cu pace. E foarte important să dormi atât cât îţi este necesar ca 
să duci o viață eficientă, o activitate eficientă. Când ești odihnit, poţi să 
te rogi (dimineața, când te scoli, eşti mai bun pentru rugăciune, seara, 
când te culci, eşti obosit). 

Părintele a ştiut şi el cum știu toţi cei care se ocupă de viața 
spirituală că în Pateric e scris: „Călugărul, de va fi nevoitor, îi ajunge 
un ceas de somn pe noapte”. Știu eu, poate că a fost cineva în lumea 
aceasta căruia să-i fi ajuns un ceas de somn, însă, în mod firesc, în mod 
normal, e prea puțin un ceas de somn! Sfinţii Varsanufie și loan, în 
Filocalia, volumul al XI-lea, unde au ei scrierile, spun că sunt necesare 
şase ore de somn în 24 de ore. Părintele Arsenie Boca i-a spus unui 
preot care a trecut pe la el și care a pus problema cât să doarmă: cel 
puțin șase ore de somn continuu. Mie-mi pare bine că a zis cel puțin, 
pentru că mie nu-mi ajung șase ore! 

În sfârşit, pe lângă aceasta, părintele a mai pus o problemă 


foarte actuală şi foarte importantă, şi anume - problema sexuală, risipa 
de energie sexuală. Şi a zis: să-ți păstrezi hormonii, adică să nu faci 
abuz de energie sexuală, să nu te axezi pe plăcerea sexuală, să fii 
abstinent, asta înseamnă. Poate unii dintre voi aţi fost la yoga şi aţi 
avut niște îndrumări în legătură cu sexualitatea, în sensul de a avea 
legături sexuale, dar în aşa fel încât să nu se piardă energia, să nu se 
ajungă la orgasm. E o chestiune care nu ține de rânduiala lui 
Dumnezeu şi care nu ţine de rânduiala firii și care, de fapt, nu aduce 
nimic spiritual. Ei pun cumva problema energiei, pe care dacă o 
păstrezi o ai tu și n-o elimini. Or, se ştie că există niște declanșări 
fireşti, care nu sunt vinovate, şi care, de fapt, nu pot fi considerate o 
pierdere de putere fizică, ci că pot fi considerate foarte fireşti şi foarte 
la locul lor. 

Deci, părintele a avut în vedere abstinenta ca atare, iar actul 
sexual l-a avut în vedere așa cum e el, așa cum l-a lăsat Dumnezeu, cum 
l-au știut toți oamenii, cum îl știu animalele sau cum îl realizează 
animalul, fără rețineri când e vorba despre felul cum se declanșează, 
dar cu rețineri în felul de angajare; adică să fii cât mai abstinent, să-ți 
rămână energia sexuală, dar să-ți rămână energia nu în sensul că nu-i 
dai drumul, ci în sensul că nu te angajezi la acte în care e firesc să-i dai 
drumul. 

În sfârşit, al cincilea punct este să ai concepție de viaţa creștină. 
Adică să nu te iei după idei, după concepţii, după teorii extracrestine, 
din Asia sau ştiu eu de unde, de la păgâni, în orice caz; ci să ai în vedere 
învățătura Bisericii, credința noastră, concepţia creştină, care ne ajută, 
ne dă posibilitatea să ne mântuim, ceea ce înseamnă să ne 
îmbunătăţim sufletește, să devenim mai buni, să nu mai fim răi, pentru 
că până la urmă, mântuirea asta înseamnă, să se evite negativele și să 
se întărească pozitivele. 


— Aţi vorbit de post. În general, în familie se ţine miercurea și 
vinerea, dar în multe cărţi am văzut că scrie să se tină lunea, miercurea 
și vinerea. Dumneavoastră ce părere aveţi? 

— Dragă, eu am părerea că miercurea și vinerea e obligatoriu 
postul, iar lunea e facultativ. De ce? E adevărat că rânduielile care 
privesc postul în general sunt pentru noi miercuri şi vineri. Părintele 


Arsenie, în Cărarea Împărăției, spune că şi lunea e zi de post. Numai 
că la canoanele care se dau pentru păcatele pe care le-au făcut 
oamenii, există şi unul care are în vedere postul de lunea în sensul 
acesta: dacă cel care se spovedeşte se angajează să ţină ca zi de post şi 
lunea, îi scazi un an din anii care ar trebui să treacă până când se poate 
împărtăşi. Or, aşa ceva nu se spune despre postul de miercuri sau de 
vineri. Deci, postul de miercuri și de vineri e obligatoriu, postul de luni 
e facultativ. Dacă aduce ceva, adică dacă e socotit ca o jertfă personală, 
ca o jertfă de bunăvoie, atunci postul de luni este bine să-l țină omul, 
dar nu e obligat. Dacă cineva nu ţine postul de lunea, nu poți să zici că 
nu se mântuiește sau că încalcă o poruncă a Bisericii sau o poruncă a 
lui Dumnezeu. 


— Tot în legătură cu postul. Aţi spus că oamenii din Moldova tin 
post și v-a plăcut lucrul acesta. Dar ţineau cu ulei sau fără ulei, 
miercurea și vinerea? Ce părere aveţi despre chestiunea aceasta? 

— Oricum! N-am insistat prea mult asupra acestui lucru. Eu mă 
gândesc că în părțile noastre fiind altă climă, poate altă viaţă, alte 
obligații, se poate posti cu ulei și în zilele în care s-ar recomanda să se 
postească fără ulei. Ce se întâmplă, sunt solicitări... de exemplu, la 
mine au venit nişte femei care au fost la Mănăstirea Sihăstria şi au 
primit ca îndrumare, au primit canon, să mănânce lunea, miercurea și 
vinerea fără ulei. Și aceasta a dus la faptul de a nu putea să facă față la 
munca pe care o desfăşurau. De exemplu, trebuiau să sape cucuruzul şi 
cu mâncare neconsistentă, numai de legume, şi aceea fără ulei, n-au 
putut să facă față. Și au venit la mine şi mi-au spus: nu știm ce să facem, 
că uite, ne-a dat canonul acesta și nu ne putem împlini munca... Și 
le-am zis: părintele acela care v-a dat canonul, stătea la umbră când vi 
l-a dat, și poate nu avea obligaţii de felul acesta și poate era și deprins, 
şi poate că, mă rog, o fi putut să le dea canon, dar nu știu dacă putea să 
primească el canon. Și el, dacă ar fi fost în situaţia voastră, ar fi cerut 
dezlegare să mănânce cu ulei. Şi am zis că pe mine nu mă interesează 
cu ulei sau fără ulei, pe mine mă interesează să mâncaţi mâncare de 
post. Când e post, să fie mâncare de post, cu ulei sau fără ulei, când e de 
dulce să fie mâncare de dulce, nu lungiţi postul când nu-i post, nu 
faceţi zilele de post - de dulce, decât în sensul acesta, că puteţi să 


mâncaţi cu ulei și când sunt zile în care nu-i dezlegare de ulei. Asta așa, 
de la mine putere! 


— Părinte, pe lângă zilele de miercuri și vineri, în Ortodoxie se 
mai practică și postul aspru. Am stat de vorbă cu preoţi din Grecia și 
mi-au spus că e bine ca această practică să se înceapă după 20 sau 24 de 
ani, pentru că ar fi dăunătoare sănătăţii celor care o tin. 

— Cred și eu tot aşa! Adică eu nu știu cât îl ţin de aspru. Postul, 
de fapt, nu este un mijloc în înţelesul acesta, că trebuie să îl ţii într-un 
anumit fel, că dacă nu-l tii aşa, nu te mântuiești, şi dacă-l tii aşa, te duci 
în rai. E o chestiune de disciplină, e un mijloc. Dacă-l tii aspru sau nu-l 
tii aspru, asta-i o chestiune a ta, personală, după trebuințele personale, 
după organismul pe care-l ai şi după munca pe care o desfășori... 
Bineînţeles că aici, în părţile acestea, unde lucrează oamenii în mediu 
toxic, de exemplu, în fabricile de la Victoria şi de la Făgăraș, unde li se 
dă lapte anume ca să poată să facă față la mediul acela, nu li se poate 
spune oamenilor să ţină postul şi să nu bea laptele care li se dă, pentru 
că ei au un regim pe care cei de demult nu l-au avut și pe care nu l-au 
prevăzut. 


PROGRAM DE VIAȚA DUHOVNICEASCĂ 
II. 
— Participarea la sfintele slujbe ale Bisericii 


Mănăstirea Brâncoveanu 
3 septembrie 1997 


Cel dintâi punct de program pentru angajarea noastră în viața 
religioasă, în viața duhovnicească, cel dintâi punct de program pentru 
a intra în legătură cu Dumnezeu este participarea la sfintele slujbe în 
duminici și sărbători. 

De ce am socotit că acest punct este cel dintâi din program? 
Pentru că aceasta se realizează, în general, o singură dată pe 
săptămână, deci duminica. Duminica și câteodată şi-n sărbători. Acum, 
cu sărbătorile, situația e puţin elastică, în sensul că, de multe ori, 
sărbătorile sunt socotite zile de lucru, așa că nu toți oamenii au 


posibilitatea să ia parte și în sărbători la sfintele slujbe şi, mai ales, în 
sărbătorile care nu sunt declarate ca sărbători pentru toţi credincioşii, 
aşa cum sunt Crăciunul, de pildă, Pastile... 

Am zis că cine vrea să intre în legătură cu Dumnezeu, cine vrea 
să facă ceva care să-l apropie de Dumnezeu, trebuie să intre în obștea 
credincioşilor care-l slujesc lui Dumnezeu. Chiar dacă nu de la început 
este câştigat pentru gândul acesta, chiar dacă nu de la început se poate 
angaja în slujirea lui Dumnezeu, trebuie să intre în obștea 
credincioşilor și să facă precum fac credincioșii. Sunt credincioşi 
dreptmăritori, credincioși ortodocşi, care nu merg duminica la 
biserică, dar care merg în alte zile. De exemplu, la Maslu vinerea seara, 
miercurea la acatist. 

Eu nu sunt mulțumit cu asta. Şi nu sunt mulțumit nu pentru că 
n-aş vrea să meargă oamenii la biserică şi în alte zile, nu numai în 
duminici şi la sărbători, ci nu sunt mulțumit pentru că mergând la 
Maslu, mergând la acatist, mergând la alte slujbe decât la Sfânta 
Liturghie, oamenii urmăresc nişte interese personale, care nu 
totdeauna țin de angajarea religioasă, de angajarea lor în raport cu 
Dumnezeu, ci, de obicei, țin de urmărirea unui lucru pe care și-l doresc. 
De exemplu: fetele - pentru căsătorie, bolnavii - pentru sănătate, 
oamenii care nu au reuşit în viața - pentru reuşita în viață, cei care nu 
se înțeleg bine în familie - pentru bună înţelegere în familie, cei care 
au examene de dat - pentru reuşită la examene, adică tot pentru nişte 
lucruri care nu țin de viața spirituală, ci țin de viaţa pământească, sub 
binecuvântarea lui Dumnezeu. 

Nu la aşa ceva mă gândesc, ci mă gândesc la participarea la 
sfintele slujbe ale Bisericii în nădejdea apropierii de Dumnezeu. Adică, 
să ni-L facem pe Dumnezeu apropiat, să ne simțim aproape de 
Dumnezeu, să intrăm într-o atmosferă care este proprie pentru a-l sluji 
lui Dumnezeu. Sunt mai puţini credincioși care au în vedere apropierea 
de Dumnezeu și chiar dacă sunt mulți credincioşi care merg duminica 
la biserică, sunt şi dintre aceia care nu merg, dar care merg totuși în 
alte zile, la slujbele care eventual se fac. La oraș se fac aceste slujbe 
şi-atunci merg în zilele celelalte, iar duminica nu merg. Asta este foarte 
rău! Adică nu e rău că merg în zilele celelalte la biserică, ci e foarte rău 
că nu merg duminica la biserică! De ce? Pentru că duminica este o zi a 


lui Dumnezeu, nu-i o zi a noastră, dacă credem în Dumnezeu. Dacă nu 
credem în Dumnezeu, e o zi ca toate zilele, cu deosebirea că-i o zi 
liberă, în care nu trebuie să mergi la serviciu, o zi în care ai mai mult 
timp pentru tine însuți, timp pe care-l foloseşti... 

Or, noi nu așa privim duminica, ci o privim ca pe o zi rezervată 
lui Dumnezeu, în care se face lucrul lui Dumnezeu. Ce lucru se face 
pentru Dumnezeu? Se face slujba, se face Sfânta Liturghie! 

Aş vrea să vă spun şi să rețineţi lucrul acesta, că în limba 
franceză cuvântul liturgie nu înseamnă Liturghie, ci înseamnă toate 
slujbele bisericii rânduite pentru fiecare zi, deci cele şapte laude. Când 
zice cineva liturgie, zice ceea ce spunem noi că avem în vedere pravila 
Bisericii, deci rugăciunile, slujbele hotărâte pentru fiecare zi, cele şapte 
laude. Liturghia se numește liturgie eucharistique, liturghie euharistică. 
Deci tot Liturghie sunt și celelalte slujbe, nu numai Liturghia e 
Liturghie, ci toate slujbele sunt Liturghie. Asta spune foarte mult, dacă 
ne gândim ce concepție înfățișează cuvântul acesta. 

Cuvântul Liturghie în limba noastră vine din limba greacă şi 
înseamnă o slujbă a Bisericii în care cinstitele daruri ce sunt puse 
înainte, pâinea și vinul, anume pregătite, se prefac, prin venirea 
Duhului Sfânt la rugăciunea preotului, în Trupul şi Sângele 
Mântuitorului nostru lisus Hristos, cu care se împărtășesc credincioșii. 
Deci, aceasta este Liturghia: slujba cea mai însemnată a Bisericii, slujba 
la care credincioşii pot să se împărtășească cu Trupul și Sângele 
Mântuitorului nostru lisus Hristos. 

Nu toţi credincioşii care vin la Liturghie se împărtășesc, dar toți 
credincioşii care merg la Liturghie au dar de la Dumnezeu prin ceea ce 
primesc la măsurile la care se găsesc ei. De pildă - binecuvântările de 
la Sfânta Liturghie sunt foarte importante; la fiecare Sfântă Liturghie 
se spune de patru ori pentru toţi credincioşii „Pace tuturor!”; la fiecare 
Sfântă Liturghie se spun cuvintele „Pe voi, pe toţi, dreptmăritorilor 
creștini, să vă pomenească Domnul Dumnezeu întru Împărăţia Sa, 
totdeauna, acum şi pururea şi în vecii vecilor”; la fiecare Sfântă 
Liturghie se spune „Harul Domnului nostru lisus Hristos şi dragostea 
lui Dumnezeu Tatăl şi-mpărtăsirea Sfântului Duh să fie cu voi, cu toți”; 
la fiecare Sfântă Liturghie se spune „Și să fie milele Marelui Dumnezeu 
şi Mântuitorului nostru lisus Hristos cu voi, cu toți”; la fiecare Sfântă 


Liturghie se spune „Mântuieşte, Dumnezeule, poporul Tău şi 
binecuvântează moştenirea Ta”; la fiecare Sfântă Liturghie se spune 
„Binecuvântarea Domnului peste voi, cu-al Său dar, cu-a Sa iubire de 
oameni, totdeauna, acum și pururea și-n vecii vecilor”. Așa că aceia 
care se duc peste săptămână la slujbe ca să li se-mplinească anumite 
dorinţe, ar fi bine să meargă și duminica, chiar cu gândul acesta, de a li 
se-mplini anumite dorinţe, pentru că e mai încărcată Sfânta Liturghie 
de binecuvântări ca oricare altă slujbă. 

Eu insist pentru participarea la Sfânta Liturghie! De altfel, e 
minimumul pe care-l poate face omul când e vorba de a lua parte la 
sfintele slujbe. Ar trebui însă să luăm parte şi la alte slujbe, la slujbele 
pregătitoare, pentru că Sfânta Liturghie fiind cea de vârf, culmea 
slujbelor, se pregătește, de către cei care fac Sfânta Liturghie, prin 
celelalte sfinte slujbe. Liturghia nu este o slujbă care se face detașată 
de celelalte slujbe. De aceea în limba franceză liturgie sunt şi celelalte 
slujbe. 

Noi, cum am zis, prin Liturghie înțelegem un singur lucru; 
celelalte slujbe, ca şi când ar fi detaşate de Liturghie, le socotim ceva 
aparte. Or, în realitate nu sunt ceva aparte, ci sunt mijloace de a ne 
înfățişa înaintea lui Dumnezeu, mijloace de a ne revărsa sufletul prin 
cuvintele de la sfintele slujbe, mijloace de a ne ruga și de a învăţa, 
pentru că în cadrul sfintelor slujbe ne rugăm şi învăţăm, învățam 
rugându-ne și ne rugăm învățând; așa că rugăciunile acestea de la 
sfintele slujbe sunt angajante. 

Dacă te duci în biserică şi nu-i slujbă, poți să te rogi cu 
rugăciunile tale sau cu cuvintele tale, dar nu eşti angajat aşa cum ești 
angajat prin gândurile de la sfintele slujbe. De exemplu, la Sfânta 
Liturghie se spune „Sus să avem inimile!”, şi noi zicem „Avem către 
Domnul”. Și zicem „Avem către Domnul”, chiar dacă nu le avem către 
Domnul, pentru că aşa e ritualul, dar în realitate noi pentru scopul 
acesta suntem la slujbă, ca să-l oferim lui Dumnezeu inimile noastre şi 
să le avem sus, să nu le avem pe pământ. 

La Sfânta Liturghie se spune: „Toată grija cea lumească de la noi 
să o lepădăm, ca pe Împăratul tuturor să primim”. De ce spunem lucrul 
acesta? Pentru că rostul nostru la Sfânta Liturghie este de a-i închipui 
pe heruvimi, de a face aici pe pământ ceea ce se face în cer; Sfânta 


Liturghie este Împărăţia lui Dumnezeu aici, pe pământ. Noi, în 
rugăciunea „Tatăl nostru”, cerem (deși nu totdeauna cerem, de multe 
ori rugăciunea o spunem ca pe o formulă) de la Dumnezeu să vină 
Împărăția Lui: „Sfințească-Se numele Tău, vie Împărăţia Ta, facă-se 
voia Ta, precum în cer, aşa și pe pământ”. Aceste trei cereri se 
împlinesc în cuprinsul sfintelor slujbe şi mai ales în cuprinsul Sfintei 
Liturghii. Ce cerem? „Sfinţească-Se numele Tău”, adică să fie preamărit 
numele lui Dumnezeu, să fie recunoscut ca sfânt de către noi şi de către 
alţii. 

Sfintele slujbe sunt în aşa fel alcătuite încât ne conduc la gândul 
de a aduce mărire lui Dumnezeu: de exemplu „Mărire Ție, Doamne, 
mărire ie!” dinainte de Sfânta Evanghelie; și după citirea Sfintei 
Evanghelii este o aducere de mărire, când spunem „Că sfânt ești 
Dumnezeul nostru și Ţie mărire înălțam”. Suntem îndemnați, ni se 
atrage atenţia să aducem mărire lui Dumnezeu. Când mărturisim că lui 
Dumnezeu I se cuvine toată mărirea, cinstea și închinăciunea, e cazul 
să ne gândim și câtă mărire Îi aducem noi. 

Sfintele slujbe ne dau prilejul să ne orientăm sufletește spre 
Dumnezeu, ni-L pun pe Dumnezeu în atenţia noastră, ÎI aduc în 
conștiința noastră. Sfintele slujbe ne dau posibilitatea să facem ceva 
anume pentru Dumnezeu sau să facem ceva anume în fața lui 
Dumnezeu. Îl scot pe Dumnezeu din gândirea comună şi L aduc în 
gândirea specială a credinciosului. 

Alcătuirile de la sfintele slujbe sunt în așa fel făcute încât omul 
învăţa din ele. Eu abia la Teologie am aflat de comorile Ortodoxiei 
cuprinse în sfintele slujbe. Adică în textele de slujire, pentru că noi 
facem sfintele slujbe după o rânduială, după nişte texte gata pregătite 
de Biserică şi oferite nouă. Textele acestea sunt cuprinzătoare ale 
învățăturilor de credința şi de morală pe care le are în atenţie Sfânta 
noastră Biserică. Asta înseamnă că sfintele slujbe au darul de a ne 
angaja pentru Dumnezeu, în fața lui Dumnezeu și în folosul nostru, 
pentru progresul nostru sufletesc. 

Cred că e de la sine înțeles de ce insist eu să meargă oamenii la 
biserică, să meargă la sfintele slujbe, să meargă la Sfânta Liturghie, 
dacă avem în vedere că sfintele slujbe ne pun în faţa lui Dumnezeu, 
ni-L aduc pe Dumnezeu în atenţie, Îl fac pe Dumnezeu lucrător în viața 


noastră, ne fac disponibili pentru Dumnezeu, ne dau prilejul să ne 
cercetăm pe noi înşine, să ne cunoaștem preocupările sau lipsa de 
preocupări în cea ce priveşte înaintarea noastră spirituală. 

Toată biserica noastră, considerată ca locaş de închinare, este 
pentru noi cerul cel de pe pământ. Există un cer mai presus de lumea 
aceasta, dar există și un cer pe pământ. Am putea zice că există mai 
multe ceruri pe pământ, pentru că şi sufletul omului poate deveni cer 
pe pământ. Biserica este cerul cel de pe pământ. Cine nu merge la 
biserică evită cerul, evită posibilitatea de a fi în cer înainte de a ajunge 
în cer şi nu poate avea nădejde cineva că ajunge în cer dacă nu merge 
în cerul cel de pe pământ. 

Apoi, sfintele slujbe, Sfânta Liturghie, Sfintele Taine, în general, 
şi Sfânta Liturghie în special, sunt Împărăţia lui Dumnezeu de pe 
pământ. Chiar începe Sfânta Liturghie cu cuvintele „Binecuvântată este 
Împărăţia Tatălui şi a Fiului și a Sfântului Duh, acum şi pururea şi în 
vecii vecilor”. Cuvintele acestea ne prezintă Sfânta Liturghie ca 
Împărăţie a lui Dumnezeu, adică noi nu binecuvântăm o Împărăţie a lui 
Dumnezeu undeva, departe, departe în timp și departe în spațiu, ci 
binecuvântăm Împărăţia lui Dumnezeu care se desfăşoară în prezenta 
noastră, se desfăşoară în fața noastră, se desfăşoară în cuprinsul 
Sfintei Liturghii. 

Că Sfânta Liturghie este Împărăţia lui Dumnezeu, o putem 
înţelege şi de acolo că noi, stând la Sfânta Liturghie, închipuim pe 
heruvimi, când zicem „Noi, care pe heruvimi, cu taină închipuim şi 
făcătoarei de viața Treimi, întreită cântare aducem”. Deci, facem aici, 
pe pământ, ceea ce fac cei din ceruri, ceea ce fac heruvimii, aceştia 
fiind, după cum se mărturisește în Scriptură, ființe cu ochi mulți. Ce 
înseamnă „cu ochi mulți”? Cu multă cunoştinţa, cu multă cunoștința de 
Dumnezeu, ochii fiind organele prin care omul ajunge la cunoștință. 
Când zici „heruvimi cu ochi mulți” nu trebuie să te gândești și că 
mâinile heruvimilor sunt cu ochi, și că fruntea e toată cu ochi sau că 
pieptul are ochi; nu, ci prin „ochi mulți” înțelegem simbolic - „cu multă 
cunoștința”. Cu multă cunoștință care aduce preamărire lui Dumnezeu. 

Sfântul Isaac Sirul are cuvântul: „Cine nu se minunează de 
Dumnezeu, încă nu L-a cunoscut pe Dumnezeu”. Dacă noi ne minunăm 
de Dumnezeu înseamnă că L-am cunoscut pe Dumnezeu și, de fapt, 


asta trebuie să urmărim mai mult şi mai mult, să aducem mărire lui 
Dumnezeu din conștiința măreției lui Dumnezeu, să ne gândim la 
Dumnezeu ca la Cel ce este mare. 

„Cât de minunate sunt lucrurile Tale, Doamne, toate cu 
înţelepciune le-ai făcut” spunea Psalmistul. „Mare ești, Doamne, şi 
minunate sunt lucrurile Tale, și niciun cuvânt nu este de ajuns spre 
lauda minunilor Tale” este o zicere din slujbele noastre de la Sfinţirea 
cea mare a apei. „Slăvescu-Te că sunt minunat întocmit” zicea 
Psalmistul, gândindu-se la alcătuirea umană. „Doamne, Dumnezeul 
nostru, cât de minunat este numele Tău în tot pământul” e o izbucnire 
de suflet din Psalmul 8, prin care Psalmistul își revărsa conştiinţa 
măreției lui Dumnezeu. Toate lucrurile acestea veneau dintr-o 
experiență a Psalmistului, dintr-o experiență a rugătorului, experiență 
pe care de multe ori noi nu o avem și nu o facem şi, pentru că nu o 
facem, nu suntem nici destul de prezenți pentru a aduce mărire lui 
Dumnezeu 

Dar în Împărăţia lui Dumnezeu noi credem că omul e angajat în 
slujirea lui Dumnezeu din cunoștința măririi lui Dumnezeu şi trăirea în 
Împărăţia lui Dumnezeu vine din această conştiinţă, din această 
revărsare de suflet spre mărirea lui Dumnezeu. „Sfințească-Se numele 
Tău, vie Împărăţia Ta, facă-se voia Ta, precum în cer aşa şi pe pământ”, 
adică, noi, la Sfânta Liturghie, facem ceea ce fac îngerii în cer și facem 
pe pământ voia lui Dumnezeu, cum se face în cer. Bineînţeles, la 
măsurile noastre. 

Sunt oameni care se plictisesc la slujbă! Și aceia trebuie să 
meargă la slujbă, nu ca să se plictisească, ci ca să nu se mai plictisească! 
Şi aceia trebuie să meargă la slujbă, ca să se obișnuiască cu gândurile 
de la slujbă. Şi aceia trebuie să meargă la slujbă, ca să facă act de 
prezentă, ca să dea dovadă că vor să aibă ceea ce nu au şi că ştiu că nu 
pot avea altfel cele pe care le urmăresc decât în cadrul sfintelor slujbe, 
în cerul cel de pe pământ, în Împărăţia lui Dumnezeu cea de pe 
pământ. 

Aşa că toţi aceia care nu merg la biserică sunt în afară de toate 
darurile Bisericii şi nu se pot împărtăși de ceea ce se împărtășesc 
credincioşii care sunt de față, care participă la slujbele Bisericii, care 
participă la Sfânta Liturghie. De aceea, cel dintâi punct de program pe 


care-l dau eu spre angajarea în viața duhovnicească este acesta: 
duminica să meargă la Sfânta Liturghie! 

Parcă nu-ndrăznesc să le cer să meargă la toate slujbele, dar 
măcar la Sfânta Liturghie ţin; şi dacă nu merge cineva la Sfânta 
Liturghie, nici nu stau de vorbă cu el, că nici n-am ce vorbi. El renunța 
la tot ceea ce poate avea pentru lucruri minore, pentru lucruri fără 
importantă. De exemplu, cineva mi-a spus, când l-am întrebat ce face în 
timpul când ar trebui să fie la biserică, duminica: „Mă uit la televizor!”. 
Și atunci i-am spus: „Fii atent, asta înseamnă că ai televizorul în față și 
pe Dumnezeu în spate. Schimbă acum, du-te la biserică, să-L ai pe 
Dumnezeu în față şi televizorul în spate”. 

Oamenii, de multe ori, fac nişte lucruri de care nu-și dau seama. 
Dacă întrebi pe cineva de ce nu merge la biserică, cu greu spune că 
n-are credință și de aceea nu merge. Or, în realitate, cine nu merge la 
biserică, nu are atâta credinţă câtă îi trebuie ca meargă la biserică, nu 
are atâta credință cât îi trebuie să rămână în biserică, nu are atâta 
credință cât îi trebuie să stea la slujbele Bisericii. 

Nu se poate înainta în viața spirituală detașat de faptele 
credinței. Credinţa se înmulțește prin faptele ei. Dacă cei credincioşi 
postesc, atunci și cei cu puţină credinţa trebuie să postească, pentru a 
avea fapta credinţei care-i întăreşte în credința. Dacă cei credincioşi 
merg la biserică, şi cel care are mai puţină credinţa trebuie să se ducă 
la biserică, pentru a face act de prezentă. Cineva îmi spunea: „Părinte, 
dumneavoastră îmi spuneţi să mă duc la biserică, dar nici nu vă puteţi 
închipui câte gânduri rele duc eu acolo, câte spurcăciuni port eu în 
minte”. Eu știu că oamenii sunt foarte diferiți, dar ştiu și aceea că fără a 
te duce acolo unde e darul lui Dumnezeu, nu poţi să primeşti dar de la 
Dumnezeu. Și atunci te duci așa cum ești, cu gândurile cât ar fi de 
întinate, cât ar fi de joase, cât ar fi de inferioare, te duci acolo, că numai 
aşa poţi ajunge cu vremea să-ți limpezeşti mintea şi să nu mai ai 
gândurile inferioare pe care le ai deocamdată. 

Participarea la sfintele slujbe este şi un prilej de învățătură, un 
prilej de scoală. Vă spuneam că numai la Teologie am aflat de comorile 
Ortodoxiei cuprinse în sfintele slujbe. Înainte de a face Teologia nu 
m-am ocupat în mod special de textele de la sfintele slujbe, de textele 
liturgice; mergeam la slujbă, știam o mulțime de texte pe de rost, le 


spuneam, puteam să le recit, puteam să mă gândesc la ele, dar mă 
gândeam mai puţin la ele, le învățasem ca pe o poezie (am avut 
memorie bună şi am prins repede), fără să mă gândesc că uite, totuși, 
ce profunzimi de gând se află aici. 

La Teologie, părintele care era profesor de muzică şi de tipic 
mi-a atras atenţia, el, cel dintâi, în privința conţinutului textelor 
liturgice. Eu am luat aminte, m-am convins de adevărul cuprins în 
această afirmaţie şi m-am ocupat apoi de acestea. Acum, către sfârșitul 
vieții mele, mărturisesc că-mi pare rău că nu m-am ocupat și mai mult 
de sfintele slujbe! Trebuia să mă ocup mai mult, dar, în sfârşit, m-am 
ocupat de multe, bune-au fost şi acelea; dar ca textele liturgice nu-i 
nimic! 

Am ajuns la concluzia că sfintele slujbe sunt vuietul Duhului. 
Vuietul Duhului Sfânt. În Sfânta Scriptură sunt trei locuri în care se 
vorbește despre vuietul Duhului. Și anume, în Sfânta Evanghelie de la 
Ioan, în Capitolul al III-lea, unde e înfățișata convorbirea între Domnul 
Hristos şi Nicodim, unde se spune între altele cuvântul Domnului 
Hristos: „Vântul suflă unde vrea și tu auzi vuietul lui și nu știi de unde 
vine şi încotro se duce” (adică nu ştii punctul de plecare și punctul de 
sosire al vântului, dar auzi vuietul). Chiar dacă nu ești în vânt, chiar 
dacă ești undeva, într-o casă, auzi vântul de afară şi zici: uite, bate 
vântul. Deci auzi vuietul vântului. 

În altă parte se vorbeşte despre vuiet de ape. Și-anume, avem 
tot în Sfânta Evanghelie de la Ioan, în Capitolul al VII-lea, relatarea că 
Domnul Hristos a zis: „De este cineva însetat, să vină la Mine şi să bea” 
şi: „Din pântecele celui ce crede vor izvori râuri de apă vie”. Râul este 
totdeauna cu vuiet. Nu se pomenește vuietul aici, dar dacă e vorba de 
râu, nu-ți poţi închipui un râu care n-are vuiet. 

Și, în sfârşit, în Faptele Sfinţilor Apostoli, acolo unde se 
istoriseşte despre Pogorârea Duhului Sfânt peste Sfinţii Apostoli, se 
afirmă: „S-a auzit o vijelie ca o suflare de vânt care vine repede”. larăsi 
este vorba de un vuiet. Vuietul acesta, de fapt, îl facem noi să se simtă 
prin sfintele slujbe. Și anume, textele liturgice inspirate de Duhul Sfânt 
le aducem la arătare, le aducem la acțiune, prin cuvintele noastre de la 
sfintele slujbe, fie rostite, fie cântate. La sfintele slujbe, știm sau nu 
ştim, credem sau nu credem, suntem în vuietul Duhului, în vuietul 


vântului care nu ştim de unde vine și nu ştim unde ajunge, ci simțim 
doar vântul și direcţia și știm că trebuie să ne ducă spre Dumnezeu; 
suntem în vuietul apelor care-și fac simțită prezenţa și prin vuiet, noi 
înșine aducem la arătare vuietul, prin cuvintele pe care le spunem sau 
le cântăm și, în sfârşit, unde este Duhul Sfânt prezent e şi vijelia care 
s-a auzit la Pogorârea Duhului Sfânt, iarăsi un vuiet, vuiet preamăritor 
de Dumnezeu. 

De ce? Pentru că acolo unde se istorisește despre Pogorârea 
Duhului Sfânt, se spune că aceia care erau de față când vorbeau 
Apostolii în limbi cunoscute de ei, mărturiseau: „Îi auzim vorbind în 
limbile noastre despre măririle lui Dumnezeu” sau „despre lucrurile 
cele minunate ale lui Dumnezeu” (Fapte II, 11). Asta este foarte 
important, pentru că ştim ce conținut a avut revărsarea de suflet în 
limbi necunoscute până atunci Apostolilor, dar cunoscute de cei care le 
auzeau (se spune că ei vorbesc ceva despre măririle lui Dumnezeu, 
despre mărețţiile lui Dumnezeu, despre lucrurile minunate ale lui 
Dumnezeu). 

E ceea ce facem şi noi la slujbe când zicem: „Sfânt, Sfânt, Sfânt e 
Domnul Savaot, plin e cerul și pământul de mărirea Lui”, cuvinte 
preamăritoare, care sunt din darul Duhului și în acțiunea omului. 
Facem noi lucrătoare textele acestea liturgice; nu mă gândesc numai la 
Sfânta Liturghie, mă gândesc și la celelalte slujbe în care, de asemenea, 
mărturisim nişte lucruri; de exemplu, la Schimbarea la Faţă, vorbim cu 
Domnul Hristos și zicem: „Schimbatu-Te-ai la față în muntele 
Taborului, Hristoase Dumnezeule, arătând ucenicilor Tăi slava Ta pe 
cât li se putea. Strălucească și nouă, păcătoşilor, lumina Ta cea pururea 
fiitoare; pentru rugăciunile Născătoarei de Dumnezeu, Dătătorule de 
lumină, mărire Ţie!”. Aducem mărire! 

Aceasta este foarte important la sfintele slujbe, că ele ne pun în 
fața lui Dumnezeu, ne dau posibilitatea să vorbim cu Dumnezeu, ne 
dau posibilitatea să vorbim cu Maica Domnului, ne dau posibilitatea să 
vorbim cu Sfinții. De exemplu: „În Iordan, botezându-Te Tu, Doamne, 
închinarea Treimii s-a arătat. Că glasul Părintelui a mărturisit Ție, Fiu 
iubit pe Tine numindu-Te. Şi Duhul în chip de porumbel a adeverit 
întărirea cuvântului. Cel ce Te-ai arătat, Hristoase, Dumnezeule, și 
lumea ai luminat, mărire ie”. Vorbim cu Domnul Hristos despre cele 


ce s-au întâmplat la Botez. Despre Sfânta Treime care s-a arătat, 
despre glasul Tatălui, care a zis „Acesta este Fiul Meu iubit”, despre 
Duhul Sfânt, care s-a pogorât în chip de porumbel. 

Toate acestea le punem înainte nu ca să ne informăm, ci ca să le 
trăim, ca să trăim ceea ce sărbătorim, pentru că sărbătorile nu sunt 
simple aduceri aminte, ci sunt aduceri aminte ca să le trăim noi în 
actualitatea noastră, poate mult mai bine decât le-au trăit 
contemporanii Mântuitorului nostru lisus Hristos. 

De la Botezul Domnului Hristos noi nu avem nicio mărturie 
despre felul cum au reacționat cei care au fost de față la evenimentul 
respectiv. Or, noi participăm, noi actualizăm, noi trăim evenimentul: 
„Arătatu-Te-ai astăzi lumii, şi lumina Ta, Doamne, s-a însemnat peste 
noi, care cu cunoştinţă Te lăudăm. Venit-ai și Te-ai arătat, Lumina cea 
neapropiată”. lată, sunt nişte gânduri care ar putea să ne dea mai 
multă dorința, mai multă râvnă de a folosi învăţăturile, de a folosi 
prilejurile, de a folosi sfintele slujbe ca prilej de învățătură, de trăire 
duhovnicească, de îndoctrinare în același timp, şi apoi de revărsare a 
sufletului în preamărirea lui Dumnezeu. 

Eu gândesc așa: dacă cineva doreşte să ducă o viaţă spirituală 
autentică, e absolut necesar s-o ducă în raport cu rânduielile noastre 
de slujbă. Gândiţi-vă că noi, românii, suntem singurii, în toată 
Ortodoxia, care vorbim cu Dumnezeu în limba în care vorbim zilnic. 
Rușii, bulgarii, sârbii. polonezii, vorbesc cu Dumnezeu într-o limbă 
demodată, care nu mai este în actualitate; a fost odată o limbă slavonă 
veche pe care ei trebuie s-o înveţe ca s-o-nţeleagă. Chiar dacă nu e 
foarte depărtată, e ca și cum am vorbi noi, românii, dac-am face slujbă 
în limba latină, că doar limba latină a fost limba strămoşilor noștri. E 
departe limba latină de ceea ce înțelegem. 

La fel grecii, ei nu slujesc în limba greacă actuală, în limba 
greacă modernă, ci în limba greacă veche, pe care trebuie și ei 
s-o-nvete ca s-o-nțeleagă destul de bine. Or noi, românii, avem bucuria 
aceasta şi avem avantajul acesta, că putem să vorbim cu Dumnezeu în 
limba în care vorbim între noi. Nu trebuie să-nvățăm o limbă anume ca 
să vorbim cu Dumnezeu. 

Aşa că, având această bucurie și, mai ales, având conștiința că 
sfintele slujbe ne ajută, e necesar ca duminica să luăm parte la ele, să 


luăm parte la Liturghie și să ținem la lucrul acesta cât putem, să nu 
preferăm altceva decât slujba, pentru că dacă crezi în Dumnezeu, două 
ceasuri pentru Dumnezeu pe săptămână, și anume într-o zi care este a 
lui Dumnezeu, nu e prea mult! lar dacă nu crezi în Dumnezeu, poate şi 
cinci minute e mult! Sunt oameni care nu intră în biserică nici cinci 
minute şi intră poate vreodată să vadă cum este un interior de biserică. 
Asta nu înseamnă o angajare şi, mai ales, nu înseamnă o înaintare 
într-o viață spirituală autentică. 


— Ați afirmat că și atunci când avem ispite să mergem la biserică. 
Dacă simțim că avem ispite, că avem altfel de gânduri, dacă simţim că 
nu ne putem concentra, să rămânem în continuare la slujbă sau să 
ieşim? 

— Soluția nu este să pleci, soluția nu este să-ți găseşti altceva de 
făcut, ci soluția este să-ți schimbi gândurile. Mintea e rătăcitoare şi toți 
avem prilejul acesta de a surprinde mintea în acțiuni pe care nu le 
dorim şi-n gânduri pe care nu le-am putea arăta oriunde şi oricând, 
însă important este să aducem mintea unde trebuie, să înlăturăm 
gândurile cele rele cu gânduri bune. 


— Dacă ne e somn? 

— Dacă ne e somn să dormim acasă mai bine ca să nu ne mai fie 
somn. Ce se întâmplă: somn îmi vine şi mie câteodată, ce să fac... N-aş 
vrea să-mi vină somnul, dar îmi vine, pentru că dacă nu sunt odihnit, 
nu se poate să nu-mi vină. Pe mine m-a întrebat părintele Ioanichie 
Bălan, Dumnezeu să-i ajute, în Convorbiri duhovnicești, ce fac eu ca 
să-mi alung somnul, şi i-am spus că mă culc. Cred că asta este cea mai 
eficientă lucrare pe care o poate face cineva când e vorba de a înlătura 
somnul. 

Când am venit eu aici, la mănăstire, ziceau părinţii care erau 
atunci, că vine vrăjmașul şi-ţi aduce somnul seara, ca să nu te poți ruga. 
Bineînţeles că n-am fost niciodată de acord cu afirmaţia aceasta, 
pentru că ziceam că dacă vine vrăjmaşul seara, ar trebui să vină şi 
dimineața, pentru că şi dimineaţa ne rugăm, că doar nici dimineață 
nu-i place că ne rugăm. Atunci, dimineața de ce nu vine? Înseamnă că 
nu-i vrăjmașul, ci e altceva, e oboseala! Nu trebuie acum să le punem 


toate pe socoteala diavolului. 

La noi în sat era o femeie căreia-i cam venea somn seara la 
şezătoare şi zicea: „Îmi vine somnul - aducă-l Domnul!”. Somnul e o 
binecuvântare de la Dumnezeu, atunci de ce să nu ni-l aducă? 
Câteodată, eu şi din picioare dorm, şi-mi zic, când mă trezesc: „unde-s 
aici?”. Da, pentru că e o neputinţă. Bineînţeles că nu o să mă condamne 
Dumnezeu că am dormit. Poate să mă condamne că n-am dormit destul 
acasă, dar nici asta nu se poate realiza totdeauna; suntem limitați, 
suntem solicitaţi, cu una cu alta... 

Eu m-aş bucura foarte mult să fie slujba dimineaţa, pentru că 
dimineața nu-mi vine somn. Să facem slujba pe care o facem seara, 
Utrenia, s-o facem dimineaţa, și-atunci aş fi mai prezent. Am fost la 
Poşaga în trei rânduri, când s-au organizat tabere pentru studenți și 
mi-a plăcut foarte mult; mă duceam dimineața odihnit, puteam să 
particip cu toată bucuria şi cu toată simţirea la slujbe. Dacă nu-i așa, 
atunci nu pot să particip, pentru că e neputința aceasta care te 
împiedică. 

Cel mai mult îmi place slujba la care-s cel mai odihnit, pentru că 
atunci pot să urmăresc, pot să mă urmăresc, pot să mă raportez şi asta 
este foarte important. Dar la voi nu se pune problema, voi dormiţi 
până vă saturați, mai ales acum, în vacanţă... Dar să nu dormiţi când 
trebuie să fiți la biserică, duminica! Vă sculaţi mai devreme, ca să fiți la 
biserică, iar dacă dormiţi și-n timpul slujbei, să vă uitaţi aici, unde-i 
pictura cu iadul, ce se-ntâmplă cu cei care dorm în timpul slujbei! 


— Spuneaţi că este foarte importantă participarea la Sfânta 
Liturghie. Însă eu cred că centrul sau punctul culminant al Sfintei 
Liturghii este Împărtășania. Cu toate acestea, mulţi credincioși participă 
fără a se împărtăși. Este adevărat că nu te poţi împărtăși oricum, este 
nevoie de o anumită pregătire. Credeţi că oamenii care sunt în lume pot 
fi opriţi chiar pentru gânduri sau pentru greșeli mici de la Sfânta 
Împărtășanie, pentru o perioadă lungă de ani de zile? Credeţi că este o 
practică bună? 

— Nu! Sunt păcate pe care oamenii le fac într-un sistem de 
păcătuire: de exemplu, cei care nu sunt cununați la biserică și trăiesc 
totuși viața ca și când ar fi cununați, aceia nu pot să se împărtășească. 


După aceea sunt oameni care fac anumite lucruri: au dușmanii, înșală 
şi fac niște lucruri care nu-i pot apropia de Dumnezeu. Sfântul Apostol 
Pavel spune clar: „Să se cerceteze omul pe sine şi numai așa să 
mănânce din această pâine şi să bea din pahar; cine mănâncă și bea cu 
nevrednicie, mănâncă și-și bea sieși osândă. De aceea sunt între voi 
mulți slabi şi bolnavi şi o bună parte mor”. Citiţi în Epistola I-a către 
Corinteni a Sfântului Apostol Pavel, Capitolul al XI-lea, la sfârşit. 

Sunt lucruri pe care nu le poţi neglija şi pe care trebuie să le ai 
în vedere, însă cred că s-ar putea împărtăși mult mai mulți şi mult mai 
des oamenii, mai ales oamenii în vârstă, care nu mai sunt angajaţi în 
atâtea păcate, oamenii care tin post. Noi nu trebuie să bagatelizăm 
Sfânta Împărtășanie, dar nici nu trebuie să socotim că este o 
recompensă pentru cei care duc o viață excepţională, pentru că 
Împărtăşirea se dă, spunem noi înşine - Biserica ne-nvată să spunem - 
„spre iertarea păcatelor şi spre viața de veci”. Nu pentru că ti s-au 
iertat păcatele şi pentru că ai ajuns la viața de veci, ci pentru ca să ţi se 
ierte păcatele și ca să primeşti viaţa de veci; deci Sfânta Împărtășanie 
este un ajutor, nu o recompensă, așa, o răsplată, că omul acesta a trăit 
fain, îi dăm Sfânta Împărtășanie, ci este şi un ajutor. Însă oamenii 
trebuie să considere acest dar și să nu se-mpărtăşească numai așa, că a 
venit vremea să se-mpărtăşească şi - hai să ne-mpărtăsim! 

Să ştiţi că eu, în general, nu trag de oameni să se-mpărtășească, 
trag de oameni să se spovedească. Și nu se spovedesc! Şi-atunci, dacă 
nu se spovedesc, înseamnă că nu-i interesează nici Împărtăşirea. 
Oamenii nu sunt dispuși, nu sunt interesaţi în general pentru treaba 
aceasta, și-atunci de ce să le dau această șansă, această posibilitate? 
Numai aşa, pentru că îmi convine mie? 

ÎN FAȚA VIITORULUI 


Mănăstirea Brâncoveanu 
28 martie 1998 


Mi-am propus să vă vorbesc astăzi despre viitor şi despre 
pregătirea pentru viitor şi am formulat tema „În faţa viitorului”. Deci, 
cum stăm noi în faţa viitorului, cum ne putem pregăti viitorul. Cred că 
e o temă care merge pentru tineri în special, pentru că ei au în față 


viitorul, spre deosebire de bătrâni, care au în spate trecutul. O 
deosebire există, în sensul că oamenii în vârstă şi-au realizat într-un fel 
viitorul, iar viitorul în această lume începe să se scurteze pentru ei, 
deci, în general oamenii în vârstă, bătrânii, nu mai au preocupări de 
viitor, aşa cum au copiii și în special tinerii. 

Orice om vine pe lumea aceasta cu faţa spre viitor. În limba 
greacă cuvântul om se exprimă prin cuvântul antropos care înseamnă 
„privitor în sus”, de la ano atrin, adică o ființă care priveşte în sus, spre 
deosebire de animale, care privesc în jos. Ceea ce-l caracterizează pe 
om este faptul că are în vedere altceva decât pământul sau nu numai 
pământul. Deci, omul este ființa care privește în sus. Poate să privească 
şi în jos, dar poziţia lui firească este de privitor în sus. 

Poate că s-ar potrivi foarte bine ca definiție a omului și „privitor 
spre viitor”. De ce? Pentru că după ce trecem de viața neconșştienta, 
după ce intrăm în viață conștientă, după ce începem să ne angajăm la 
ceva pentru existența noastră, pentru noi, suntem preocupați cu 
vremea, şi în mod deosebit - de viitor. Căutăm să ne formăm un viitor. 
Ne gândim la viitor, ne pregătim pentru viitor. Important este de știut 
cum anume ne putem pregăti pentru viitor, cum trebuie să gândim 
viitorul, ce trebuie să facem ca să avem un viitor așa cum ni-l dorim. 
Toate lucrurile acestea ni le prezintă în primul rând Evanghelia și 
apoi învățătura Bisericii noastre, rânduielile de slujbe ale Bisericii 
noastre. Aceasta din punct de vedere religios-moral; iar din punct de 
vedere al cunoștinței, ne pregătește şcoala. Cei mai mulţi oameni au în 
vedere viitorul aici, pe pământ, se angajează în fața viitorului sau se 
angajează pentru viitorul lor - prin scoală, prin cultură. Bineînţeles că 
şi cei care se angajează din punct de vedere moral nu pot să facă 
abstracție de cultură, nu pot să nu facă scoală sau pot și să nu facă 
scoală dar, în cazul acesta, pregătirea lor nu este o pregătire pentru un 
viitor cu tentă intelectuală. 

Ne-am pomenit în lumea aceasta trăind. Nimeni nu știe de cea 
venit în lumea aceasta. S-au făcut anumite afirmaţii, se pot face 
afirmații diferite, dar pe viața nu este scris nimic. Așa că am putea zice 
pur și simplu: trăim pentru că ne-am pomenit trăind şi nu ştim cum ar 
fi dacă n-am trăi. Fiecare dintre noi, cei care am venit în lumea aceasta, 
am venit din neființă la ființa, din neexistentă la existentă. Suntem o 


existentă, o existență umană. O existentă în care am adus împreună cu 
existenta fizică, biologică, și o existentă de altă natură, şi anume, zicem 
noi, o existentă spirituală. 

Cei care credem în Dumnezeu, cei care ţinem seama de 
Dumnezeu, cei care am fost educați în lumina cunoștinței de 
Dumnezeu, știm şi auzim la sfintele slujbe că am fost aduși din neființă 
la fiinţa de Dumnezeu. „Cela ce cu mâna Ta dintru neființă m-ai zidit și 
cu Chipul Tău cel dumnezeiesc m-ai cinstit”, spunem noi, vorbind cu 
Dumnezeu. „Cela ce cu mâna Ta dintru neființă m-ai zidit”. N-am fost şi 
sunt; sunt, pentru că din ceea ce n-am fost m-ai adus Tu, Doamne, să 
fiu. Mi-ai dat fiinţa, mi-ai dat existentă. Nu numai existență mi-ai dat, ci 
mi-ai dat şi Chipul Tău cel dumnezeiesc. „Cela ce cu mâna Ta dintru 
neființa la ființa m-ai zidit şi cu Chipul Tău cel dumnezeiesc m-ai 
cinstit. Dar pentru călcarea poruncii iarăsi m-ai întors în pământ, din 
care am fost luat. La cer după asemănare mă ridică, cu frumusețea cea 
dintâi iarăsi împodobindu-mă”. Această alcătuire ne pune deodată în 
fața trecutului, a prezentului şi a viitorului. 

Am învățat cu toţii la scoală că verbul are trei timpuri 
principale: prezentul, trecutul și viitorul. Prezentul este timpul nostru 
real, timpul în care ne pregătim pentru viitor, timpul în care ne-am 
trăit cele dinaintea prezentului de față, timpul în care, ca prezent, 
ne-am alcătuit trecutul. „Cela ce cu mâna Ta dintru neființă m-ai zidit”. 
Exist, pentru că m-ai creat Tu, Doamne. Mi-ai dăruit Chipul Tău, m-ai 
cinstit pe mine, care exist cu Chipul Tău cel dumnezeiesc. Numai că 
s-a-ntâmplat ceva neprevăzut de mine şi ştiut de Tine - am călcat 
porunca; și pentru că am călcat porunca „iarăsi m-ai întors în pământul 
din care am fost luat”. Destinația pentru partea fizică, pentru partea 
biologică a omului - întoarcerea în pământ. 

„La cer după asemănare mă ridică” - adică, Doamne, mi-ai dat 
fiinţa, mi-ai dat Chipul Tău, vreau să ajung la asemănarea cu Tine prin 
Chipul pe care mi l-ai dat - „cu frumuseţea cea dintâi iarăsi 
împodobindu-mă”. „Cu frumuseţea cea dintâi!” Am avut o frumuseţe 
neîntinată, o frumuseţe nepătată dar, prin călcarea poruncii, am ajuns 
să întunec Chipul cu care m-ai cinstit, Chipul Tău din mine. Dacă Tu, 
Doamne, priveşti la ceea ce sunt eu, vezi că nu sunt ceea ce ai vrut Tu 
să fiu, ci ceea ce am vrut eu să fiu; sau poate nu ceea ce am vrut eu să 


fiu, ci am ajuns să fiu ceea ce pot să fiu după ce n-am ascultat de Tine, 
după ce am călcat porunca. Am însă o nădejde - pentru prezent și 
pentru viitor. Nădejdea că mă poți duce la frumusețea cea dintâi. 

Mai este o alcătuire prin care vorbim cu Dumnezeu, când 
pomenim de Chipul lui Dumnezeu în om: „Chipul măririi Tale celei 
negrăite sunt, măcar că port ranele păcatelor”. Mărturisind aceasta, Îi 
spunem lui Dumnezeu că purtăm în noi Chipul Lui, și anume Chipul 
măririi lui Dumnezeu. Dumnezeu are o mărire, Dumnezeu fără mărire 
nu poate fi, omul fără mărire poate să fie. Poate fi întunecat, poate fi 
depărtat de Dumnezeu, poate să nu mai reprezinte pe Dumnezeu, 
şi-atunci nu mai este Chipul măririi, dar totuși zicem noi: „Chipul 
măririi Tale celei negrăite sunt, măcar că port ranele păcatelor”. Am 
păcate pe suflet, am întinări pe chip, am pete pe Chipul pe care mi l-ai 
dăruit, cu care m-ai cinstit, sunt Chipul măririi Tale celei negrăite, dar 
nu reprezint mărirea Ta cea neexprimată și inexprimabilă. Deci, 
„Chipul măririi Tale celei negrăite sunt, măcar că port ranele păcatelor. 
Miluiește zidirea Ta, Stăpâne, şi o curăţeşte cu îndurarea Ta şi 
moştenirea cea dorită dăruieşte-i, făcându-mă pe mine iarăsi cetățean 
raiului”. Prin aceste cuvinte mărturisim că nu suntem ceea ce am fost 
destinați să fim și că, în faţa viitorului stând, ar trebui să fim 
preocupaţi de revenirea la chipul cel dintâi, la Chipul măririi celei 
negrăite a lui Dumnezeu. Dar aceasta nu se poate realiza decât dacă 
ajungem să fim curaţi, dacă devenim curați. „Miluiește zidirea Ta, 
Stăpâne, şi o curățeşte cu îndurarea Ta şi moştenirea cea dorită (de 
mine şi de Tine) dăruiește-mi, făcându-mă pe mine iarăsi cetățean 
raiului”. E o privire mai departe decât spre viitor, e o privire spre 
veşnicie. 

Stimaţi ascultători, cu așa ceva putem porni la drum în fața 
viitorului. Cu conștiința că suntem creați de Dumnezeu și că din 
situația în care ne găsim, preocuparea noastră ar trebui să fie 
îmbunătăţirea sufletească realizată prin înlăturarea a ceea ce este 
negativ în viața noastră și prin realizarea a ceea ce poate fi pozitiv în 
fața viitorului şi în veșnicie. Am zis că timpul nostru real, timpul în 
care acționăm, timpul în care ne informăm, timpul în care ne realizăm, 
este timpul prezent. 

Niciodată și niciun om nu se poate detașa din prezent ca să 


trăiască în viitor sau să trăiască în trecut. Trecutul ni l-am realizat prin 
prezentul de altă dată, la prezent am ajuns prin prezentul de odinioară 
care pentru noi acum este trecutul nostru şi, în fiecare clipă din viața 
noastră, suntem rezumatul întregii noastre vieţi. lar la bătrâneţe 
suntem ultima formă a rezumatului întregii noastre vieți. 

Am spus că deosebirea dintre tânăr şi omul în vârstă este că 
omul în vârstă s-a realizat, sau a putut ajunge să se realizeze, sau este 
cum este, după o viață întreagă; pe când tânărul - având în spate doar 
copilăria, care, în general, este considerată vârsta la care din punct de 
vedere moral ar trebui să rămânem în toate fazele existentei noastre, 
pentru că în Împărăţia lui Dumnezeu intră cei ce sunt ca şi copiii: „De 
nu veţi fi cum sunt copiii, nu veţi intra în Împărăţia lui 
Dumnezeu" (Matei XVIII, 3) - e preocupat realmente de viitor. 

Copilul, în general, nu duce o viaţă dirijată, ci duce o viață 
spontană. În copilărie, fiecare dintre noi i-am reprezentat mai mult pe 
părinţii noștri decât pe noi înșine. La tinereţe începe să urmeze un fel 
de detaşare de antecesorii noştri, de părinţii noștri, de bunicii noștri. 
Începem să ne conturăm ca existențe, ca entități individuale, cu 
specific personal, la aceasta, bineînţeles, ajutând și educaţia pe care o 
primim şi pe care o folosim, educaţie dirijată prin scoală sau prin 
familie. Educaţie formatoare sau deformatoare, dată de societatea din 
jurul nostru, cu ideile care circulă, cu manifestările care sunt, cu 
atitudinile pe care le au cei din jurul nostru şi pe care de multe ori ni le 
imprimă şi nouă. Aşa încât omul, până la urmă, este un produs, un 
produs al înaintaşilor săi, un produs al propriei sale existente și un 
produs al societăţii în care trăiește. 

Să luăm numai un caz: limba, de pildă. Vorbim limba pe care au 
vorbit-o părinţii noștri. Am învăţat de la ei să vorbim. lată, deci, că 
suntem un produs al societăţii din jurul nostru și nu cunoaștem altceva 
decât ceea ce ni se comunică, decât ceea ce ni se dă din punct de 
vedere al influenței pe care o are societatea prin limba pe care o 
vorbim. 

Mai departe, suntem produsul biologic şi psihic al celor care 
ne-au adus la existentă sau al celor prin care Dumnezeu ne-a adus la 
existentă („Cela ce cu mâna Ta dintru neființă m-ai zidit”). Deci, 
Dumnezeu ne-a adus la existență prin părinții noștri, pe care noi îi 


reprezentăm. Biologic, ca figură, semănăm cu părinţii noştri, semănăm 
cu unul din bunicii noștri, de obicei se şi spune - seamănă cu tată-său, 
seamănă cu mamă-sa - acesta este un punct de vedere fizic; dar și din 
punct de vedere sufletesc e același lucru. Noi aducem din străfundurile 
existentei (Dumnezeu știe de unde până unde se întind rădăcinile 
existentei noastre), însumăm din înaintașii noștri ceva și devenim o 
ființă cum alta n-a mai existat, o ființă umană care nu ne-a precedat, 
dar care, precedându-ne totuși, dintr-un anumit punct de vedere şi-a 
pus pecetea pe existenta noastră. 

Din punct de vedere spiritual avem înclinările celor prin care 
am venit la ființa. De obicei se crede și de fapt aşa şi este, că începutul 
omului este conceperea lui; însă conceperea are nişte antecedente. 
Cum anume? Noi nu începem de undeva, dintr-o situație pe care n-a 
anticipat-o nimeni, ci, în existenta noastră au venit cei dinaintea 
noastră. Cineva mi-a spus mie odată (o femeie care era cam guralivă şi 
care sărea mereu la hartă): „Părinte, să ştiţi că eu am inimă bună - ca 
tata și gură rea - ca mama!'. Vedea în ea, fără să-i fi spus cineva, 
prezenta părinţilor. Aşa cum era alcătuit fiecare dintre ei, cu mutațiile 
respective. Inimă bună ca tata, un om blajin, liniștit, şi o gură rea ca 
mama; şi ea se prezenta în această sinteză, adică era foarte bună, 
miloasă, binevoitoare, se implica atunci când era cazul, dar se şi certa... 
de toată lumea știa că-i certăreață. De unde i-a venit asta? Din 
antecedentele existentei ei. 

Există un spectru vital, aşa cum există un spectru al luminii; aşa 
cum ați învățat la scoală, știți că spectrul luminii se compune din 
anumite culori: roşu, portocaliu, albastru, galben, verde, indigo şi 
violet... sunt culorile care formează lumina soarelui. Trecând printr-o 
prismă triunghiulară lumina soarelui vezi culorile curcubeului sau cum 
zic francezii arc en ciel, arc pe cer. Aşa este şi omul, are un spectru vital 
din care se compune existenta lui şi cu existenta lui biopsihică stă în 
faţa viitorului. 

Să ştiţi că foarte, foarte mult contează în existenta omului 
ereditatea lui. Și-apoi se fac niște mutații. Eu, de exemplu, spun despre 
mine că sunt o ediție masculină a mamei mele. Asta-i realitatea, adică 
mama mea, dacă ar fi fost bărbat, era cam cum sunt eu, şi cu calităţi 
feminine, nu numai cu calităţi bărbătești. Cu o sensibilitate eventual, cu 


o impresionabilitate, cu niște lucruri pe care eu le am de la mama, 
bărbat fiind, iar de la tata am robusteţea fizică şi mai ales faptul că nu 
mă îmbolnăvesc, faptul că sunt imun la boli, am o tărie, am trecut prin 
viața așa, cu multă cruțare din partea influentelor acestora care pe 
mulți îi doboară. Cu asta stăm în faţa viitorului. Şi asta-i copilăria, de 
fapt. Și, mai ales în copilărie, când omul nu este definitivat, când copilul 
este şi bărbat și femeie într-un fel, în înțelesul că are voce de femeie, în 
înțelesul că nu există diferențierea aceasta care există mai târziu, este 
un fel de prezentă conturată a ambilor părinți. 

Merge mai departe apoi, conturându-se altfel decât în copilărie, 
în tinerețe, şi după aceea merge cu tinerețea (tinerețea, de fapt, e 
definitivarea ființei umane), trece cu tinerețea prin viața de om matur 
şi ajunge la bătrânețe. Acum, când oricum tânăr nu mai este, chiar dacă 
ar vrea el să fie tânăr, nu numai în înțelesul că nu mai are energia 
tânărului, dar nu mai are nici vederile tânărului, nu mai are nici 
entuziasmul tânărului, nu mai are nici dorinţa de a realiza ceva cum 
realizează un tânăr, nu mai are puterea de angajare, e mai calculat, nu-i 
spontan; un tânăr e mai spontan - de exemplu, se căsătoreşte, de 
multe ori la întâmplare. Zice odată către mine un fost coleg de liceu: 
„Mă, să ştii că parc-am fost nebun când m-am căsătorit!”. Și-a făcut-o 
şi-i făcută, până tine! Dar realitatea asta este. 

Tinereţea are ceva al ei, ceva ce-ţi place, ceva ce te odihnește. 
Mie dintotdeauna mi-au plăcut tinerii, şi la tinereţe și la bătrâneţe, 
şi-mi plac şi-acuma. Da, să ştiţi, eu spun așa cu toată inima! De ce? 
Pentru că tânărul e modelabil, bătrânu-i tapăn, nu mai ai ce face cu el, a 
ajuns ce-a ajuns, este ce este și, Doamne-ajută! Stai de vorbă cu el, că 
tot aia ţi-o spune și prima oară şi a zecea oară! Pe când un tânăr zice: 
„Domnule, dacă o avea dreptate, ia să văd eu, mă mai gândesc eu”. Îi 
spui: „Măi frate, uite, n-are niciun rost să te duci la discotecă, numai 
te-ntuneci acolo, te pătezi cu tot felul de păcate, te agiţi şi te exciți... Ce 
rost are să te duci acolo şi să aduci în biserică ce-ai văzut acolo”, 
pentru că realitatea asta este, omul duce în el ce a acumulat. Aşa-i omul 
produsul societății în care trăieşte. Și mai ales dacă-și alege el nişte 
lucruri negative și trăieşte negativ. 

Zice unul către mine: „Părinte, dumneavoastră ziceţi să mă duc 
la biserică, dar dumneavoastră nu vă puteţi închipui ce duc eu în 


biserică în mintea mea”. Şi eu am zis să se ducă; cu alea cu tot să se 
ducă în biserică. De ce? Pentru că prin biserică e rezolvare. Fără 
biserică nu există rezolvare. Fără Domnul Hristos nu există mântuirea, 
mântuirea nu ne-o realizăm noi, că zicem: „no, lasă, că mă silesc eu” 
sau „mă silesc eu mai târziu, și-oi face-o”. Mântuirea este un lucru pe 
care îl realizează omul împreună cu Domnul Hristos; fără Domnul 
Hristos nu există mântuirea! Aşa că e de foarte mare importantă ca 
omul să se lase modelat. Omul la tinereţe e în așa fel făcut încât să se 
lase modelat. Nu opune atâta rezistentă ca un om care e format pe 
nişte idei, pe niște convingeri, pentru că ideile îl structurează pe om. 
Adică nu-i numai aşa, că, lasă că mi-a trecut o idee prin minte și lasă, că 
vine alta - nu! Ci o idee care se statorniceşte primeşte în conștiința 
aprobare, se creează sentimente pentru ideea respectivă şi se ajunge la 
niște structuri. 

De multe ori nu avem de-a face, când e vorba să stăm în fața 
unui om, cu niște idei pe care le putem schimba noi cu alte idei. Câtă 
vreme omul s-a format prin ele, s-a structurat prin ele, a devenit ceva 
prin ele - nu mai poți să-l schimbi cu o idee. La tinerețe, însă, lucrurile 
acestea nu se realizează foarte profund, pentru că tinerețea e de 
curând, adică adolescenta și ce ţine de tinereţe este ceva ce nu datează 
de mult. A început odată cu copilăria, s-a conturat cum s-a conturat, a 
mers înainte, cu încărcătura negativă, cu partea pozitivă, cu toate câte 
sunt în conștiința omului prin care s-a structurat. 

Tinerețea omului începe cu un fel de tendinţa de independentă, 
iar când începe să se contureze cumva altfel, se fac niște schimbări în 
existenta omului; numai că schimbările acestea sunt de puţin timp, nu 
s-au statornicit în timp îndelungat ca în cazul bătrâneţii. De ce? Un om 
în vârstă nu mai poate fi schimbat și nu se mai poate schimba nici el 
însuși. De ce? Pentru că el a devenit și devenirea aceasta s-a făcut timp 
îndelungat și omul a ajuns să fie format așa și nu mai poți să scoţi din 
el unul nou. 

Părintele Arsenie Boca, un părinte cu viața deosebită, cu 
înzestrare excepțională, cu cultură bine pusă la punct, le spunea 
oamenilor despre copil că este oglinda părinţilor. Eu am ştiut de asta 
de multă vreme și, ştiind lucrul acesta, m-am raportat la părinții mei. 
M-am raportat la părinții mei aşa cum i-am cunoscut eu și mi-am dat 


seama că în mine merg mai departe niște calități şi nişte defecte ale 
părinţilor mei. Norocul meu de la Dumnezeu (unii zic că norocu-i de la 
dracul, dar să ştiţi că nu e aşa) a fost că am ştiut lucrurile acestea și că 
m-am putut raporta și am știut și metode de schimbare, de 
îmbunătăţire sufletească, pe care, bineînţeles, vi le voi prezenta și 
vouă, pentru că e vorba cum ne pregătim viitorul, cum stăm în fața 
viitorului. 

Ideea principală este aceasta: în faţa viitorului şi în fața veşniciei 
noi stăm cu ceea ce suntem noi ca natură umană, cu ceea ce avem noi 
în noi comun cu ceilalți oameni, pentru că suntem oameni, şi cu ceea ce 
avem noi în noi special ca persoana cutare. Cu asta stăm în fața 
viitorului, cu asta stăm în fața vieţii, cu asta trăim, cu asta ne sfârșim 
viața pământească, cu asta intrăm în veșnicie. 

Să știți că eu m-am convins că pe om nu-l poți schimba din ceea 
ce este el ca înzestrare nativă. Poţi să-l ajuţi, poţi să intervii, dar e prea 
puţin ceea ce se adaugă, ceea ce poţi schimba intervenind față de ceea 
ce este fondul biologic și fondul psihic pe care îl are omul. 

În faţa viitorului stăm cu noi înşine. Cu noi înşine cum ne-a lăsat 
Dumnezeu şi cu noi înșine cum ne-am format noi. Pentru că, în timp, 
omul adaugă câte ceva la ceea ce este el ca entitate biopsihică lăsată de 
Dumnezeu, pusă de Dumnezeu în om, pentru că Dumnezeu când l-a 
creat pe fiecare dintre noi, l-a creat dintr-un material creat tot de 
Dumnezeu şi devenit ceea ce au fost părinţii noştri; eventual cu 
talente, în orice caz şi cu negative, şi acestea le ducem fiecare dintre 
noi mai departe și pe acest fond se realizează apoi ceea ce acumulăm. 
Ceea ce acumulăm din ce ni se oferă în jurul nostru, de exemplu, din 
şcoală pe care am făcut-o - am învăţat să scriem, să citim. Sunt oameni 
care nu ajung să-nveţe să scrie şi să citească; eu am avut pe bunicii din 
partea tatălui meu, analfabeți. Nu știau nici să-și scrie numele, dar au 
avut o ţinută morală care îmi impune mie şi astăzi, după atâta vreme. E 
un cuvânt în Pateric: Avva Arsenie l-a întrebat pe un țăran ceva 
privitor la mântuire, la viața morală. Cineva, fiind mirat de faptul că el, 
cu carte latinească și grecească, cu cultura pe care o avea, îl întreabă pe 
un țăran, Cuviosul Arsenie a răspuns: „Da, carte elinească și latinească 
am, dar n-am ajuns la alfabetul acestui țăran”. 

Să ştiţi că mie mi-au impus, de când am început să pricep în 


lume, acei doi bătrâni care se rugau seara, care ştiau de Legea lui 
Dumnezeu, care ştiau de o rânduială, care ştiau să postească, care ştiau 
să se supună disciplinei postului, deși nu ştiau nimic despre rostul 
postului din punct de vedere moral, rostul postului din punct de 
vedere religios. Noi știm despre acestea și totuși de multe ori nu 
postim, pentru că nu ştim de o lege, nu știm de o supunere, nu știm de 
o disciplină și în cazul acesta n-am ajuns la alfabetul analfabetului, 
n-am ajuns la alfabetul acelui țăran. 

Vedeţi, stimaţi ascultători, nişte gânduri pe care e bine să le 
avem în vedere pentru viața noastră și mai ales voi, ca tineri, pentru 
viața voastră de tineri, să le aveţi ca jaloane pentru toată existența 
voastră. Eu m-aş fi bucurat foarte mult dacă la tinereţe aș fi avut pe 
cineva să-mi spună ceea ce pot eu spune tinerilor şi ceea ce, de fapt, 
spun eu tinerilor. Sunt niște experienţe, niște idei pe care nu le-am 
învăţat din cărţi sau, dacă le-am învăţat din cărți, le-am trecut şi prin 
experiența mea și am ajuns la niște concluzii la care alții nu au ajuns, 
sau la care alții nu ajung, sau la care nu se gândesc mulţi, pentru că nu 
sunt orientaţi să se gândească. 

În fața viitorului stăm cu toate acumulările noastre, deci nu 
numai cu ceea ce suntem prin existenta noastră conturată de 
Dumnezeu din materialul pe care l-a folosit pentru existența noastră. E 
un fel de a zice „materialul lui Dumnezeu”, pentru că, gândiţi-vă, 
începuturile omului sunt în nişte celule care nu se văd cu ochiul liber. 
De aceea se poate zice că și omul e creat din nimic, cum a creat 
Dumnezeu lumea, deși nimicul acela nu-i chiar nimic, pentru că e 
totuși un punct de plecare. Gândiţi-vă că în celula din care porneşte 
omul, în celulele acelea din care porneşte omul, două - una feminină și 
una masculină - din acele celule care sunt invizibile şi care nu ştiu cât 
le văd cei care au instrumente de mărire, e cuprins tot omul, cu tot ce 
are el. E o minune, e extraordinar să te gândești ce poate fi în lucrarea 
lui Dumnezeu un început uman care, de fapt, cuprinde și alte 
începuturi, din alții pornite! 

Cu cât înaintează omul în viaţa duhovnicească, cu atât își dă 
seama mai mult de măreţiile lui Dumnezeu. Nu ne gândim la măreţia 
lui Dumnezeu aşa, în abstract; da, da, e mare Dumnezeu, a făcut 
Dumnezeu lumea aceasta... Dar când te gândeşti cum a făcut 


Dumnezeu lumea aceasta, cât e lumea aceasta de complicată! 
Gândiţi-vă la un grăunte de polen, despre care înveţi la scoală că are o 
structură! Un grăunte de polen are o structură! Ce înseamnă asta? 
Înseamnă că lumea e complicată, că nu-i ca un fir de nisip; şi chiar şi un 
fir de nisip are o structură a lui, din punct de vedere fizic. Sunt nişte 
lucruri extraordinare, suntem înconjurați de taine! Dacă nu trăim cu 
gândurile acestea în faţa viitorului, nu putem avea un viitor care să ne 
dea mai multă lumină. 

De obicei, oamenii când se pregătesc pentru viitor, se pregătesc 
profesional - şi-i bine! Cineva care face o facultate se pregătește 
profesional. Poate să aibă cunoştinţe pe care noi, ceilalți, nu le avem, 
suntem fără cultură din punctul acesta de vedere, suntem profani pur 
şi simplu, nu știm! Nu ştim și poate nici nu trebuie să ştim, că dacă am 
şti, tot degeaba am ști, că nu ne-am gândi la lucrurile acestea. Dar 
pregătirea intelectuală în general e ceva mai mult decât pregătirea 
profesională (mă gândesc la pregătirea profesională în facultate, nu la 
o pregătire din asta, în meserie, că ești tâmplar sau eşti fierar, ci mă 
gândesc la o pregătire din asta, în care intră gândirea). Dacă din punct 
de vedere profesional există o pecete a profesiunii pusă pe existenta 
umană, pe existenta sufletului, până la urmă, ceea ce este mai 
important şi mai important este preocuparea de a fi mai om! De a 
ajunge la o frumuseţe, la frumusețea aceea pe care am pomenit-o la 
început, când am zis: „La Cel după asemănare mă ridică, cu frumuseţea 
cea dintâi împodobindu-mă”. 

Stimaţi ascultători, având în vedere lucrurile acestea, putem să 
ne gândim puţin şi la mijloacele prin care ne putem pregăti pentru 
viitor. Deci, pornim de la ceea ce suntem, de la capacitatea noastră 
psihofizică, pornim de la ceea ce a pus Dumnezeu în existenta noastră. 
Purtăm în noi nişte lucruri pe care nu le ştim, dar pe care le putem 
descoperi. De ce? Pentru că viața omului nu e numai în conștient, e şi 
în subconștient şi e și în inconștient! Or, noi putem să cunoaştem 
lucrurile din noi numai dacă scormonim în noi, dacă facem o 
investigaţie în noi înșine. Se duceau oamenii din antichitate la Oracolul 
de la Delfi, ca să le spună acesta ce urmează în viața lor, cum va fi 
viitorul, dacă se vor întoarce din război și, mă rog, alte şi alte lucruri de 
felul acesta. Şi acolo se întâlneau cu o îndrumare scrisă: „Cunoaște-te 


pe tine însuţi!” 

Cum ajungem să ne cunoaștem pe noi înşine? Poate că alţii ar 
vrea şi ei să scormonească cumva în existenta noastră şi să cunoască şi 
lucruri pe care noi n-am vrea să fie cunoscute. 

Când am venit eu pentru prima dată aici, la mănăstire, în 1942, 
am vorbit cu părintele Arsenie Boca. Părintele avea atunci 32 de ani. 
Avea terminată Teologia, avea terminată Facultatea de Bele-arte 
(făcuse pictură şi sculptură) și avea cunoștințe de medicină (în special, 
cunoştinţe de genetică) şi cu astea a venit la mănăstire. Am vorbit cu 
părintele și mi s-a părut ceva curios atunci și ceva de înţeles după 
aceea. Anume, la spovedanie, părintele m-a întrebat: „Ţi-a venit 
vreodată în gând să omori un om?”. Unui copil de 13 ani și jumătate 
să-i pui o astfel de întrebare, bineînţeles că îl surprinde și te reprezintă 
pe tine, cel care pui întrebarea. Mi s-a părut curios că a întrebat, mi-a 
părut bine că am putut răspunde fără să improvizez un răspuns - că nu 
mi-a venit niciodată în gând să omor un om! 

De ce a pus părintele această întrebare? Pentru că voia să treacă 
dincolo de mine, să ajungă până la ai mei, la părinţii mei, la bunicii mei 
eventual, să ştie din ce tâlhari am venit în lumea aceasta, pentru că 
dacă aş fi avut astfel de porniri şi dacă aș fi avut astfel de gânduri, fără 
îndoială ar fi trebuit să le aduc de undeva și le-aș fi adus de la părinţii 
mei, de la bunicii mei. Eu nu pot zice ca Sfânta Tereza de Lisieux: „Să 
ştiţi că am avut părinţi sfinți!”. Părinţii mei au fost ca toți oamenii. 
Știau de Dumnezeu, ştiau de biserică, ştiau de rugăciune cât știau, nu 
făceau rugăciuni multe, nu citeau; mama, săraca, când punea mâna pe 
carte îi și venea somnul! Și chiar zicea: „Bată-l somn, că nu poci pune 
mâna pe carte; cum pui mâna pe carte, cum îmi vine somnul!” şi 
bineînțeles că și pe carte de rugăciuni dacă punea mâna, îi venea somn. 
De ce? Pentru că era ostenită! 

A venit pe aici o femeie din Moldova şi mi-a spus câte acatiste 
citeşte ea pe zi, și altele, şi i-am zis: „Să ştii că acatistele părinților mei 
au fost eu şi frații mei!”. Că ne-au crescut pe noi... Torcea mama. n-avea 
vreme de acatiste! N-avea vreme să stea în picioare sau în genunchi la 
acatist, că trebuia să stea jos și să toarcă. Asta în vremea de iarnă. Apoi 
în vremea de vară la sapă şi la fân și la toate câte sunt în agricultură. 
n-a avut ea vreme să citească acatiste şi paraclise. Şi s-a petrecut așa. Și 


eu cred că Dumnezeu i-a primit ostenelile și gândurile, c-a avut gândul 
la Dumnezeu, atât cât se știa pe vremea aceea, că nici nu se ştia, eu abia 
la Teologie am aflat ce rugăciuni sunt pe care trebuie să le citească 
omul, șapte laude sau nu ştiu ce. Așa a fost viaţa și așa este viața. Nu 
pot zice că nu s-a pregătit pentru viitor. S-a pregătit pentru viitorul pe 
care l-a avut şi, la sfârşitul vieţii, a murit cu cinste, cu sfârșit creştinesc 
şi Dumnezeu s-o odihnească! 

Acum, cum putem noi să ne cunoaştem pe noi înşine? Putem 
face nişte teste ca să știm cum suntem? Putem, dar nu le înțelegem sau 
le înţelege numai cel care ni le face. Nu așa! Dacă vrem să știm cine 
suntem trebuie să știm ce facem. Trebuie să știm ce gândim. Trebuie să 
ştim ce-am făcut. Trebuie să știm de ce suntem capabili. Și lucrurile 
acestea le putem ști şi poate că de multe ori nu le putem ști, le mai 
uităm, le mai trecem cu vederea, nu au în conștiința noastră ponderea 
pe care ar avea-o în alte conștiințe și în fața viitorului în cazul acesta. 
trebuie să stăm cu altceva, și anume: cu străfundurile sufletului nostru. 

Dar cum ajungem acolo? Când am venit eu aici la mănăstire, 
voiam să mă fac călugăr. Era în 1942, iar eu călugăr m-am făcut în 
1953, deci după 11 ani! Acum, dacă vin unii la mănăstire, le spun să 
mai stea un an de zile să se cerceteze, că eu am stat 11. La niciunul nu 
i-am spus să stea 11 ani! Da la mine așa a fost cazul și-l mulțumesc lui 
Dumnezeu c-a fost așa! Şi părintele Arsenie Boca, știind că eu vreau să 
mă fac călugăr, pentru că era un om de sinteză, de intuiţie, de 
investigație şi pentru că-și dădea seama ce este esenţial în orice 
chestiune, din călugărie mi-a pus la îndemână lucrul esenţial, lucrul pe 
care-l poate face şi cel care nu-i călugăr. Un lucru cu care sunt datori 
călugării şi cu care-s sfătuiți necălugării. Era vorba, zicea părintele, de 
„rugăciunea cu care se mântuiesc călugării”. 

Ce este rugăciunea cu care se mântuiesc călugării? Este 
rugăciunea pe care unii o numesc Rugăciunea lui lisus, alții Rugăciunea 
minţii, alții Rugăciunea inimii, alții Rugăciunea de toată vremea. E 
vorba de rugăciunea „Doamne, lisuse Hristoase, Fiul lui Dumnezeu, 
miluieşte-mă pe mine, păcătosul”. Când se face cineva călugăr, 
primeşte un obiect care poartă numele de mătănii. Şi când i se dau 
candidatului la călugărie mătăniile, se spune (în cadrul slujbei solemne 
de călugărie): „Fratele nostru - i se spune numele - primește sabia 


Duhului, care este Cuvântul lui Dumnezeu, spre rugăciunea din tot 
ceasul către Hristos”. Şi apoi, vorbind cu candidatul la călugărie, i se 
spune: „Că ești dator în toată vremea a avea în minte, în inimă, în cuget 
şi în gura ta numele Domnului lisus, şi a zice «Doamne, lisuse 
Hristoase, Fiul lui Dumnezeu, miluieşte-mă pe mine, păcătosul». 
Asta-i rugăciunea cu care se mântuiesc călugării. 

Părintele Arsenie mi-a zis: „Uite, să zici «Doamne, lisuse 
Hristoase, Fiul lui Dumnezeu, miluiește-mă pe mine, păcătosul», s-o 
zici cu gândul, s-o zici lipită de respiraţie; între respiraţii zici 
«Doamne», trăgând aer în piept, odată cu aceasta zici «lisuse Hristoase, 
Fiul lui Dumnezeu» și dând aerul afară, odată cu aceasta zici 
«miluieşte-mă pe mine, păcătosuly”. Și-atât! 

Cu gândul acesta am plecat de la Sâmbăta și m-am dus şi mi-am 
văzut de treabă. Am făcut şcoala mai departe, am făcut liceul, am făcut 
Teologia. Părintele nu mi-a spus: „Fii atent, să nu cumva să faci aşa, de 
capul tău, măi, să nu cumva să nu întrebi pe cei competenți, fii atent, 
caută, găseşte un duhovnic bun”. Nu mi-a spus nimic! Și eu am 
conștiința acum, după 45 de ani de viața mănăstirească și după 56 de 
ani, aproape, de când m-am întâlnit cu părintele Arsenie, în '42, am 
conștiința că n-aș fi putut întâlni pe nimeni care să mă îndrume, că nu 
era de circulaţie rugăciunea (o ştiau călugării și poate cei care făceau 
Teologia), deci nu am avut pe cine să întreb. Dar părintele nu mi-a spus 
nici asta: măcar după un an de zile să te întâlneşti cu mine să-ţi spun ce 
mai ai de făcut. Nu m-am mai întâlnit cu părintele Arsenie din '42 până 
în '65; 23 de ani nu m-am mai întâlnit cu părintele. De altfel, părintele 
zicea că de două ori trebuia să se întâlnească omul cu el: o dată când îi 
spune şi a doua oară la moarte, să-i spună dacă a făcut ce i-a spus. 
Foarte corect! Ce rost are să meargă cum merg unii că să-i spună unul, 
că să-i spună altul, că un cuvânt de folos, că nu ştiu ce. şi-apoi adună la 
cuvinte de folos și nu împlinește nimic! 

Deci, părintele mi-a spus ce am de făcut, eu am plecat, mi-am 
văzut de treabă, mi-am văzut de scoală și eu, să știți, de câte ori am 
posibilitatea le spun oamenilor, mai ales celor care au preocupări 
intelectuale: „Faceţi-vă datoria, nu vă gândiţi că trebuie să faceţi 
altceva decât datoria”. Întâi e datoria şi înţeleg prin datorie - datoria 
profesională, la care te angajează situaţia ta. Eşti student - apoi fii 


student! Uite, sunteţi de la ASCOR. Să știți că eu doresc ca tinerii de la 
ASCOR să fie cei mai buni studenți! Mulţi își pierd vremea pe la ASCOR 
prin şedinţe, prin întâlniri. E pierdere de vreme, nu-i voie! Întâi trebuie 
să fii un student bun, cel mai bun dintre studenţi sau, în orice caz, 
printre cei mai buni, și-apoi poţi să reprezinți studenţia în ASCOR. 
Dacă nu eşti student cum trebuie, n-ai cum să reprezinţi nici 
creştinismul, nici ortodoxia! 

Când eram elev de liceu în Timişoara, ziceam rugăciunea când 
îmi aduceam aminte - n-am avut niciodată un program anume de 
rugăciune în sensul acesta că, „no, acum zic «Doamne lisuse.» timp de 
cinci ceasuri”. Niciodată nu m-am gândit că „uite, zic un sfert de oră, o 
jumătate de oră”. Dar mi-am făcut, totuși, un fel de program, în sensul 
că pe drumul de la internatul unde locuiam și până la scoală - o 
jumătate de oră ţinea drumul - ziceam într-una „Doamne, lisuse 
Hristoase, Fiul lui Dumnezeu, miluiește-mă pe mine, păcătosul” cum 
m-a-nvăţat părintele Arsenie. Dar mai ziceam așa şi spontan, când mă 
trezeam noaptea din somn sau când mergeam undeva departe, când 
aşteptăm... N-am numărat niciodată, să fie o sută, să fie trei mii, să fie 
12 mii, ca pelerinul rus, nici nu mi-a dat cineva în cap treburi din astea 
(bine a făcut că nu mi-a dat, că nici eu nu le bag în cap la alții aşa ceva). 

Când m-am dus la Teologie, au început să-mi spună colegii, când 
am vorbit despre asta: „Măi frate, poate fi cu primejdie treaba asta, păi 
trebuie să te îndrume cineva, trebuie să cunoști, trebuie să citeşti”. Eu 
am rămas așa, uimit: cum poate să fie cu primejdie o rugăciune? 
Bineînţeles că poate să fie cu primejdie când aduce dereglări, și 
dereglări poate să facă omul, dar mie nu mi-a venit niciodată în cap să 
exagerez. Totdeauna mi-a venit în cap să fac lucrurile cum se fac. 

Dacă respirația e cum e respiraţia, apoi n-am făcut altfel de 
respirație decât cum a lăsat-o Dumnezeu. N-am umblat niciodată după 
încordări. Lucrurile să meargă natural. Dacă respiraţia a lăsat-o 
Dumnezeu să meargă natural, așa să o ai şi tu! Deci, nu trebuie să faci 
din respiraţie un mijloc de apropiere de Dumnezeu. Dumnezeu nu se 
descoperă unei tehnici. Dumnezeu se descoperă inimii curate: „Fericiţi 
cei curați cu inima, că aceia vor vedea pe Dumnezeu” (Matei V, 8). Ce 
mult uităm noi lucrul acesta! Vrem să-L găsim pe Dumnezeu în cărți, 
vrem să-l găsim pe Dumnezeu la oameni duhovniceşti, vrem să-L 


găsim pe Dumnezeu undeva și, când colo, uităm că Dumnezeu ni s-ar 
descoperi în inima curată! 

lată, stimați ascultători, nişte lucruri pe care e bine să le avem în 
vedere. Să ştiţi că eu totdeauna am fost pentru echilibru, pentru o viață 
aşa cum se desfășoară viaţa în natură, fără zgomot, chiar dacă există şi 
un zgomot pe care nu-l auzim, dar noi nu ştim de zgomotul acela decât 
în împrejurări unice. De pildă, se spune undeva că Sfânta Ecaterina de 
Sienna odată, într-o vedenie, și-a pus urechea la picioarele Domnului 
Hristos, unde au fost rănile de la cuie, şi a întrebat-o Domnul Hristos ce 
aude. Şi ea a zis: „Aud o căldare, o căldare care fierbe” și a tras Sfânta 
Ecaterina concluzia că ar fi iubirea care pulsează înăuntru. Zică cineva 
ce va vrea să zică, în realitate, circulația sanguină se desfășoară cu un 
fel de zgomot. Eu am auzit în două cazuri, la oameni care fac dializă, un 
zgomot, ca şi cum ar curge un râu. Acum, viaţa e fără zgomot, pentru că 
noi nu auzim aceste lucruri decât în cazuri speciale. Deci cum nu-i 
viață cu zgomot, aşa nu trebuie să fie nici rugăciunea cu zgomot, ci 
trebuie să fie naturală, aşa cum e şi respirația, naturală. Deci fără 
crispări şi fără altceva de felul acesta... 

Dacă duci lucrul așa şi trăieşti aşa, trebuie să te miluiască 
Dumnezeu. Se zice că unii au ajuns nebuni, că nu s-au orientat, nu s-au 
lăsat ajutaţi. Să ştiţi că ăia care au ajuns nebuni, ajungeau nebuni şi 
fără asta! Dacă e porneală din asta, o structură care favorizează 
nebunia, nebun ajungi! N-am putea zice că-i în planul lui Dumnezeu 
lucrul acesta, noi nu știm, dar realităţile astea sunt. Noi cunoaştem 
realitățile cum sunt în jurul nostru, cum se desfășoară în lumea în care 
trăim. 

Rezultatul de căpetenie pe care îl urmărim prin rugăciunea 
isihastă e isihia. Ce e isihia? Isihia este liniștea sufletului. Să ajungem la 
linişte. La liniștire. Să nu fii asuprit de patimi, să nu fii chinuit de 
dorinţe rele neîmplinite, să fii limpezit în toate. Or, până să ajungi la 
limpezire, întâi te-ntâlnești cu mizeria din sufletul tău. Nu se poate să 
te ocupi de tine însuți și să scormonești cu rugăciunea în conştiinţa ta 
fără să ajungi să te-ntâlneşti cu mizeria din tine! Acesta-i primul lucru, 
de aceea unii se şi sperie, şi să ştiţi că şi eu m-am speriat. Dacă era 
părintele Arsenie de faţă îl întrebam: „Părinte, ce se întâmplă, că zic 
rugăciunea şi, când colo, se răscolesc relele”. Ar fi zis părintele: „Se 


răscoleşte ce ai acolo, în tine, alea se scot la iveală”. Și asta e realitatea! 

Când eram copil, eram foarte rău. Și aveam un vecin care zicea: 
„nănaşa (îi zicea nănaşa mamii, dar nu-i era mama nănașa), ăsta nu e 
botezat bine. Ăsta să-l duci la popa să-i mai citească ceva, că la ăsta nui 
le-a zis toate!”. Nu m-a mai dus la niciun părinte să mi le citească toate, 
mi-am mai citit eu ce-am mai putut! 

Lucrurile astea s-au răscolit întâi. Și asta se întâmplă cu orice 
credincios care se ocupă de el însuși. Esenţialul este să te ocupi de tine 
însuţi, să scormonești în tine, să-ți vezi negativele ca să le poți limpezi, 
să înlături gândurile cele rele cu gânduri bune sau măcar cu gândul 
acesta „Doamne, lisuse Hristoase, Fiul lui Dumnezeu, miluieşte-mă pe 
mine, păcătosul” spus cu statornicie. Să știți că greşesc aceia care-și 
propun ca totdeauna, neapărat totdeauna, să aibă rugăciunea aceasta. 
Pentru că sunt multe lucruri pe care le faci cu mintea și nu poți să faci 
două lucruri bine deodată. 

S-au scris foarte multe lucruri despre rugăciunea aceasta, nici 
nu trebuie să le ştii. Eu, să știți, n-am citit nici Zbornicul, nici alte cărți 
ca să mă orientez, am făcut ce-a mi-a spus părintele și am mers înainte 
cu asta; şi timp de 11 ani, cât am întrebat eu oameni socotiți că știu de 
rugăciunea asta, mi-au spus ce scrie în cărți. Ce scrie în cărți pot să 
citesc şi eu! Pe mine mă interesează lucruri din experiență. Din 
experiența mea eu vă pot spune atât: am zis cât am zis şi rugăciunea 
aceasta pe mine m-a ajutat în înțelesul că m-am întâlnit cu mine 
însumi, că m-am întâlnit cu mizeria din mine, că am căutat să rezolv 
această mizerie, s-o înlătur, că mi-a trebuit vreme îndelungată. 

Au fost și alternante, și anume, alternante cu bucurie. De multe 
ori când mă duceam la scoală spunând această rugăciune, parcă mă 
ridica cineva pe sus, aşa eram de bucuros, de plin de bucurie! 
Bineînţeles că nu m-a ridicat nimeni, și nu zicea nimeni că „uite, acum 
trece unu care nu le are pe toate”, ci eram ca toți oamenii. 

Eu, să știți, recomand rugăciunea aceasta din toate puterile mele 
şi, de-aş avea mai multe puteri, mai mult as recomanda-o, pentru 
efectele acestea de îmbunătățire, de limpezire sufletească. Pentru că 
până la urmă, ultimul rezultat, ultimul scop al rugăciunii, dacă se 
numeşte rugăciunea isihastă, este acesta: să ajungi la isihie, să ajungi la 
linişte. Ai ajuns la linişte, nu mai trebuie să te mai gândești la altceva, 


pentru că lucrurile merg de la sine. 

Zic unii că trebuie să bagi mintea în inimă. Ca și când mintea n-a 
pus-o Dumnezeu unde trebuie, trebuie s-o iei tu din cap şi s-o bagi în 
inimă! Nu e aşa. Ce vrea să spună asta: „să bagi mintea în inimă”? Vrea 
să spună că trebuie să unești gândurile cu simţămintele, rugăciunea să 
fie o rugăciune deplină. Important este să spui rugăciunea, că mintea 
se aşază ea la locul ei. Noi o simțim uneori în cap, uneori în piept, 
uneori și în cap şi în piept. Nu asta este important, important este să 
simţi prezenta lui Dumnezeu în tine, să simţi că înviază Dumnezeu și se 
risipesc vrăjmașii Lui, să simţi că a venit la tine Lumina Mântuitorului, 
nu în înțeles de lumină fizică, ci de o luminare, de o conștiință 
luminată, de o limpezire sufletească și asta-i tot, până la urmă. Asta-i 
isihia, ăsta-i viitorul, pentru că viitorul nu începe peste ani şi ani, 
viitorul începe în fiecare clipă! Numai că viitorul noi nu-l trăim ca 
viitor şi n-o să-l trăim niciodată ca viitor, ci totdeauna o să-l trăim ca 
prezent. 

Şi acum aş vrea să mai adaug două lucruri. Din Evanghelia de la 
Matei - gândurile despre Judecata de Apoi, unde se spune că va 
despărți Fiul Omului pe cei buni de cei răi, cum desparte păstorul oile 
de capre, și le va zice celor de-a dreapta: „Veniţi, binecuvântații Tatălui 
Meu, că flămând am fost și Mi-aţi dat să mănânc, însetat am fost şi 
Mi-aţi dat să beau, gol am fost şi M-aţi adăpat, străin am fost și M-aţi 
primit, bolnav am fost și M-aţi cercetat, în temniţa am fost şi aţi venit la 
Mine” (Matei XXV, 34 - 36). Ştiţi cuvintele acestea şi răspunsul 
oamenilor care au aflat că ei au făcut aşa ceva fără să știe și Domnul 
Hristos le-a spus că „Oricât aţi făcut unuia dintre aceştia mai mici ai 
Mei, Mie Mi-aţi făcut” (Matei XXV, 40). Și apoi, către cei de-a stânga, 
către cei necredincioși, care n-au făcut astfel de lucruri, le spune 
Domnul Hristos: „Duceţi-vă de la Mine, blestemaţilor, în focul cel 
veșnic, că flămând am fost și nu Mi-aţi dat să mănânc” și celelalte 
(Matei XXV, 41 - 42). Şi ei vor întreba: „Doamne, când ai fost așa cum 
zici, şi nu Ți-am slujit Ţie?”, iar Domnul Hristos le zice: „Oricât n-aţi 
făcut unele din acestea acestora mai mici ai Mei, Mie nu Mi-aţi făcut!”. 
Ce vreau să spun cu asta? Că, dacă în viitor vom fi întrebaţi despre 
astfel de lucruri, trebuie să ne implicăm spre binele oamenilor din 
jurul nostru, ca să ne lucrăm viitorul fericit. Și veşnicia fericită, 


bineînţeles! Asta este una. 

În al doilea rând, aş vrea să vă atrag atenţia asupra unei 
rugăciuni de la Cununie. De ce de la Cununie? Pentru că, în general, 
Cununia se face pentru tineri. Se mai face câte o Cununie și pentru câte 
un bătrân, dar nu-i firesc. Doar nu-i normal să mai zicem „ca să se 
veselească ei la vederea fiilor şi a fiicelor lor” și ei sunt de 70 de ani! 
Nu mai merge! Oamenii fac ei nişte lucruri, trăiesc o viață întreagă 
necununați, și-apoi s-au socotit că le-au spus preoții că trebuie să se 
cunune, şi-apoi se duc să audă: „Dă-le lor bucuria nașterii de prunci 
buni” şi aşa mai departe! Nu mai merge, nu se mai potrivește! Asta este 
pentru tinerii care au capacitatea de a se angaja în maternitate, în 
paternitate. 

La Cununie este ceva în legătură cu viitorul; toată Cununia, de 
fapt, este cu deschidere spre viitor, dar în cuprinsul ei este o rugăciune 
care spune: „Binevoieşte (se vorbește cu Domnul Hristos despre cei 
doi care se căsătoresc) să-şi trăiască viaţa lor fără prihană şi să ajungă 
bătrânețţi fericite cu inimă curată, împlinind poruncile Tale!” 

Fraților, eu vă spun, cu cât sunt mai bătrân, cu atâta mă bucur 
mai tare de lucrurile acestea! De ce? Simt mai mult valoarea lor, m-am 
sensibilizat pentru ele. Deci: „Binevoieşte să-şi trăiască viața lor fără 
prihană”. Ce înseamnă „fără prihană”? - fără pată - în chip ireproșabil, 
să ducă o viață de care să nu le fie rușine nici înaintea oamenilor, nici 
înaintea lui Dumnezeu, deci fără prihană. Și „să ajungă bătrâneţi 
fericite”. Cine ajunge bătrâneţi fericite? - cine are tinereți cinstite, cine 
stă sub oblăduirea lui Dumnezeu, cine trăieşte într-o viață paralelă cu 
viaţa lui Dumnezeu sau într-o viață în care intră viaţa lui Dumnezeu. 
Deci, să „ajungă bătrâneţi fericite” şi spune cum: „Cu inimă curată, 
împlinind poruncile Tale”. 

Fără împlinirea poruncilor lui Dumnezeu să știți că nimeni nu se 
pregăteşte real şi în chip fericit pentru un viitor bun. Cine tine seama 
de Dumnezeu, cine ştie Legea lui Dumnezeu, cine știe poruncile lui 
Dumnezeu, cine se angajează la poruncile lui Dumnezeu, cine 
desființează în el toate negativele câte le ştie și câte le află, acela, cu 
ajutorul lui Dumnezeu, ajunge la isihie, la limpezime, la limpezimea din 
lumea aceasta. Şi cu limpezimea aceasta, pe care a realizat-o în 
prezent, respectiv în trecut pentru prezentul de față şi în prezent 


pentru prezentul de mâine, care astăzi e viitor şi mâine va fi prezent, 
cine se angajează în felul acesta, acela trăieşte în prezentul de față 
viitorul de ieri şi de alaltăieri, și îşi pregătește tot mai mult liniștea și 
bucuria în viitor. 

Sunt nişte sugestii; poate că voi știți mai multe sau vă vin în 
minte alte gânduri în legătură cu aceasta. Dumnezeu să vă ajute să 
înmulțiți gândurile bune și să aveţi folos şi din ce v-am spus eu și din 
ce veți mai descoperi voi și veţi împlini în viaţa voastră. 

Să ştiţi că sunt foarte bucuros să-mi desfășor gândurile cu 
prilejul întâlnirii cu voi, că dacă nu erați voi, nu mă aşezam eu undeva 
în picioare să zic o cuvântare din asta! Dar așa, a fost un prilej prin care 
am scormonit în străfundurile existenței mele, în străfundurile 
agoniselilor mele, în străfundurile cunoștințelor mele, în străfundurile 
atitudinilor mele şi am tras nişte concluzii și pentru mine și pentru voi. 

Se spune că cel dintâi beneficiar al faptului de a unge pe alții cu 
miresme este chiar cel care-i unge. Deci eu v-am oferit aceste gânduri 
şi, chiar dacă voi le uitaţi, mie-mi rămân. De ce-mi rămân? (Să nu fac ca 
ăla care nu se mai putea opri!). Știţi de ce? Nu pentru că le uitaţi voi, ci 
pentru că ele intră în componenta mea! Nu există nimic din ce facem, 
nimic din ce spunem, nimic din ce gândim, ca să nu se scrie în 
conștiința noastră. Şi conștiința noastră, ființa noastră, este cartea 
vieții noastre. 

Se spune că se scrie în cartea veșniciei, se scrie în cartea vieții 
ceea ce am făcut noi. Fiecare dintre noi suntem și cartea vieţii noastre, 
pe care o putem citi noi înşine, dacă luăm aminte la noi înșine, şi, cu 
ajutorul lui Dumnezeu lucrurile se înscriu în noi. Și dacă în noi se 
înscriu numai lucruri bune - și de asta trebuie să avem grijă - atunci 
cartea vieţii noastre va fi plăcută şi pentru noi, și pentru alții, și pentru 
Dumnezeu. lar dacă băgăm în sufletul nostru lucruri necuviincioase, 
nefireşti, neconforme cu voia lui Dumnezeu, atunci sigur vom avea 
plata păcatelor noastre! 

Unii se uită la televizor şi văd spurcăciuni şi apoi, când se roagă, 
în loc să se gândească la Dumnezeu, se gândesc la spurcăciunile pe 
care şi le-au băgat în suflet. De aceea să știți că sunt foarte mult pornit 
împotriva celor care se uită la televizor la lucruri necuviincioase. De 
ce? Pentru că îşi bagă în suflet gunoaie; astea se înscriu în cartea vieții 


lor și le duc mai departe; filmul s-a terminat, dar gândurile în legătură 
cu imaginile necuviincioase nu se termină, ci atunci ar mai putea face 
ăla care le poartă în suflet un film asemănător. 

Vă doresc în continuare folos din postul care urmează şi după 
aceea să ajungem cu toții la bucuria Sfintei învieri. 

DESPRE TINEREȚE 

— Dialog cu tineri din Arad - 


Mănăstirea Brâncoveanu 
2 aprilie 1995 


— Știm că în incursiunile dumneavoastră prin tară aţi luat 
contacte deseori cu tineretul. Am dori, în câteva cuvinte, să caracterizați 
tineretul român al zilelor noastre. 

— Dragă, mi-e foarte greu să caracterizez tineretul, pentru că 
eu, de fapt, nu-i cunosc foarte bine pe tineri; îi ştiu pe cei care mă 
cheamă, îi știu pe cei cu care vin în legătură, dar nu as putea să 
caracterizez tineretul zilelor noastre. Ceea ce îl deosebește, poate, de 
tineretul dinainte este că are mai multe preocupări pentru viața 
spirituală, este mai deschis pentru niște lucruri pe care în trecut cei 
mai mulți tineri le neglijau, dacă nu chiar le negau. Dar asta n-aş putea 
să spun că este caracteristica tineretului din zilele noastre; nu ştim 
cum s-ar fi prezentat tinerii dinainte dacă ar fi avut condiţiile pe care le 
au tinerii din zilele noastre. 


— Care ar trebui să fie relaţiile dintre un tânăr și o tânără în 
perioada adolescentei? 

— Între un tânăr și o tânără se pot realiza mai multe feluri de 
relații: relaţii de colegialitate, relaţii de prietenie, relații de membri ai 
unei societăţi, relaţii obișnuite între tineri, mă rog, poate şi alte relații. 
Important este ca tinerii, mai ales când sunt în pregătire pentru viață, 
ca prieteni, să se menţină în marginile prieteniei, adică să nu cuprindă 
prietenia lor apropieri care nu sunt admise între prieteni; Biserica 
consideră prietenia ca bună, numai în măsura în care nu are implicații 
de căsătorie și dacă se face în vederea căsătoriei. Nu se poate zice că nu 
există şi posibilitatea de a fi apropiaţi ca prieteni cu iubire şi respect 


reciproc, chiar dacă nu au neapărat în vedere căsătoria, dar, în orice 
caz, să nu aibă implicaţiile căsătoriei. 


— Cum priviţi sărutul între doi adolescenţi? 

— Sărutul între doi adolescenţi e o manifestare, o revărsare de 
suflet, poate fi o revărsare de suflet și se poate realiza pătimaş şi 
nepătimaș. În cazul când e nepătimaș - e admis; totuși e bine să se 
găsească altă modalitate de apropiere, pentru că, de multe ori, 
manifestările acestea au și implicaţii care nu ţin de prietenie; în 
componenta sărutului pot intra - și intră adeseori - implicaţii sexuale. 


— Știm că anul acesta a fost declarat „anul internaţional al 
tolerantei'. Nu consideraţi că această propovăduire a unei tolerante 
lipsite de principiul iubirii creștine e periculoasă, deoarece indiferenta și 
pasivitatea sunt și ele tolerante, dar sunt nocive. 

— Dragă, depinde ce tolerezi! Dacă tolerezi răul nu-i bine! De 
exemplu, Psalmul 100 vorbește despre niște măsuri radicale; adică 
zice că „pe cel rău nu voiesc să-l cunosc. Pe cel ce cleveteşte în ascuns 
pe vecinul său, pe acela îl voi pierde. Pe cel ce are ochi mândru și inimă 
semeaţă, pe acela nu-l voi suferi. În dimineţi am ucis pe toţi păcătoşii 
pământului, ca să stârpesc din cetatea Domnului pe toţi cei ce fac 
fărădelegi”. Răul nu trebuie tolerat! Trebuie să avem înţelegere față de 
neputința omenească, însă răul trebuie smuls din rădăcină. Când e 
vorba de tolerantă, poţi să tolerezi niște neputințe, să îngădui niște 
situaţii care nu pot fi schimbate, dar cât priveşte răul în sine, trebuie 
smuls din rădăcină, nu trebuie tolerat! 


— Este creștinismul în adâncul lui, egocentric? 

— Nu e egocentric, e hristocentric! Mântuirea vine prin Hristos, 
mântuirea înseamnă eliberare de păcate, de patimi, de tot ce este 
negativ în sufletul omului. Mântuirea înseamnă realizarea unor stări 
pozitive care fac cu putinţă înlăturarea şi schimbarea tuturor relelor 
spre bine; e vorba de virtuţi care sunt potrivnice patimilor; bineînţeles 
că nu poate fi vorba de un egocentrism, câtă vreme apartenenta 
noastră este la Domnul Hristos, numai că nu se poate nega nici 
persoana, pentru că persoana se mântuiește. Noi, fiecare, ca om ne 


mântuim, şi atunci nu putem face abstracţie de noi înșine. Domnul 
Hristos a avut în vedere întotdeauna pe om în ceea ce este el. De pildă, 
iubirea față de aproapele a legat-o de iubirea față de tine însuți: 
„lubeşte pe aproapele tău ca pe tine însuţi”, e porunca dată de Domnul 
Hristos şi Sfântul Apostol Pavel spune clar, şi are dreptate: „Nimeni nu 
şi-a urât vreodată trupul său” (Efeseni V, 29) și zice că „Soţul să-şi 
iubească sotia cum se iubeşte pe sine însuși” (Efeseni V, 28), să se 
îngrijească de ea cum se îngrijește de sine însuși. Nimeni nu şi-a urât 
vreodată trupul său, ci-l încălzeşte și-l hrănește; așa trebuie să iubim și 
pe cei din jurul nostru. 

E, de fapt, cred eu, o mare greșeală să socoteşti că nu trebuie să 
ai în vedere urmărirea binelui personal; important este să urmărești 
binele personal, fără să stingherești pe cineva din apropierea ta, adică 
să nu cauţi mai mult binele tău decât binele altuia, dar, în orice caz, să 
urmezi şi binele tău. Vasile Militaru are o zicere, o vorbă cu tâlc, care 
are următorul cuprins: „Barba fratelui vreodată, de s-aprinde, sări şi-l 
scapă, / Însă mai întâi de toate, barba ta s-o uzi cu apă” - adică nu poți 
să faci abstracție de tine însuţi, chiar dacă se pune şi problema, în 
anumite împrejurări, a lepădării de sine ca să poți împlini binele 
pentru altul sau ca să poţi împlini porunca lui Dumnezeu. 


— „Ignoranta este un mare dușman al minţii” - din cartea 
Războiul nevăzut a Sfântului Nicodim Aghioritul. De ce și cum se 
manifestă ea în viaţa creştinului? 

— Ignoranta în sensul că dacă nu cunoşti - nu împlinești. 
Domnul Hristos a venit şi a propovăduit. De ce a propovăduit? Ca să se 
ştie ce avem de făcut Ignoranta e condamnabilă în măsura în care poţi 
să cunoşti și nu cunoști, pentru că, necunoscând, nu împlinești. Sfântul 
Apostol Pavel spune că trebuie să învăţăm că Domnul Hristos ne-a 
trimis la propovăduire şi că numai prin propovăduire poate cineva să 
cunoască adevărul Evangheliei. De aceea zice el despre sine, ca trimis 
al Mântuitorului la propovăduire: „Vai mie de nu voi propovădui, de nu 
voi binevesti” (Epistola I-a către Corinteni, Capitolul al IX-lea). 

Sfântul Marcu Ascetul spune că înaintea tuturor păcatelor merg 
trei uriași: neştiință, uitarea şi nepăsarea, aşa încât ignoranta este 
vinovată atunci când nu vrei să cunoști, când nu cauţi să cunoşti ceea 


ce ai putea să cunoşti. 


— La Capitolul al XV-lea, versetul 13 din Evanghelia lui Ioan, 
Mântuitorul zice: „Dragoste mai mare ca aceasta nimeni nu are ca 
sufletul lui să și-l pună pentru prietenii săi”. Călugării, mai mult ca 
oricine, acced spre înălțare spirituală, adică spre cât mai multă 
dragoste. În acest context, cum se situează monahul faţă de porunca 
iubirii aproapelui? Nu în sens social, adică dacă monahul are datoria 
să-și iubească fraţii de mănăstire? 

— Are datoria, cum să nu! Un călugăr trebuie să aibă virtuțile pe 
care le au toți credincioşii, poate mai mult decât ceilalți, dacă se poate, 
însă călugărul, fiind un om singuratic şi neavând raporturi destul de 
precise şi destul de reale în viața socială, nu totdeauna poate avea 
virtuți sociale. E lipsit de virtuţi sociale. Ceilalţi, din societate, care au 
familie, sunt mai proprii pentru virtuțile sociale. 


— Aleșii lui Dumnezeu sunt aleși de Dumnezeu dinainte de 
naștere? 

— Asta nu știm! Sfântul Apostol Pavel, de exemplu, spune 
despre sine că a fost ales dinainte de naștere, a fost ales din pântecele 
maicii lui (Galateni I, 15). Sfântul Proroc Ieremia spune la fel, dar nu 
ştim dacă fiecare ar putea sau ar trebui să spună la fel. Sunt şi nişte 
taine ale vieţii, noi nu avem pretenţia că tot ce gândim că ar trebui să 
ştim, ştim de fapt și putem şti de fapt. Pot fi diferite opinii în aceeași 
chestiune. Important este ca eu personal să știu că sunt ales de 
Dumnezeu sau că L-am ales pe Dumnezeu. Adică eu trebuie să am o 
încredințare în privința asta, dar nu trebuie neapărat să spun că am 
fost ales din veşnicie, c-am fost ales dinainte de-a mă naște, c-am fost 
ales din pântecele maicii mele. Acestea sunt deja lucruri, cred eu, spuse 
cu afirmare prea exagerată. Important este să știu că asta mi-e calea şi 
pe asta merg, că Dumnezeu așa mă vrea, că şi eu așa vreau. Nu trebuie 
neapărat să mă gândesc că așa trebuia să fie. 


— Sfântul Apostol Pavel, la Capitolul al VII-lea, în Epistola I 
către Corinteni, pledează pentru monahism, susținând superioritatea 
acestuia în fața căsătoriei. De aici, desăvârșirea sau sfințenia se poate 


atinge prin căsătorie? 

— Se poate, se poate şi prin căsătorie foarte bine. Au fost atâția 
sfinţi, mai ales martiri, care au avut viaţa de familie și au fost în rândul 
sfinților şi proprii pentru sfințenie. Sfântul Apostol Pavel are în vedere 
un fel de libertate mai mare, un fel de acțiune sau un fel de 
desprindere de viața aceasta, însă nu se poate zice că unul care are 
familie, are copii și îi creşte în frică de Dumnezeu și îi formează pentru 
o societate binecuvântată de Dumnezeu, nu are parte de bine şi de 
sfințenie. 


— Care va fi starea de după moarte a doi soţi care s-au iubit 
foarte mult și care amândoi s-au mântuit? 

— Noi nu credem că în viața de dincolo relaţiile sunt aceleași 
care au fost în viața de familie, să zicem, ci vor fi relații mai presus de 
lumea aceasta. 


— Cum comentaţi fericirea: „Fericiţi cei săraci cu duhul, că a 
acelora este Împărăţia cerului”? 

— Fericiţi sunt cei neîndestulaţi cu ei înșiși, cei smeriţi, cei ce 
doresc mai mult și tot mai mult binele, aceia vor fi proprii pentru 
Împărăţia cerului. 


— Sfântul loan Scărarul ne vorbește despre darul lacrimilor ca 
fiind mai mare decât botezul, deoarece curăță păcatele săvârșite după 
acesta. În cazul dobândirii lacrimilor, ce rol joacă Sfânta Taină a 
Spovedaniei? 

— Dragă, Sfântul loan Scărarul a putut avea o părere a lui. A 
avut şi el un punct de vedere, pe care noi putem să-l primim sau să nu-l 
primim, sau putem să gândim altceva. Spovedania are rostul de a-i da 
omului posibilitatea să se smerească înaintea lui Dumnezeu și înaintea 
duhovnicului și de a putea primi o îndrumare, de a putea fi verificată 
conștiința lui cu o conştiinţă superioară. Nu-i vorba numai de pocăință, 
de spălare, ci e vorba şi de îndrumare, de iertarea pe care o dă 
Dumnezeu prin mijlocire preoțească. 


— În Evanghelia după Luca, Capitolul al XXII-lea, versetul 36, 


Mântuitorul lisus Hristos își sfătuiește discipolii să se înarmeze cu săbii. 
Cum tâlcuiţi aceasta? 

— Dragă, e o realitate pe care noi o știm, chiar dacă n-o putem 
tâlcui. Domnul Hristos, în clipa aceea, El, care a zis „as putea să cer de 
la Tatăl s-aducă mai multe legiuni de îngeri în apărarea mea”, i-a 
îndemnat pe ucenicii Săi, nu atât ca să-i învețe, ci într-o situaţie 
specială fiind, El care a zis „cel ce scoate sabia de sabie va muri”, a 
întrebat: „aveţi aici săbii?” şi au zis: „da, avem două”, şi Domnul Hristos 
a zis: „e destul”; aceasta, oamenii încearcă s-o tâlcuiască într-un fel sau 
altul, dar adevărul este că lucrurile se înțeleg literar, în primul rând. De 
ce a gândit Domnul Hristos așa, de ce s-a pus problema aceasta sau de 
ce Sfântul Evanghelist Luca a avut în vedere și latura aceasta, n-avem 
de unde să ştim; duhovnicește se tâlcuiește așa, că zice Domnul 
Hristos: „Cel ce n-are sabie, să-și vândă haina, să-şi cumpere sabie”, în 
înţelesul că acela care are odihnă trupească să renunţe la ea şi să se 
înarmeze împotriva răului. 


— Credeţi că în acest sfârșit de veac e posibilă o renaștere a 
monahismului românesc, care să se ridice la gradul de înduhovnicire al 
monahilor și al credincioșilor, datorit isihasmului paisian care s-a 
practicat la noi în secolul al XVIII-lea? 

— Preocupări de isihasm sunt și acum, însă Dumnezeu ştie în ce 
măsură se va putea realiza ceea ce gândesc unii sau alţii despre 
monahism. 

Monahismul este o societate a Bisericii și are rol şi rost de 
avangardă când e vorba de înaintarea în virtute, în sfințenie, în 
desăvârşire. Eu constat o mare scădere a monahismului. Sunt puţini 
dintre aceia care se angajează în monahism care să se angajeze şi în 
isihasm, se lucrează cu foarte mulţi improvizaţi, se promovează 
oameni neverificaţi, se acceptă compromisuri. Sunt foarte mulţi dintre 
călugări, într-un fel, am zice chiar rataţi, pentru că nefiind verificaţi, 
nefiind hotărâți destul, nu pot să ducă o viață de excepție; intervine 
compromisul, intervine superficialitatea, nedesăvârşirea, intervin 
lucruri care mențin monahismul, dar nu la cotele trebuitoare și nu la 
cotele dorite. 


— Trebuie creștinul să aibă conștiința evoluţiei sale în plan 
religios? 
— Sigur că da, de ce să n-o aibă? 


— Te ispitește la mândrie. 

— Chiar dacă-l ispiteşte la mândrie trebuie să aibă o intuiție 
reală a ceea ce este. E exact așa cum e vorba de boală și de sănătate; 
dacă eşti bolnav, te simţi bolnav, nu poți să zici că eşti sănătos. Dacă 
eşti sănătos, nu poți să zici că ești bolnav. Noi nu trebuie să uzăm de 
nişte artificialități ca să n-ajungem la mândrie. Dacă am realiza ceva, 
am realiza cu ajutorul lui Dumnezeu. Sfântul Apostol Pavel spune: „Am 
lucrat mai mult decât ei toți (decât ceilalți Apostoli), însă nu eu, ci 
harul lui Dumnezeu care este în mine”. Nu trebuie să ajungem la niște 
artificialități, că numai în felul acesta dobândim smerenia. 

Smerenia este o realitate care se dobândește la măsurile la care 
se găseşte omul. Dacă crezi că Dumnezeu te-a chemat să faci un lucru 
bun şi l-ai făcut, nu înseamnă să-l negi sau să zici că tu, de fapt, eşti cel 
mai rău şi eşti dedesubtul tuturor. Acestea sunt niște artificialități şi eu 
nu cred că trebuie să facem uz de artificialităţi, ca să dobândim niște 
calități. 


— Îi este bine creștinului să aibă încredere în sine, în capacităţile 
sale? 

— Da, sigur! Vai de omul care n-are încredere în capacităţile 
sale, că atunci nu se angajează la nimic! Dacă zici: „Eu nu pot nimic, eu 
sunt cel mai rău, eu n-am realizat nimic”, atunci înseamnă că ajungi la 
un fel de nelucrare tocmai pentru că nu ai încredere în tine însuți. 
Încrederea asta pe care o ai în tine trebuie verificată din anumite 
puncte de vedere și cu oameni mai buni decât tine, oameni mai 
virtuoşi. E o calitate faptul de-a avea încredere în tine, în propriile tale 
forte. 


— Raiul în care vor merge cei mântuiţi în Hristos este identic cu 
raiul lui Adam și al Evei? 

— Nu știu, n-am de unde să ştiu. Cred că e mai presus de raiul 
lui Adam și al Evei, pentru că e vorba de o prezentă a lui Dumnezeu, o 


prezentă simțită. Raiul în care au fost Adam și Eva poate că a fost mai 
mult un loc de mulțumire, un loc de desfătare, însă în care prezenta lui 
Dumnezeu n-a fost aşa de reală cum gândim noi că va fi în raiul nostru, 
în sensul că Adam și Eva au putut vorbi cu șarpele fără să țină seama 
de prezenta lui Dumnezeu. Sau atunci când li s-a reproșat faptul că au 
mâncat din pomul oprit, Dumnezeu i-a chemat, a întrebat de ei, i-a 
strigat, ceea ce înseamnă că nu era într-o comuniune reală și totală cu 
ei. 


— În faţa unor expuneri ateiste susţinute de unii profesori având 
ca suport texte din diferite manuale, care trebuie să fie atitudinea 
tinerilor creștini ortodocși: pasivitate sau luptă pentru afirmarea dreptei 
credinţe a adevărului? 

— Dragă, dacă e vorba de studiu, nu se pune problema luptei 
pentru adevăr. Se studiază ceea ce s-a spus în lecţiile respective şi, 
apoi, cât priveşte ce credem noi, asta-i altceva. Dar nu se poate învăţa, 
de exemplu, darwinismul, fără să se știe ce-i darwinismul. Care e 
părerea noastră în raport cu darwinismul, asta-i altă chestiune. De 
exemplu, darwinismul susține că evoluţia a adus viață pe pământ, 
respectiv s-a dezvoltat viața pe pământ, s-au dezvoltat speciile. Pentru 
noi, asta nu-i o chestiune care ne-ar deranja, dacă s-ar accepta pe lângă 
susținerea evoluționismului şi faptul că lucrurile nu s-au petrecut de la 
sine, ci cu intervenţia lui Dumnezeu; adică, de fiecare dată când a 
apărut o nouă specie, aceasta a apărut nu datorită antecedentelor, ci 
datorită faptului că Dumnezeu, din ceea ce a fost, a făcut ceea ce este. 
Dar nu trebuie neapărat, când se susține un lucru, să ne spunem noi 
punctul nostru de vedere. Îl spunem numai atunci când ni se cere sau 
când credem noi de cuviință. Însă studiul trebuie făcut după programa 
care este la scoală. Dacă se studiază materialismul, noi studiem 
materialismul și după aceea spunem „da, dar eu nu sunt materialist, ci 
sunt idealist”. 

DESPRE CĂSĂTORIE ŞI CĂLUGĂRIE 


— Despre cei ce se rețin de la carne: părinţii sunt lezaţi deoarece 
copiii refuză efortul lor de a le oferi mâncare bună. Este o necinstire a 
părinţilor de către copii? Să nu mai tină tinerii post dacă nu-s de acord 


părinţii? 

— Dragă, nu se poate spune că îi necinsteşti pe părinţi când nu-i 
asculți în chestiuni care sunt mai presus de părinți. Cinstirea părinţilor 
nu înseamnă totală supunere. Domnul Hristos are cuvântul: „Cel ce 
iubește pe tatăl său și pe mama sa mai mult decât pe Mine, nu este 
vrednic de Mine” (Matei X, 37) şi „Cel ce nu-și ia crucea ca să-mi 
urmeze, nu este vrednic de Mine” (Matei X, 38). Sunt și situaţii în care 
părinţii trebuie să înţeleagă o atitudine a copiilor lor. Ar putea şi copiii 
să fie mai maleabili, dar nu renunțând la post. 

În ceea ce priveşte nemâncarea de carne, aceasta este o 
chestiune facultativă. Totuși, dacă cineva își propune să aibă şi această 
înfrânare, poate să o aibă și trebuie să găsească modalitatea să-i 
convingă şi trebuie ca şi ei (părinţii) să înțeleagă. La drept vorbind, nu 
copiii îi chinuiesc pe părinți, ci părinţii se chinuiesc, pentru că nu ştiu 
să se raporteze la copii, care-s mai buni decât ei. 


— În același sens, părinte, în ce măsură încalcă cineva măsura 
cinstirii părinţilor dacă se călugărește fără voia acestora? 

— Călugăria, în general, nu este înțeleasă de oamenii care nu au 
o înclinare religioasă deosebită. Sunt puţini părinţii care-şi doresc să 
fie copiii lor călugări. Nu s-ar putea zice că numai atunci poți să te faci 
călugăr, când părinţii sunt de acord cu asta, pentru că părinţii nu sunt 
de acord. Până la urmă acceptă o situaţie, dar nu o doresc şi, în cazul 
acesta, urmând lui Dumnezeu, ai putea zice că eşti pe o treaptă 
superioară, nu se mai pune problema cinstirii părinţilor, pentru că îi 
cinsteşti prin faptul că eşti călugăr. A fi călugăr este o cinste ce se 
răsfrânge şi asupra părinţilor. Și chiar dacă nu înţeleg lucrul acesta, ei 
sunt cinstiți ca părinţi ai unui călugăr. Nu se face dintr-o răzvrătire 
pornirea la călugărie, nu se face dintr-o oponenţă față de părinți, ci se 
face dintr-o apropiere față de Dumnezeu, dintr-o râvnă pentru 
Dumnezeu și, în cazul acesta, părinţii nu mai trebuie să fie implicaţi, nu 
mai trebuie să fie ca o piedică. 

Undeva, se spune în psalm: „Ascultă, fiică, și vezi şi uită pe 
poporul tău şi casa părintelui tău”. Acesta pare un cuvânt care nu s-ar 
potrivi cu ceea ce vrea Dumnezeu când spune: „Cinsteşte pe tatăl tău şi 
pe mama ta”, însă, când e vorba de lucruri superioare relaţiilor 


părinţi-copii, în sensul că sunt relații Dumnezeu - om, acolo, cred că nu 
mai e cazul să se aibă în vedere relaţia a doua, în loc de relaţia primă. 
Până la urma îi va linişti Dumnezeu și pe părinţi și dacă nu, îşi vor duce 
greutatea pe care le-o dă - nu copilul care se duce la călugărie, ci lipsa 
lor de înțelegere pentru călugărie. 


— Părinte, cum poate fi privit regretul călugărului că nu și-a 
îngrijit părinţii pe patul de moarte, de exemplu? Ce poate cauza un astfel 
de regret: neîmplinirea desăvârșirii, urmărită în monahism, sau cerința 
obiectivă a cinstirii părinţilor? 

— Dragă, sunt atâția oameni care, fără să fie călugări nu sunt în 
situația de a-i îngriji pe părinţi pe patul de moarte. Sunt atâția oameni 
care nu pot să-i îngrijească pe părinţi la bătrâneţe, fără să fie călugări. 
Aşa încât, nu se pune problema aceasta. Dumnezeu trebuie să găsească 
modalitatea de a fi îngrijiţi și părinţii celor care au copii călugări şi care 
nu se mai pot îngriji de ei. 


— Poate fi regretul acesta asemănător cu o „vale a plângerii” de 
care vorbește basmul „Tinerețe fără bătrâneţe"? 

— Nu cred că poate să fie asemănat, dacă ești hotărât pentru 
Dumnezeu. Dumnezeu nu dă nemulțumire, ci Dumnezeu găsește 
totdeauna modalitatea să se împlinească toate, numai că noi nu avem 
destulă încredere în Dumnezeu, când ne hotărâm pentru Dumnezeu. 
Sunt mulţi călugări care, de fapt, sunt improvizații și atunci sigur că 
aceia pot avea şi nemulțumiri, reproșuri, frământări, nu numai pentru 
părăsirea părinţilor, ci pentru părăsirea lumii, chiar şi pentru o viață 
care nu este conformă cu ceea ce se cere călugăriei. Când sigur eşti 
hotărât pentru Dumnezeu și ești copleşit de Dumnezeu, când te 
uimești de Dumnezeu, ajungi să te uimeșşti şi de purtarea de grijă pe 
care o are Dumnezeu față de cei lăsaţi de tine în urmă. Pentru că la 
cârma vieţii nu-i omul, ci Dumnezeu, și dacă credem în Dumnezeu, 
atunci credem și în intervenția lui Dumnezeu acolo unde trebuie să se 
intervină - și moral și material. 


— Părinte, mulți tineri sunt chinuiţi de întrebări în legătură cu 
drumul pe care îl au de ales și de multe ori consultă diferiţi duhovnici, 


care le explică faptul că importantă este apropierea de Dumnezeu, 
privitor la călugărie sau căsătorie. Ei le recomandă rugăciunea, zicând: 
lasă să se facă voia lui Dumnezeu. Deci, am putea deduce că există o voie 
a lui Dumnezeu ca unii, căsătorindu-se, să facă copii, iar alţii să se facă 
monahi? 

— Da, s-ar putea să fie, pentru că Dumnezeu are nevoie și de 
oameni căsătoriţi, are nevoie şi de oameni dezlipiți de lumea aceasta. 
Important este să-ți găseşti tu locul, să simți tu ce vrea Dumnezeu cu 
tine. În momentul în care te-ai hotărât pentru o cale, să nu mai 
consideri că mai există pentru tine și o altă cale, iar calea pe care ţi-o 
alegi, să o alegi cu entuziasmul cuvenit, adică să nu te căsătorești cu 
probabilitate, nici să te faci călugăr cu probabilitate, ci să fii sigur că 
asta ţi-e calea şi atunci nu se mai discută posibilitatea unei alte căi sau 
că Dumnezeu ar fi avut un alt plan pentru tine. Noi nu știm sigur ce 
vrea Dumnezeu cu noi, dar ştim ce putem face noi într-o condiţie sau 
alta. 


— Și dacă facem invers, nu se va repercuta asta...? 

— Nu, nu se va repercuta, pentru că Dumnezeu nu e o cantitate 
neglijabilă, Dumnezeu nu e absent din viața noastră, ci e prezent, şi 
fiind prezent, îşi face datoria, să zicem așa, când e vorba de un om care 
pentru Dumnezeu şi-a ales una sau alta din căile pe care le-a avut în 
față. 


— Părinte, pentru o persoană care se hotărăște sincer să facă 
voia lui Dumnezeu, apare necesară cunoașterea acestei voi. Deci, 
aflându-se în lume, el trebuie să discearnă între ispite de tot felul și 
părelnice lucruri bune și, în dorința de a cunoaște dintre atâtea lucruri, 
voia mântuitoare a lui Dumnezeu, mai întâi va trebui să se debaraseze 
de patimi. Adică să se supună, printre altele, unei lucrări pe care Părinţii 
Bisericii o recomandă în special monahilor. Deci, practic, drumul ar 
trece prin călugărie... 

— Da, eu așa şi zic. Cineva care vrea să devină călugăr este bine 
să trăiască acolo unde se găseşte, călugăria, până când ajunge să se 
ducă la mănăstire, adică să fie călugăr. Dacă eşti student, să fii cum ar fi 
un călugăr - student, dacă ești muncitor, să fii cum ar fi un călugăr - 


muncitor, adică să-ţi faci datoria în condiţiile călugăriei, iar dacă va fi 
să ajungi la călugărie, ţi-ai pregătit călugăria, iar dacă va fi să ajungi la 
căsătorie, ţi-ai pregătit şi căsătoria - prin viața superioară pe care ai 
dus-o înainte de căsătorie. Important este să ajungi tu personal să 
simţi care-ţi este rostul, adică până nu ești hotărât ce ai de făcut, faci ce 
poți în condiţiile tale. 


— Părinte, este verosimil ca Dumnezeu, luminând pe omul curăţit 
de patimi, acesta să ocrotească în inima lui dorință de a se căsători? 

— Da. De ce nu? Căsătoria, de fapt, este o chestiune a firii şi 
omul nu se leapădă de fire nici când se face călugăr, ci are posibilitatea 
să depăşească firea. Dar firea rămâne fire și atunci poți să dorești să te 
căsătoreşti și să alegi între căsătorie şi călugărie. Poţi să ai numai o 
direcție, să alegi călugăria pentru că nu poți alege căsătoria, asta 
depinde de om. Nu se ştie niciodată ce anume are în sine omul care se 
hotărăşte pentru una sau alta. Important este - când ai de ales, să alegi 
- şi când ai ales, să ştii de ce ai ales şi să nu mai alegi altceva. 


— Părinte, cum se poate ca Dumnezeu, fiind un Dumnezeu gelos, 
să vrea să împartă pe robul său cu o femeie? 

— Nu se pune problema aceasta, pentru că nu se împarte cu o 
femeie, ci cei doi se unesc ca să fie una în slujirea lui Dumnezeu. Nu se 
poate zice că cineva care se căsătorește împarte ceva, ci îşi alege o altă 
direcție. 


— În legătură cu cuvântul pe care Domnul Hristos îl spune 
tânărului bogat și pe care Sfântul loan Scărarul îl analizează și deduce 
că fecioria este un dar adus lui Dumnezeu (Mântuitorul spune: „Dacă 
vrei să fii desăvârșit, vinde tot ce ai şi urmează-Mi Mie”). În ultimă 
instantă, se poate spune că tot omul decide. Cum rămâne, deci, să se facă 
voia lui Dumnezeu atunci? 

— Dumnezeu nu desființează voia omului. Dacă vrei să fii 
desăvârşit, îți vinzi tot ce ai; dacă vrei să intri în viaţă, trăieşti în 
condiţiile în care trăiesc toţi cei care slujesc lui Dumnezeu. Mântuitorul 
nostru nu a venit ca să-i facă pe toți călugări, ci a venit să-i mântuiască; 
or, mântuirea se realizează și în călugărie și în afara călugăriei. 


Când am venit eu prima oară aici, la mănăstire, i-am spus 
părintelui Arsenie că am venit şi că vreau să mă fac călugăr; şi 
părintele zice: „Să ştii că nu toţi cei din lume se prăpădesc, nici toţi cei 
din mănăstire se mântuiesc”. 


— Dar nu putem privi alegerea căsătoriei cu bună știință că ar fi 
o osândire la nedesăvârșire? 

— Nu, nu este, pentru că există şi o desăvârşire în căsătorie, nu 
există o exclusivitate când e vorba de desăvârșire. Se desăvârşesc şi 
călugării şi mirenii, fiecare în calea lui, numai că unii au mai multe 
obstacole și alții au o cale mai lină în urcușul duhovnicesc. Dar 
adevărat este că în viața călugărească există foarte mulți improvizați. 
De ce? Pentru că mulți nici nu ştiu ce fac atunci când se fac călugări, ci 
încearcă un amestec între călugărie și mirenie. Ei cred că pot să-și 
completeze lipsurile duhovnicești - cu împliniri materiale, că pot să 
găsească modalitatea - fiind în mănăstire - să mai caute şi ceva din 
lumea asta și, în cazul acesta, este o improvizație, iar improvizaţiile nu 
duc unde trebuie, aşa că rămân improvizaţi toată viața şi numai 
Dumnezeu știe cum, în cele din urmă, va hotărî asupra unora ca 
aceştia. 

În afară de asta, sunt oameni care se duc de la căsătorie la 
mănăstire pe motivul că nu s-au împlinit în căsătorie, că şi-au pierdut 
liniştea prin căsătorie, căsătorindu-se cu persoane care nu i-au odihnit, 
care nu i-au ridicat, ci i-au scăzut. Sunt cazuri în care elementele soț și 
sotie nu reușesc să ajungă la un numitor comun, se ceartă, se 
bruschează, se bat și atunci zice: Dă-o-ncolo de lume, mă duc la 
mănăstire și vă las pe toți. Unul ca acesta a realizat ceva pentru 
Dumnezeu? Nu a realizat nimic pentru Dumnezeu, a realizat ceva 
pentru sine. Aici, la noi la mănăstire, au fost cazuri din acestea şi sunt 
şi acum cazuri de oameni care s-au plictisit de lumea aceasta și au 
venit la mănăstire. Ei, ce i-a dat unul ca acela lui Dumnezeu? 


— Sfântul loan Scărarul spune că nici nu poate avea un om 
căsătorit încredințarea mântuirii, decât pe patul de moarte. 

— Bine, asta este o părere. Să ştii că și Sfinții pot avea păreri. Nu 
se poate zice că pe patul de moarte ești mântuit și dacă nu ești pe patul 


de moarte nu ești mântuit. Nu se știe niciodată. Femeia se mântuiește 
prin naștere de prunci, nu prin moarte. Când este nașterea - când 
mori? Sunt niște lucruri care trebuie gândite, nu înseamnă că gata, 
dacă a zis Sfântul loan Scărarul, asta-i şi fără asta nu se poate. Uite, şi 
un Sfânt poate avea o părere care nu-i exactă, privită obiectiv. Păi așa 
şi călugărul, numai pe patul de moarte poate să fie sigur de mântuire, 
de aceea se spune că „moartea pentru Sfinți este naștere la viața 
veşnică”. 

În realitate, naşterea este un moment pregătit de un proces, nu 
se poate naşte un copil în momentul zămislirii. Toată viața trăiește în 
vederea mântuirii, a desăvârșirii. Important este să fim pe calea cea 
bună, să avem conștiința că stăm în fața lui Dumnezeu, că nu noi ne 
mântuim, ci Dumnezeu ne mântuieşte şi să căutăm o împlinire prin 
Dumnezeu. În cazul acesta ai încredințarea că Dumnezeu te mântuiește 
nu în clipa morții, ci în toate clipele în care te angajezi pentru 
Dumnezeu. 


— Părinte, în ce măsură îi scade pe soţi sau nu îi scade relaţia 
intimă, în scopul nașterii de copii, dacă toţi zicem „în fărădelegi m-am 
zămislit și în păcate m-a născut maica mea”? 

— Bine, asta este o raportare la păcatul strămoșesc. Noi nu 
putem duce lucrurile la extrem. Așa au făcut gnosticii, care au spus că 
materia trebuie distrusă, nu trebuie înmulţita, pentru că materia este 
rea, deci căsătoria e rea, pentru ca înmulțește materia. Astea nu sunt 
concepții ale Bisericii. Noi zicem că la temelia existentei noastre este 
ceva care nu ne favorizează. Dar nu putem zice totuşi lucrul acesta, 
pentru că actul acesta sexual, care este până la urma un act fizic, de ce 
îl foloseşte Dumnezeu atunci pentru concepere dacă e scăzut ca act? 
Nu putem susține lucrul acesta decât într-o anumită perspectivă, dar 
perspectiva asta nu este una reală. Putem spune însă altceva, şi anume, 
că actele sexuale care nu urmăresc și naşterea de fii ar fi cu scădere, 
dar nici în acest caz nu poți să te menții pe poziţia aceasta mult, pentru 
că e într-adevăr o insuficientă a omului. Cei care au făcut rânduielile 
acestea cu marțea, joia și nu la sărbători, au vrut să-l ridice pe om mai 
presus de sine însuși. Ei, în realitate, ca oameni necăsătoriți, au făcut 
program oamenilor căsătoriți! Or, lucrul acesta nu se poate realiza. 


Nici ei, poate, căsătoriţi fiind, nu puteau realiza lucrul acesta, pe care ei 
nu l-au experimentat. Poate să nu fie scădere, poate să fie o ridicare 
faptul acesta că te angajezi la aducerea în lume a unui copil. Lucrul 
acesta te face colaborator cu Dumnezeu, și dacă te face colaborator cu 
Dumnezeu, îl mai poţi socoti inferior? 


— Nil Ascetul, în Filocalia, volumul I, citând din Deuteronom, 
Capitolul al XĂXV-lea, deduce că atingerea parţilor rușinoase sau 
cugetarea la ele, întinează, și completează că cele ce ajută la naștere 
arată creatura. Întrebarea ar fi tot în ceea ce privește gnosticii, dacă ar 
fi într-adevăr o cădere? 

— Nu este o scădere. Nu există nimic în trupul omenesc care să 
fie întinat, să fie prin sine scăzut; şi organul sexual și ochiul sunt pe 
acelaşi plan, din punct de vedere creatural. Nu se poate spune că asta-i 
spurcat şi asta-i curat. În momentul în care „Câţi în Hristos v-aţi 
botezat, în Hristos v-aţi şi îmbrăcat”, nu mai e vorba de spurcăciune. 
Este vorba de întinare prin gândirea pe care o poți avea; de exemplu, 
se recomandă călugărilor să nu-și privească trupul şi mai ales părțile 
ascunse ale trupului, ca să nu se excite, adică să aibă un mijloc de 
înlăturare a unor porniri care, la ei, sunt vinovate. Asta nu înseamnă 
însă că soțul şi soția nu se pot bucura chiar și de ceea ce pare a fi 
scăzut, pentru că nu e nimic scăzut. Citeam undeva, într-o carte de 
sexologie, că aceia care se ruşinează când au un act sexual, sting 
lumina și așa mai departe, greşesc. Era o părere a unui laic în 
chestiunea aceasta, dar omul trebuie să se reverse, în fond, în actele 
sexuale, nu să se jeneze şi să zică „vai, de mine, că iar am făcut păcat şi 
vai de mine, că n-ar mai fi trebuit...”. Astea sunt lucruri care trebuie să 
ridice ființă omenească, nu trebuie să o scadă. 

Animalele, de exemplu, care se împreună, nu au o jenă, o 
pudoare, o fac oriunde, nu? Oamenii au o jenă nu pentru că e jenă, ci 
pentru că este o intimitate. Dar unul care s-a făgăduit la călugărie şi 
trăieşte viața călugărească, sigur că nu trebuie să aibă relaţii intime, 
sau homosexualii, să se desfăteze unul de celălalt, sau cei care au 
porniri nefireşti... 


— Problema s-ar fi pus nu în sensul că ar fi necurat, ci dacă n-ar fi 


fost mai bine - în viziunea Sfântului loan Scărarul - să se aibă grijă de 
desăvârșirea proprie... 

— Lasă-mă, măi, cu Sfântul loan Scărarul! Sfântul loan Scărarul 
a scris pentru călugări, nu a scris pentru oameni de rând. Adevărul este 
că Scara este pentru călugări, nu este pentru mireni. Este scrisă de un 
călugăr şi sigur că tot ce e scris în ea e valabil pentru călugări, nu și 
pentru ceilalți. Nu se poate orienta cineva după Scara, de exemplu, în 
chestiuni de sexualitate, dacă el este căsătorit. 


— Chiar spune în Scara, în Cuvântul 11, Capitolul 5: „Se pot privi 
cu nepăsare cei din lume, din mândrie, și se pot defăima când nu sunt de 
faţă, pentru a scăpa de deznădejde și a dobândi nădejdea”. Cum adică? 

— Nu ştiu. Nu-mi dau seama. Mie mi se pare confuză treaba. Ia, 
să o mai zicem o dată. 


— Deci, „pot privi cu mândrie”... 

— Bine, să privească cu mândrie ei, unii pe alții, sau cum? 
Călugării să-i privească pe mireni? Da, că ei sunt mai presus de ăia... 
dar nu sunt mai presus de ei, au altă cale. 


— „Și se pot defăima pentru a scăpa de deznădejde și a dobândi 
nădejdea”... 

— Adică, tu, călugăr fiind, să-i defaimi. Nu, măi, nu e o 
perspectivă reală. Indiferent cum ar fi, noi nu avem voie să-i defăimăm, 
pentru că au o altă viață, pe care, de fapt, Biserica o binecuvântează. 
Dumnezeu o binecuvântează. Dumnezeu a binecuvântat sexualitatea 
prin însăși crearea omului, aşa cum este, bărbat şi femeie. După aceea, 
dacă-i vorba să aducem argumente, Biserica binecuvântează căsătoria 
cu sexualitate cu tot, nu o binecuvântează ca şi când ar fi vorba despre 
doi care acum se fac călugări și care vor trăi în viața comună de 
căsătorie. Nu e așa! O căsătorie cu tendinţe din acestea, de necăsătorie, 
e de fapt o caricatură de căsătorie şi de călugărie. Nu e nici călugărie, 
nici căsătorie. Biserica zice: „Să se veselească ei la vederea fiilor şi a 
fiicelor lor”. Este o datorie a celor care se căsătoresc să aibă familie și 
nu un singur copil și să se uite la el ca la ştiu eu ce. Dacă poţi avea mai 
mulți copiii şi ai numai unul, ai un idol, nu un copil! 


— Revenind la alt subiect, părinte, spuneţi că în călugărie sunt cei 
mai mulți ratați și că în călugărie trebuie să intre oameni de excepţie. Ce 
înseamnă om de excepție? 

— Înseamnă un om care nu se joacă cu viaţa lui, un om care ştie 
ce-i călugăria, știe ce-a lăsat și ce-a găsit şi care nu mai poate fi clintit 
din calea călugăriei. Adică, nu oameni cu lipsuri, pentru că în mănăstiri 
sunt foarte mulți oameni cu lipsuri, lipsuri fizice, psihice, oameni fără 
cultură, oameni care nu s-ar fi descurcat în viaţa comună. Or, aceştia 
niciodată nu vor fi nişte călugări buni, vor fi niște domiciliaţi şi nişte 
improvizaţi la mănăstire. Dacă te duci prin mănăstiri și cercetezi, poţi 
constata mulți din aceștia, care nu sunt nici de căsătorie, nici de 
călugărie. Aceştia nu înaintează, nu fac parte din rândul oamenilor de 
excepție. Un om de excepţie este un om care ar fi putut face față și în 
căsătorie și care nu e refugiat la mănăstire. 


— Poate să creadă cineva despre sine că este om de excepţie? 

— Poate! Dacă este, poate. Pentru că smerenia nu înseamnă să 
negi nişte lucruri pe care ești sigur că le ai. Adică, în general, omul când 
se duce la mănăstire, nu se gândește că-i de excepţie sau nu-i de 
excepție. Dar numai oamenii de excepție pot duce o viață mai presus 
de obișnuit. 


— V-a cerut vreodată cineva, vreun ucenic, părerea dacă e de 
excepţie sau nu? 

— Nu. Nu mi-a cerut-o. Poate că nici n-aş fi putut să-i spun, 
pentru că el trebuie să știe mai bine decât mine dacă e sau nu e de 
excepţie. Dar, în orice caz, un om care poate să facă niște lucruri care 
să-l recomande, care a făcut o facultate, deja e nădejde că nu e unul de 
rând. După aceea, faptul că poate să renunțe la anumite lucruri - poate 
să ţină post - arată că nu e un om oarecare, ci e un om care se 
evidenţiază prin ceva. Și atunci poţi să spui că e un om de excepție. 
Sunt unii oameni care, de exemplu, fac niște lucruri obișnuite, dar dacă 
le ceri mai mult decât fac, atunci nu mai pot face, şi în călugărie trebuie 
să faci şi niște lucruri care-s mai presus de tine. 


— Deci, părinte, ca o concluzie, există vocaţie monahală? 
— Există, sigur că da! Aşa cum există vocaţie pentru căsătorie, 
pentru studiu, aşa există și o vocație monahală. 


— Cum s-ar putea descoperi? 

— Mai întâi de toate o poţi descoperi în faptul că te simți bine în 
preajma călugărilor, te simţi bine pe la mănăstiri, te simţi bine acolo 
unde se duce o viață superioară, ai o înclinaţie spre asta. Eu, de 
exemplu, din copilărie am simţit că asta mi-e calea mea, mi-am dorit 
totdeauna, mă bucuram de un călugăr; când mă întâlneam cu un 
călugăr era o chestiune excepțională pentru mine, o bucurie. Asta 
înseamnă că am avut o vocaţie monahală. 


— Părinte, în legătură cu motivele care l-ar duce pe om la 
călugărie. Poţi veni la călugărie din dorinţa de a fi desăvârșit? 

— Poţi, dacă ştii ce-i desăvârşirea. Unii zic că vin la călugărie 
pentru a se mântui, ca și când mântuirea nu ar fi şi în altă parte. Unul a 
zis aici, la mănăstire, când a fost întrebat, „de ce-ai venit să te faci 
călugăr?”, că el vrea să ducă viaţa curată, iar celălalt l-a întrebat: „dar 
ce, eu duc viaţa spurcată?” 

E adevărat, fiecare are motivele lui. Poate că unii vin la călugărie 
fără să ştie de ce vin, dar după aceea se validează, dacă se validează. La 
mănăstire e nevoie de oameni. Sunt unii care vin la mănăstire și care-s 
primiți pentru a fi oameni la mănăstire. Și atunci, dacă-ți vine unul la 
mănăstire, zici: „hai să-l încercăm, poate rămâne la noi”. Cei mai mulți, 
de fapt, dacă sunt oameni simpli și fără o inteligentă deosebită, nu ştiu 
ce fac - atunci când se fac călugări. As putea zice că, într-un fel, nici eu 
n-am știut ce fac atunci când m-am făcut călugăr, deși eram absolvent 
de Teologie. 


— E corect să te călugărești din dorința de a urma exemplul 
Sfinţilor, având în vedere ce spune Sfântul Apostol Pavel, „urmați 
exemplul mai marilor vostri”? 

— Da, numai că mai marii voştri pot fi şi oameni cu familie! 


— Poate cineva să fie călugăr adevărat dacă se călugărește 


urmând exemplul unui prieten, sau al unei prietene? De exemplu, dacă 
prietena cu care urma să se căsătorească merge la mănăstire, să meargă 
și el la mănăstire? 

— Nu cred că e un motiv de călugărie. Un motiv real de 
călugărie este să-i slujești lui Dumnezeu pe calea călugăriei. Toate 
celelalte sunt improvizații. Poate că este motivul tău, dar nu-i corect. 
Corect este să te faci călugăr pentru că doreşti și pentru că vrei să fii 
călugăr. 


— Părinte, dacă pentru un motiv neprevăzut întârziem seara 
încât nu ne putem face canonul obișnuit de rugăciune până la ora la 
care ne culcăm de obicei, ce trebuie să facem? 

— Să vă culcaţi! 


— Bun, dar să ne culcăm renunțând la unele rugăciuni? 
— Da, sigur că da! 


— „sau să ne prelungim rugăciunea, iar dimineața, la ce oră ne 
sculăm, în cazul acesta? 

— Dragă, nu se pune problema așa, pentru că viața nu înseamnă 
anumite tipare. Odată eşti obosit, odată nu ești obosit şi atunci când nu 
eşti obosit, poți face mult mai mult. Eu, de exemplu, seara mă rog 
foarte puţin. E adevărat că mă duc la slujbă și stau acolo trei ceasuri, 
dar asta nu înseamnă că mă rog trei ceasuri. Când vin aici şi sunt 
obosit, nu mă mai rog atât. Acestea sunt niște lucruri cu care ne 
ajutăm, nu ni le numără nimeni. N-o să zică Dumnezeu „da, dar în câte 
seri nu te-ai rugat” sau „da, dar în câte duminici ai plecat zicând numai 
«Doamne miluieşte-mă» și nu ai stat la rugăciune?”. Asta e o chestiune 
a noastră. Nu-i oferim noi ceva lui Dumnezeu și Dumnezeu ne 
reproșează că nu i-am oferit destul sau că l-am neglijat, ci este o 
chestiune a noastră, de sensibilizare, de îmbunătăţire a noastră. 

Eu, când mă culc fără rugăciunea obișnuită, nu-l nedreptăţesc pe 
Dumnezeu, eventual mă nedreptățesc pe mine. Dar poate nici pe mine 
nu mă nedreptăţesc până la urmă, pentru că asta e situația mea reală, 
din seara aceea. Un exemplu: vin de la înmormântare, sunt obosit şi nu 
mă mai duc la biserică în seara aceea. Nu-mi fac probleme de felul „dar 


ce fac acum în loc de asta”. Nu mai fac nimic în loc de asta. M-am culcat, 
în timp ce ceilalți s-au rugat și nu că n-am vrut și eu să mă rog, ci 
pentru că nu am fost în situația să mă rog și eu. 


— Părinte, dar dacă neprevăzutul se repetă? 

— Şi dacă se repetă neprevăzutul, te gândești că nu ţi-ai împlinit 
o datorie, dar nu mai poți face ceva în loc de datoria aceea. Eventual, 
poți, rugăciunile de seară, pe care nu le-ai împlinit şi care se potrivesc 
şi dimineaţa, să le faci dimineața. De exemplu, ai avut în program să 
citeşti o Catismă din Psaltire şi, eventual, dimineaţa ai putea s-o 
citeşti, dar nu o citeşti pentru că n-ai citit-o, o citeşti pentru că o poți 
citi. Dar dacă e o rugăciune cum sunt rugăciunile celor ce merg spre 
somn, n-are rost să-i ceri aceasta lui Dumnezeu, dimineața. Astea-s așa, 
lucruri de oameni scrupuloşi... nu cred că-i cazul! 


— Dar în călătorii lungi sau când ne aflăm în altă casă, se 
întâmplă la fel? 

— Sigur că da! Dacă te duci în altă casă și eşti singur, poţi să-ţi 
împlinești pravila ca acasă. Dacă eşti în altă casă și nu se poate, zici 
câteva rugăciuni şi te culci liniștit, ca şi când ai împlinit toată pravilă. 
Noi nu trebuie să ne chinuim pe noi înșine pentru niște întrelăsări. Noi 
trebuie să avem cu Dumnezeu niște relaţii de fii cu tatăl. Eu văd altfel 
viaţa și nici nu cer foarte multe de la oameni. Pe mine mă interesează 
cel mai mult ca omul să aibă conștiința că depinde de Dumnezeu. 


— În acelaşi sens, dacă se întâmplă să venim de la serviciu sau să 
mergem undeva, pe drum putem să zicem rânduiala în minte, dacă o 
știm? 

— Da, dar nu e necesar! Pentru că, în general, rânduiala nu o 
poţi zice cum se cade. Cel mai bine poţi să zici „Doamne lisuse..., 
dacă-i vorba, în loc de rânduială. Eu, de exemplu, constat că dacă merg 
undeva, nici lucrurile pe care le ştiu foarte bine la mănăstire și pe care 
le zic, nu le mai pot zice foarte bine în altă parte. Poate și din cauza 
impresiilor foarte multe pe care le acumulez în suflet şi care năvălesc 
după aceea. 


— În Apoftegma 11, după Avva Mâţoi, acesta, după ce dă sfaturi 
generale, zice: „Și de va grăi cineva ceva, pentru orice fel de lucruri, nu te 
certa cu el, ci de va grăi bine, zi-i «așa cu adevărat», iar de va grăi rău 
«tu știi ce vorbesti», și nu te prigoni cu dânsul, pentru ce a grăit'. Ce 
înseamnă, „tu știi ce vorbesti”? 


— Adică, într-un fel îți dai acordul, dar nu eşti de acord. 

Tu știi! Cum zicea părintele Serafim Popescu aici la noi: „Măi, tu 
ştii mai bine!”. Bine, asta este o regulă în chestiuni care nu au o foarte 
mare importantă, în chestiuni personale, pentru că sunt și chestiuni 
care, importante fiind, nu pot fi neglijate. 


— În Pateric se spune despre avva Macarie că s-a făcut 
„Dumnezeu pământesc', deoarece trecea cu vederea toate greșelile și 
neregulile celorlalți. Cum se împacă acest lucru cu necesitatea de a 
anatemiza pe incestuos, cum zice Sfântul Apostol Pavel în Corinteni, sau 
pe ereticii care sunt excluși din Biserică? 

— Foarte bine se împacă! Sfântul Macarie avea în vedere nişte 
lucruri pe care le trăia el în pustie sau care nu aveau consecințe în 
afară. De exemplu, ai văzut pe unul că a furat. Tu nu te gândeşti la asta, 
la faptul c-a furat, și îi acoperi cumva păcatul, nu te interesează 
consecințele lui. E altceva să auzi pe cineva că spune lucruri 
neadevărate, care pot avea consecinţe în societatea în care trăieşti. Mai 
nou, au fost niște nereguli prin Dobrogea, la Mănăstirea Cocosul unde 
se zicea despre unul dintre călugări că-i întruparea lui Dumnezeu 
Tatăl, altul că-i întruparea lui Dumnezeu Fiul, altul că-i întruparea lui 
Dumnezeu Duhul Sfânt, că-i Sfânta Treime coborâtă acolo. Faţă de 
astfel de lucruri nu poţi să fii fără siguranța de a mărturisi adevărul şi 
să le lași aşa, pentru că dacă le lași așa, se înmulţesc relele. Și atunci 
trebuie intervenit cu responsabilitatea pe care o are un conducător 
bisericesc sau pe care o are un stareț de mănăstire. 

Or, ce a făcut avva Macarie, putem face și noi în chestiuni care 
nu lezează, în general, bunul mers al vieţii sociale. Dar în chestiuni care 
aduc urmări dezastruoase, nu poţi să fii ca avva Macarie, acolo trebuie 
să fii ca Sfântul Apostol Pavel. Chestiunea aceasta, cu avva Macarie, 
este foarte bine venită când e vorba de oameni răscolitori de rele. Sunt 


unii oameni care-s pusi să scoată în evidentă păcatele altora, de a 
căuta, de a răscoli, de a scormoni, să cunoască păcatele și după aceea 
să le folosească. Chiar aici la noi, la mănăstire, au fost cazuri de oameni 
din ăştia, care au umblat cu casetofoane după ei să prindă anumite 
informaţii, anumite situaţii, şi după aceea au făcut caz de ele. Asta nu 
seamănă cu avva Macarie și nici cu Sfântul Apostol Pavel, ci seamănă 
cu dracii! 


— Părinte, noi, ca oameni obișnuiți din lume, ca oameni 
neslujitori ai Bisericii, dacă observăm un păcat grav la un slujitor al 
Bisericii, dacă observăm un păcat chiar strigător la cer sau că a căzut 
într-un păcat ce ar putea avea consecinţe, și lumea se smintește de lucrul 
acesta, putem să atenţionăm Episcopul locului în scopul anatemizării? 

— Păi, pe noi nu ne interesează ce urmează, dar putem să 
punem în atenţie lucruri care sunt spre sminteală. 


— Dar să nu insistăm? 
— Nu. Nicidecum. 


— În legătură cu scăderile prin ispitele desfrânării, părinte; în 
Pateric se vorbește de tot felul de căderi, dar se ocolește căderea prin 
homosexualitate. Să înțelegem că acesta este un păcat de care nu te poți 
pocăi, cum zice Sfântul Apostol Pavel, că sunt unii care, după ce cad, nu 
se mai pot ridică? 

— Cred că la Sfântul Apostol Pavel nu este vorba de un păcat 
anume, ci de o stare de păcătuire. Nu știu, eu nu mi-am pus problema 
că homosexualitatea este trecută cu vederea, că nu e pusă în evidentă. 
S-ar putea întâmpla ca aceia care au scris Patericul să fi avut în vedere 
ceea ce spune Sfântul Apostol Pavel: „Sunt lucruri de care este ruşine a 
le și grăi” (Efeseni V, 12). S-ar putea întâmpla să nu fi vrut să pună în 
evidentă niște păcate reale, pentru a nu scădea prestigiul călugărilor. 
Gândeșşte-te, dacă s-ar crea o opinie că în mănăstiri sunt homosexuali, 
ar fi o treabă care nu i-ar avantaja nici pe cei ce nu sunt homosexuali. 
Dar noi trebuie să fim realiști și așa trebuie să stăm și în fața 
realităţilor; cum sunt ele de fapt. Noi nu zicem că nu sunt astfel de 
păcate, nici nu zicem că sunt astfel de păcate, dar realitatea este că şi 


de călugăr poate tine orice ţine de un om. 


— Nu există Sfânt care să se fi luptat cu astfel de ispite? Știm 
despre Cuvioasa Maria Egipteanca, despre care se spune că a avut o 
viaţă anterioară așa de... 

— Da, dar nu se spune că ar fi fost și lesbiană! 


— Deci nu există așa ceva menționat? 
— Nu există şi noi nu ştim de ce nu există, dar Sfântul Apostol 
Pavel menţionează, în Epistola către Romani, homosexualitatea. 


— Părinte, canonul spune că dacă stareţul e eretic, călugărul 
poate să plece. Ce înseamnă asta? Oare câţi laici și slujitori sfințiţi nu 
s-ar afla eretici dacă ar fi luaţi la bani mărunți? 

— Dacă starețul este eretic, evident că este eretic pentru că 
învaţă o erezie. 


— ..„pentru că se întreabă cineva: câţi pătrund fineţea hotărârilor 
Sinodului al IV-lea Ecumenic, de exemplu, și mai spune că, dacă și unii 
din Sfinţii Părinţi au avut scăpări dogmatice, atunci ce înseamnă, 
propriu-zis, om eretic? 

— Dragă, om eretic înseamnă om care propovăduiește o erezie. 
De exemplu, spune unul despre Maica Domnului că nu-i pururea 
Fecioară. Ăla-i eretic şi atunci ai motive să nu stai cu el! 


— Părinte, în rugăciunea a doua din Canonul de împărtășire, 
zicem: „Sfinţește-mi sufletul și trupul, mintea și inima, rărunchii şi 
măruntaiele”. Deci, rărunchii sunt măruntaiele sufletului sau ce sunt? 

— Nu. Se referă la întreaga ființă umană. Adică, sfințește-mi 
toată existenţa, intră oriunde exist eu, intră în unghii, intră în păr, intră 
în dinţi, intră în tot ce sunt. Este o expresie a integralității. 


— Observa cineva: ceea ce zicem prima dată, „suflet și trup”, ar 
ține de suflet și ce zicem a doua oară, „rărunchii și măruntaiele”, ar ţine 
de trup. 

— Nu, astea-s speculaţii. Nu trebuie duse lucrurile la extrem. 


Singurul lucru care trebuie avut în vedere în cazul acesta este 
integralitatea umană. Adică nimic din mine să nu fie fără Dumnezeu! 


— Cineva chiar se întreba dacă rărunchii sunt măruntaiele 
sufletului sau ce sunt? 
— Nu sunt. Rărunchii sunt rărunchi, adică rinichii. 


— Avva Pimen spune: „Învaţă-ţi gura să vorbească cele ale 
inimii”. Întrebarea este, despre ce inimă este vorba, dacă ne referim la 
subconștient sau transconștient, cum spune Părintele Stăniloaie în 
Ascetică şi mistică. Cum poți să înveţi efectiv gura să vorbească cele ale 
inimii? 

— Sfântul Pimen are în vedere unitatea, nu duplicitatea. Adică, 
să nu fii în situaţia să spui cu cuvântul ceva, iar cu gândul să gândești 
altceva. Învaţă-ţi gura să vorbească ceea ce îți spune inima, adică să fii 
sincer, asta înseamnă. 


— Părinte, se spune despre mama care moare la naștere că este 
martir. Medicina spune că, uneori, avortul este necesar pentru a salva 
mama copilului. Se naște următoarea situaţie: dacă femeia nu face avort 
și moare la naștere, respectivii medici ar spune că femeia este o 
sinucigașă mai degrabă, decât o martiră... 

— Dragă, depinde ce înţelegi prin actul respectiv. Doctorul 
poate să zică despre ea că-i o sinucigașă, pentru că el nu ştie de 
Dumnezeu, pe când un credincios, care știe de Dumnezeu, zice că-i 
martiră. Acum, noi n-avem de unde să ştim cum primeşte Dumnezeu o 
treabă din asta. Ceea ce ştim este faptul că o femeie însărcinată are 
dreptul să se împărtășească, chiar dacă are păcate opritoare de la 
împărtăşire. Asta înseamnă că şi Biserica are în vedere posibilitatea de 
a muri o mamă la naștere, nu pentru că vrea ea să moară sau pentru că 
vor alții să fie aşa, ci pentru că se poate întâmpla așa. Dar sunt și femei 
care fac prea multe avorturi și după aceea se întâmplă să aibă şi un 
copil şi, în cazurile acestea, este periclitată nașterea. Acum nu știu dacă 
în această situaţie este martiră. 

Când eram eu student la Teologie, a murit cineva din personalul 
şcolii, despre care se zicea că făcuse multe avorturi. Avea un băiat şi 


totuşi voia şi o fetiță. Acum, Dumnezeu știe dacă a fost martiră. Noi 
trebuie să le lăsăm pe toate în seama lui Dumnezeu. 


— Bine, dar sunt și cazuri în care medicii spun: „Sigur nașterea 
aceasta nu poate avea loc”. 

— Bine, dacă nu poate avea loc, atunci să aibă loc sarcina și să se 
evite naşterea, dar să nu se omoare copilul. 


— Deci, oricum ar fi, omorârea copilului este o crimă... 
— Da. Se consideră. 


— Și nu se justifică prin nimic? 

— Nu se justifică prin nimic şi se justifică, totuși, prin neputința 
omului. Sunt atâtea femei care nu au destulă credinţă încât să le facă 
disponibile pentru martiriu. Noi nu sfătuim păcatul, dar trebuie să 
tratăm păcatul. Adică, dacă cineva a făcut totuși un avort, eu nu pot să 
spun că Dumnezeu nu-l iartă, dar nici nu pot să spun cuiva să facă un 
avort. 


— Părinte, a iubi pe vrăjmași, se referă și la diavoli? 

— Nu, nu se referă la diavoli, se referă la oameni, la dușmanii 
propriu-ziși ai oamenilor. E vorba de oameni care îţi vor răul, care te 
defăimă, care te vorbesc de rău... Să-i iubeşti, adică să nu le faci rău, să 
le fii binevoitor când ţi-ar cere un ajutor etc. 


— Părinte, în legătură cu chestiunile cu care ne lovim noi în 
contemporaneitate, cu ştrandul, litoralul, baia comună, Canonul 77 
Trulan mai acţionează? Li se interzice chiar soţilor să facă baie 
împreună. Se poate extinde să nu faci baie în mare, sau pe Litoral...? 

— Se poate extinde în sensul acesta că, dacă te-ai duce numai tu 
acolo, ai putea să faci baie, pentru că nu-i spurcată marea. Dar condiţia 
de a face baie acolo este condiție scoborâtoare a gândirii umane. Adică, 
prea multă dezgolire, prea multe impresii de felul acesta; un om 
credincios găsește o altă modalitate să facă baie. Bine, nu le poți 
interzice să se ducă la ştrand. Dar cel mai bine este să stea acasă, să 
facă plajă în grădină. 


— Părinte, fumatul este patimă, este păcat? 

— Păi, prima dată dacă fumezi o ţigară, e păcat, iar dacă fumezi 
mai multe, e patimă. De ce? Pentru că e o practică nejustificată în 
existenta umană. Nu-i ca şi când ai mânca. Este o treabă în plus şi nu 
poți fi şi cu Dumnezeu şi cu fumatul. 

La mine mai vin oameni la spovedit, oameni care spun că țin 
posturi, se roagă și le spun că „da, numai că pe acestea toate ti le şi 
afumi”. Cel mai bine este să fii liber. Liber de orice, iar dacă ești liber 
de orice, eşti liber şi de fumat. Sunt unii care au și circumstanţe 
atenuante pentru fumat, de exemplu, în Paza celor cinci simţuri nu e 
foarte clară atitudinea Sfântului Nicodim Aghioritul în privința 
fumatului. Dar eu sunt împotriva fumatului, total! 


— Dar cu cafeaua? Că astea merg amândouă. 

— Chestiunea cu cafeaua nu e așa de defăimătoare, în sensul că 
aceasta are şi un efect odihnitor, să zicem. Adică, dacă nu poți trăi fără 
cafea, e rău că bei, dar dacă ți se oferă undeva o cafea, poţi să bei, 
pentru că nu e ca și când ţi-ar oferi o ţigară. Sunt mănăstiri, de 
exemplu, la Sfântul Munte, unde ţi se oferă un rachiu şi o cafea... 


— Și uneori se spune că-ţi pune și-o ţigara! 
— Mă rog, dacă-ţi pune şi-o ţigara, ţi-o pune numai s-o vezi! 


— Părinte, în același sens, despre teatre sau spectacole, evident că 
monahii n-au ce căuta acolo, dar mirenii? 

— Depinde despre ce-i vorba. Sunt lucruri pe care poţi să le 
asculți sau să le vezi fără a avea consecinţe negative. La Timişoara, 
când eram, eu mergeam la teatru, dar acuma, de când sunt călugăr, nu 
am mai fost, pentru că nu mi se mai șede; dar nu sunt împotriva 
lucrurilor bune. Noi nu trebuie să ocolim lucrurile în sine; de exemplu, 
nu mă duc la teatru pentru că acolo e teatru, cum nu mă duc eu la bar. 

Mi-a spus unul că-l are pe dracu' în stomac, că-l simte cum 
umblă, cum nu știu ce... Eu i-am spus că ăla nu-i dracu. Și-a venit după 
aceea la spovedit, la mine, și mi-a spus că s-a dus la un spectacol cu 
femei goale. Atunci i-am zis: „Măi, să ştii că îl ai pe dracu' în cap, nu în 


stomac”. Adică sunt lucruri care pot fi evitate din start, şi sunt lucruri 
care pot fi folosite fără niciun fel de îndoială. 


— Deci, doar în ceea ce privește consecinţele trebuie să evităm. 
Nu-i un păcat în sine să mergem la teatru? 

— Nu e. Poţi să te duci la toate piesele despre care știi că sunt 
bune, poţi să te duci la Operă, la cinematograf, la filme cuviincioase, 
poți să te uiţi la televizor la tot ce-i ziditor, la tot ce-i frumos. Noi nu 
suntem exclusivişti. Te poți folosi de toate lucrurile bune și frumoase 
pe care le-a dat Dumnezeu. Dacă nu vrei tu să te duci la teatru, poţi să 
nu te duci, nu te obligă nimeni, dar să știi că ocoleşti o sursă de cultură 
şi nu numai de cultură, chiar de înnobilare. 


— Cultura poate să înnobileze sufletul? 
— Sigur că da! De aceea este cultură, pentru că te cultivă. 


— Părinte, acum un cuvânt de folos, dacă se poate. 

— „În tot locul stăpânirii Lui, binecuvântează, suflete al meu, pe 
Domnul!” 

GÂNDIŢI FRUMOS! 


Mănăstirea Brâncoveanu 
24 martie 1997 


Îmi încep consideraţiile prilejuite de această întâlnire, cu un 
cuvânt pe care-l spunea un fotograf de origine germană din Sibiu, pe 
nume Fischer. Acest fotograf, când se ducea cineva la el ca să-i facă o 
fotografie, în loc să spună „zâmbiţi” sau un cuvânt care să-l îndemne pe 
cel care stătea în fața obiectivului, un cuvânt obișnuit, spunea „gândiţi 
frumos!”. Bineînţeles că el voia să spună „gândiţi-vă la ceva frumos”, 
pentru ca gândul să se reflecte pe fața noastră și să apărem frumos în 
fotografie. 

Eu cred că nu poate fi un îndemn mai frumos decât „gândiţi 
frumos!”. Ce înseamnă „gândiţi frumos!"? Înseamnă să nu te gândeşti la 
ceva frumos într-o anumită clipă, ci să gândești frumos în orice clipă, 
să fii atent la gânduri, să selectezi gândurile care-ţi trec prin minte, să 


reții gândurile cele bune și, în măsura în care există posibilitatea, să le 
dai grai şi să le întrupezi în fapte. Temelia vieţii spirituale este gândul, 
de aceea în viața religioasă esenţialul este disciplina lăuntrică, 
disciplina de gând. 

Ieri s-a citit din Sfânta Evanghelie despre o minune pe care a 
făcut-o Domnul Hristos când a dat sănătate, putere, unui om paralitic. 
Cu prilejul acesta, Domnul Hristos a spus nişte cuvinte pe care oamenii 
le-au interpretat în felul lor, iar din ceea ce relatează toți cei trei 
Evangheliști care prezintă minunea cu vindecarea slăbănogului din 
Capernaum, înțelegem că Domnul Hristos s-a referit la niște gânduri 
nemărturisite, la nişte gânduri neexprimate. Luând în considerare 
gândurile lor, Domnul Hristos a rezolvat o chestiune de gând. 

Este foarte important să știm că gândurile noastre le mai știe 
cineva: le știe Dumnezeu, le știe Domnul Hristos care e Dumnezeu 
adevărat și om adevărat. Domnul Hristos are în vedere gândurile 
noastre. 

De aceea, având în vedere faptul că prin mintea noastră trec tot 
felul de gânduri, și bune şi rele, și frumoase și urâte, este important să 
fim cu luare-aminte la gânduri, să gândim frumos. De ce? Pentru că, 
dacă gândim frumos şi numai frumos, atunci trăim frumos și numai 
frumos, şi dacă gândim frumos și trăim frumos, suntem fericiți. Și 
fericirea e mai aproape de tinerețe decât de bătrâneţe. 

Tinerii, prin structura lor, prin năzuinţele lor, prin felul de a se 
angaja în anumite acțiuni, sunt mai aproape de fericire, sunt mai 
aproape de realizări care să le dea mulțumire și fericire. Şi tinerii mai 
sunt cumva fericiţi, în sensul că nu au un trecut lung, care să fie pătat 
de gânduri rele, de fapte necuviincioase, de vorbe nelalocul lor, pentru 
că tinerețea este mai aproape de copilărie, iar copilăria este într-un fel 
idealul creștinului. Nu în sensul să rămânem la copilărie ca fază de 
început, ci în înţelesul să ne menţinem în sfera copilăriei în ceea ce 
priveşte seninătatea, nerăutatea sau răutatea fără durată şi în ceea ce 
priveşte nevinovăția, câtă este în copilărie. 

Domnul Hristos a spus: „Cine nu primeşte Împărăţia lui 
Dumnezeu ca un copil, nu va intra în ea” (Marcu X, 15). Deschiderea 
noastră față de împărăţia lui Dumnezeu trebuie să fie deschiderea 
copilului care primește fără să judece, fără să cerceteze adevărurile pe 


care i le prezintă omul mare. 

Este foarte important să știm faptul că Fericitul Augustin spune 
despre copil că „este tatăl omului mare”. Toată lumea știe că omul 
mare-i tatăl copilului şi rămâne intrigat omul când aude „copilul este 
tatăl omului mare”. Cum se poate așa ceva? Se poate, în înțelesul că 
omul mare contribuie la existenta copilului, deci tatăl copilului este 
omul mare. Dar mai are înțelesul că de copilărie nu se poate face 
niciodată abstracţie, niciodată nu poți să zici că n-ai fost copil, că n-ai 
avut o copilărie senină sau întunecată pentru că sunt şi copii care au 
trăit în lacrimi. 

Părintele Arsenie Boca, într-o carte a lui, Cărarea Împărăției, 
are un titlu „Copii născuţi în lanţuri”. Vin în lumea acesta oameni care-s 
legaţi de la început și aceștia nu pot avea o copilărie foarte senină. Dar, 
în orice caz, copilăria are darul acesta, că nu-i statornică, e adevărat, 
nici în bine, dar, în orice caz, nu-i statornică în rău. Copiii se bat și se 
împacă repede, nu țin minte răul, n-au ură, trăiesc într-un prezent 
continuu, într-un prezent adevărat, neîntemeiat pe trecut și neraportat 
la viitor. Așa-i copilăria şi, pentru aceasta, e idealul omului mare. 

Domnul Hristos, când a spus: „De nu veţi fi ca pruncii, nu veți 
intra în Împărăţia cerurilor” (Matei XVIII, 3), a avut în vedere copilăria 
în ceea ce are ea bun. Sfântul Apostol Pavel în Epistola I către 
Corinteni, în Capitolul XIV, are afirmaţia: „La minte fiți bărbați, fiți 
copii când e vorba de răutate”. Adică să îmbini bărbăţia cu copilăria, cu 
copilăria în ceea ce are ea pozitiv. Pentru că Domnul Hristos nu vrea ca 
omul să rămână la stadiul de copil, să fie un om înapoiat. Domnul 
Hristos vrea să ne împodobim cu virtuțile copilăriei la tinereţe și la 
bătrâneţe, în toată vremea, pentru că omul în fiecare clipă este un 
rezumat al propriei sale existente. 

A zis Domnul Hristos „Lăsaţi copiii să vină la mine, că a acestora 
este Împărăţia cerurilor” (Luca XVIII, 16). Şi a binecuvântat pe copii. 
De ce? Pentru că sunt vrednici de a fi binecuvântați. Bineînţeles că a 
binecuvântat și oameni mari. A binecuvântat mâinile Dreptului Simeon 
- care l-a luat în braţe pe Domnul Hristos copil - şi a devenit 
binecuvântat. Deci, credem că Domnul Hristos a binecuvântat toate 
vârstele, chiar dacă n-a trecut prin toate vârstele. De ce n-a trecut 
Domnul Hristos prin toate vârstele? De ce n-a ajuns Domnul Hristos și 


bătrân, ca să avem şi noi, bătrânii, conștiința că ne binecuvântează 
Dumnezeu? Şi noi, totuși, o avem. Pentru că Domnul Hristos a trecut 
din lumea acesta prin moarte şi înviere și apoi, prin înălțarea la cer, la 
vârsta pe care vor oamenii s-o aibă. 

Ştiţi că în poveştile noastre este vorba despre „tinereţe fără 
bătrâneţe şi viața fără moarte”. Nu în înţelesul că să rămână omul la 
tinereţe și să n-ajungă la bătrâneţe, pentru că, totuşi, bătrânețea e dată 
de la Dumnezeu și o viaţă lungă - cu bătrâneţe cu tot - e un dar de la 
Dumnezeu. Și e o vorbă foarte adevărată, că „numai cine trăieşte 
îmbătrâneșşte”. Numai că bătrânețea n-o înțelegem ca pe o vârstă a 
neputinței, o vârstă a morţii înainte de moarte. Ci înțelegem o 
bătrâneţe fericită! 

La Cununie se spune aşa: „Dă-le lor Doamne, să-și petreacă viața 
fără prihană şi să ajungă bătrânețţi fericite, cu inimă curată, împlinind 
poruncile Tale”. lată un îndreptar de viaţă, o rugăciune. Pentru că viața 
noastră trebuie să fie învăluită de rugăciune; dacă nu, nu e o viață 
creștină autentică. „Viaţa fără prihană” înseamnă fără pată, fără vină, în 
chip ireproşabil. 

Mijlocul pentru a ajunge „bătrâneţi fericite” este, în primul rând, 
tinereţe cinstită. Dacă nu, înseamnă că nu ai împlinit poruncile lui 
Dumnezeu cu inimă curată. Așa-i calea care duce la ceea ce-și doresc 
oamenii, dar la ceea ce oamenii nu caută. Oamenii caută satisfacţii 
imediate, ies de sub binecuvântarea lui Dumnezeu, de multe ori prin 
fapte pe care Dumnezeu nu le vrea. De aceea sunt atâtea necazuri în 
lumea aceasta, pentru că, în general, păcatele se plătesc. 

Sănătatea și mântuirea sunt două lucruri de valoare pe care ni le 
dorim şi pe care le avem în vedere noi, credincioșii, și pentru care se 
roagă Biserica. Sănătatea o primim de la părinţi; o aducem cu noi din 
plămada din care am venit în lumea aceasta, dar nu toți părinţii pot 
oferi sănătate. Fiecare dintre noi ducem ceea ce ne-au dat părinții, 
pozitive și negative, şi trebuie să rezolvăm niște lucruri în viață pe care 
o trăim. Între rugăciunile pe care le facem noi când ne împărtăşim cu 
Dumnezeieştile Taine, e şi o rugăciune de mulțumire (Rugăciunea 
întâia a Sfântului Vasile cel Mare) în care pomenim bunătatea lui 
Dumnezeu, care ne-a dat Sfintele Taine „spre curățirea sufletului și a 
trupului”. Mai întâi de toate înzdrăvenirea sufletului și a trupului! De 


ce? Pentru că într-un trup bolnăvicios şi într-un suflet neputincios nu 
se pot realiza lucruri de valoare, odihnitoare. 

Apoi cerem, în aceeași rugăciune, „împăcarea sufleteştilor mele 
puteri” pentru a nu fi anarhie în existenta noastră, ci rânduială. Mintea 
să fie conducătorul simțţirii şi al voinţei și, fiind o rânduială în suflet, să 
avem o bucurie din această rânduială. 

„Spre luminarea ochilor inimii mele”. Ne trebuie lumină în 
suflet. Când m-am dus eu la Mitropolitul Nicolae Bălan să primesc 
binecuvântarea, mi-a spus să am „lumină în suflet”. A aflat că sunt fără 
lumină fizică și a zis: „Să ai lumină în suflet”. Asta e ceea ce dorim noi 
mai ales tinerilor. Pentru că dacă ai lumină, mai ales la tinereţe, poţi 
avea până la sfârşit şi până în veşnicie. Și dacă n-o ai la tinereţe, nu-i 
sigur că o poţi dobândi după aceea. 

„Spre o credință neînfruntată”. Să avem o credință adevărată. 
Câte credințe sunt acum şi câți oameni sunt care-i cheamă pe tineri la 
alte credințe, diferite de a moşilor și strămoșilor noștri, de credință 
ortodoxă! Noi trebuie să avem o credință prin care să nu ajungem 
vreodată să ni se spună că „n-ai avut credință cea bună”. Sunt oameni 
care nu-s cinstitori ai Maicii Domnului. Noi suntem cinstitori ai Maicii 
Domnului. Gândiţi-vă că dacă cei care nu-s cinstitori ai Maicii 
Domnului se vor întâlni vreodată cu Maica Domnului, o să li se spună 
clar: „Credința voastră n-a fost o credință adevărată, pentru că ați 
exclus pe Maica Domnului”. 

„Spre dragoste nefățarnica”. Să fie o dragoste adevărată, 
întemeiată pe nepătimire, nepătimirea fiind o aşezare sufletească de 
neclintire din bine. 

„Spre plinirea înţelepciunii Tale”. Să avem înţelepciune de la 
Dumnezeu. Să fim gânditori de Dumnezeu. Când eram eu copil, era o 
vorbă pe la noi: „Mi-a dat Dumnezeu gândul ăsta”. Adică oamenii 
credeau că şi gândurile (cele bune) sunt de la Dumnezeu. 

„Spre paza poruncilor Tale, cu inimă curată împlinind poruncile 
Tale”. Să ne gândim mai des la împlinirea poruncilor lui Dumnezeu. 

„Spre adăugarea dumnezeiescului Tău har”. Să primim tot mai 
multă putere, energie, din Dumnezeu, ca să putem face față ispitelor şi 
cerințelor pe care ni le pune înainte viaţa creștină. 

„Spre trezirea sufletului”. Mitropolitul Bălan avea o vorbă faină: 


„Cea mai frumoasă podoabă a unui tânăr este inima curată și mintea 
trează”. Să ştiţi că inima se murdăreşte şi ea. Cu ce se murdărește? Cu 
gânduri murdare, cu imagini murdare, cu fapte murdare. Toate acestea 
se înscriu în noi. Suntem ce am devenit. Dacă inima-i curată, intră în ea 
Domnul Hristos. Când intră Domnul Hristos la noi? Când Îi facem loc, 
când scoatem murdăriile din noi, pentru că nu poate intra în loc 
spurcat. 

În Vechiul Testament e un cuvânt care spune despre cei din 
tabăra lui Israel că trebuie să țină curat locul în care se găsesc, pentru 
că vine Dumnezeu acolo. Și li se poruncea să astupe murdăriile pe care 
le făceau oamenii în chip firesc. Așa trebuie să fie și inima omului; 
pentru că dacă nu e curată inima, nu poate intra Domnul Hristos acolo, 
nu poate sta. 

De ce și „minte trează”? Deoarece cu mintea lucrăm ca să ne 
facem curat în suflet şi, totodată, ne păzim să nu băgăm murdării în 
suflet. Dacă lucrezi cu mintea spre rău sau nu te mai interesează 
mintea, îţi faci rău ţie însuti. 

„Spre iertarea păcatelor”. Să ne ierte Dumnezeu păcatele pe care 
le-am făcut în vremea neştiinței, în vremea când n-am luat aminte sau 
n-am ştiut de Dumnezeu, în vremea când nu ne-am interesat de 
Dumnezeu. Ca să ne ierte păcatele, trebuie ca mai întâi noi să le 
părăsim. Nu se iartă niciun păcat pe care nu-l părăseşte omul. Întâi 
trebuie să părăseşti păcatul; fără părăsirea păcatului nu există 
pocăinţa. 

„Spre împărtăşirea cu Sfântul Duh”. Sfântul Serafim de Sarov 
zice că scopul vieţii creştine este dobândirea Duhului Sfânt, pe care-L 
primim în primul rând la botez şi îl simțim şi L scoatem la iveală prin 
Împărtăşirea cu dumnezeieştile Taine. 

„Spre plinirea Împărăției cerurilor”. Adică noi aşteptam 
Împărăția lui Dumnezeu, Împărăţia cerurilor, în care intră cei care sunt 
ca şi copiii, cei care o primesc ca şi copiii, cu deschidere, cu 
neîmpotrivire. Pământul cel bun este „inima bună care primeşte 
cuvântul lui Dumnezeu și face rod întru răbdare”. Cineva care are viața 
curată, inimă curată, are şi îndrăzneală către Dumnezeu, îndrăzneala 
cea bună. Pentru că sunt şi oameni care au îndrăzneală rea către 
Dumnezeu; nepăsătorii - aceia care s-ar lupta cu Dumnezeu numai 


să-şi poată împlini lucrurile lor. Dar avem și o îndrăzneală bună, de 
care pomeneşte Domnul Hristos când zice: „Îndrăzneşte fiule, păcatele 
tale îți sunt iertate” (Matei IX, 2), la vindecarea slăbănogului. Să ai 
siguranța binelui, să îndrăzneşti, să nu fii încurcat, împiedicat în fața 
Mântuitorului. „Îndrăzneşte fiică, credința ta te-a mântuit, mergi în 
pace” (Luca VIII, 48) a zis Domnul Hristos către femeia care avusese 
curgere de sânge şi pe care Domnul Hristos a vindecat-o. E un cuvânt 
pe care trebuie să-l înțelegem - îndemnul de „a avea curaj”. 

„lar nu spre judecată sau spre osândă'. Ce trebuie să facem 
pentru a avea rânduială în minte? Cine ne poate spune aceasta? Fără 
îndoială că întâi Domnul Hristos. Şi ne-o spune! Ştiţi că Domnul Hristos 
a fost ispitit de diavol în pustia Carantaniei. Relatarea despre aceasta o 
găsim în două locuri: în Capitolul al IV-lea din Sfânta Evanghelie de la 
Matei și în Capitolul al IV-lea din Sfânta Evanghelie de la Luca. I-au 
fost prezentate de către diavol trei ispite. 

Ispita nu-i păcat, e prilej de cercetare. „Ridică ispitele și nu este 
cine să se mântuiască” se spune în Pateric. Ispitele au darul de a ne 
consolida, de a ne întări în bine. Nu ispitele căutate, ci ispitele 
adevărate, care vin asupra noastră. De exemplu: eşti în familie, se 
iveşte o neînțelegere între părinți şi copii; copiii de multe ori nu sunt 
luători aminte la îndrumările părinților, e o situaţie de ceartă. În loc să 
te certi, îți aduci aminte de o poruncă a lui Dumnezeu, care zice: 
„Cinstește pe tatăl tău şi pe mama ta”. Și atunci ispita spre ceartă se 
nimiceşte prin porunca lui Dumnezeu. 

„As putea să zic şi eu la fel, dar Legea lui Dumnezeu îmi închide 
gura” se spunea undeva, în Pateric, când cineva a fost batjocorit. Nu 
pot scoate prin gură nişte cuvinte pe care nu le vrea Domnul Hristos. Și 
Domnul Hristos s-a împotrivit ispitei cu cuvinte din Scriptură. A 
apărut o carte intitulată File de Acatist, a Înalt Prea Sfinţitului 
Bartolomeu al Clujului. Aici sunt cuprinse două acatiste: Acatistul 
Sfântului loan cel Nou Valahul și Acatistul Sfântului Calinic. În Acatistul 
Sfântului loan Valahul zice: „Bucură-te, că ispita cu virtutea o măsori”. 
Deci, dacă tu ai sufletul virtuos, nu te poate clinti nicicum din bine, iar 
dacă te clinteşte, înseamnă că încă eşti slăbănog şi-ţi trebuie putere. 

„Aşa cum focul nu rămâne în apă, tot așa și gândul păcătos în 
inima iubitoare de osteneală” zice Sfântul Marcu Ascetul în Filocalie. 


Ce se întâmplă cu focul când îl arunci în apă? Se stinge. Ce se întâmplă 
cu gândul păcătos în inima iubitoare de osteneală, în inima statornică 
în bine? N-are nicio putere, dispare. Dacă rămân gânduri rele, 
înseamnă că avem o aderentă la ele, e ceva care ne ţine în gândurile 
acestea, ne apropie de gânduri de felul acesta. Sunt oameni care chiar 
şi în fața sfintelor icoane au gânduri rele. Ce înseamnă asta? Că au o 
viață scăzută, că au o viață rea. Icoana e pusă să le ridice mintea și 
mintea lor cade şi scade în faţa unei imagini sfinte. Toate acestea sunt 
pentru noi prilej de verificare. Noi trebuie să dăm slavă lui Dumnezeu 
pentru toate câte se întâmplă cu noi şi să primim darul și dorinţa de a 
rezolva lucrurile acestea prin darurile lui Dumnezeu. 

Un alt mijloc de a ne împotrivi gândurilor celor rele este să ne 
umplem mintea cu gânduri bune. Am citit cândva o prezentare a unei 
situaţii: un silitor în cele ale credinţei învață foarte multe texte din 
Scriptură pe de rost și le purta în suflet. Cartea se numește Din 
farmacia casei mele şi titlul povestirii este „Abecedar de aur”. Spune 
el că, fiind închis politic în Germania, uneori nu putea dormi noaptea. 
Și când nu dormea noaptea se gândea: „Hai să văd ce cuvinte din 
Scriptură ştiu eu, care încep cu A”. De exemplu: „Astăzi s-a făcut 
mântuirea casei acesteia” - un cuvânt din Sfânta Evanghelie de la 
Luca în legătură cu Zaheu vameșul. După aceea, care texte din 
Scriptură încep cu B: „Binecuvânta-voi pe Domnul în toată vremea, 
pururea lauda Lui în gura mea”; cu C: „Cel ce vrea să vină după Mine, să 
se lepede de sine, să-și ia crucea şi să-mi urmeze Mie”. Și aşa mai 
departe, până la ultima literă a alfabetului şi se bucura de toate câte le 
ştia. Asta era preocuparea lui. 

Şi noi putem face lucrul acesta, dar numai după ce învăţăm din 
texte, căci dacă nu știi texte, nu-ţi vine în minte nicio literă. Și încă 
ceva: noi mai avem și texte din sfintele slujbe, care sunt foarte 
frumoase şi e bine să le știm. Dacă ştii lucruri de felul acesta, îţi 
împodobeşti mintea cu ele, pentru că sunt lucruri care parcă nu-s din 
lumea aceasta. 

Eu vă îndemn să fiți cu seriozitatea cuvenită în lucrurile 
spirituale, să vă ţineţi de biserică, de slujbele noastre, să duceţi o viață 
pe care s-o poată binecuvânta Dumnezeu. Vă îndemn să fiți cât mai 
serioşi și, aşa cum vă pregătiți pentru viață, prin acumulările de 


cunoştinţe intelectuale, tot așa să vă ocupați şi de curăția vieţii. Dacă 
aveți suflete întinate, să căutați să le spălați în Sângele Domnului 
Hristos, dacă aveți împotriviri de gând, cereţi dar lui Dumnezeu, ca să 
se risipească. Unde-i darul lui Dumnezeu și unde-i statornicie în bine, 
nu poate fi rău! Nu poate vrăjmașul să se bage în minte, dacă tu ai o 
minte întărită în bine. 

Viaţa creștină e o viață bună, frumoasă, iar credința noastră e 
despătimitoare. E împovărătoare pentru omul care nu-i hotărât, e 
oscilant, se vrea liber în alt fel de cum îl vrea Dumnezeu. Pentru noi 
însă, ea e despătimitoare şi o recomandăm tuturor. 


În 1971 au fost aici, la mănăstire, doi cetățeni din Germania. Ei 
au aflat că aici trăia un părinte care a fost în Germania, la Betel - o 
instituție bisericească de ajutorare a epilepticilor. Părintele fusese 
trimis de Mitropolitul Bălan în Germania, să lucreze acolo, ca să 
cunoască realitățile de acolo. A lucrat trei luni, apoi s-a întors. Şi cei 
doi, când au aflat asta, ne-au spus că la intrare la Betel e scris așa: 

„Pace celor ce vin! 

Bucurie celor ce rămân! 

Binecuvântare celor ce pleacă!” 

Şi ei au scris asta în cartea de onoare a mănăstirii pentru toți, 
deci și vouă, că și voi veniți după ei în mănăstire. 

Dumnezeu să vă ajute! 

DESPRE MÂNTUIRE ȘI DESĂVÂRȘIRE 


Mănăstirea Brâncoveanu 
8 iulie 1995 


— Pentru a te mântui e obligatoriu să fii desăvârșit sau nu? 

— Nu, nu e obligatoriu, pentru că desăvârşirea este o etapă mai 
înaltă. Adică, fiecare om se angajează la o viață superioară, cu puteri 
superioare puterilor lui, cât dă Dumnezeu, iar desăvârșirea este o 
etapă superioară mântuirii, este perfecțiunea. 

Unde e măsura perfecțiunii, în ce anume constă, nu știm. În 


învățătura creștină, desăvârșirea se ia în considerare, în special, cu 
două virtuți: în raport cu iubirea și în raport cu smerenia. 

Sfântul Isaac Sirul, la întrebarea „ce e desăvârșirea?” răspunde 
că este „o prăpastie de smerenie, un adânc de smerenie”, adică o 
lansare în smerenie până la măsurile posibile omului. În Epistola 
Sfântului Apostol Pavel către Coloseni, vorbind despre eliberarea de 
patimi, zice: „Înlăturaţi şi voi toate acestea: desfrâul, patima, pofta rea, 
lăcomia care este închinare la idoli” (III, 5) şi mai departe: „Omorâţi 
mădularele voastre cele de pe pământ: mânia, iuțimea, răutatea, 
defăimarea, cuvântul de ruşine din gura voastră” (III, 8), după care 
adaugă: „Îmbrăcaţi-vă ca aleşi ai lui Dumnezeu, sfinţi şi prea iubiţi, cu 
milostivirile îndurării, cu bunătatea, cu blândeţea, cu smerenia, cu 
milostenia, cu îndelunga răbdare. De are cineva ceva împotriva cuiva, 
să iertați, precum şi Hristos v-a iertat pe voi”. La acestea completează: 
„Peste toate acestea înveșmântați-vă cu iubirea care este legătura 
desăvârșirii” (III, 12 - 14). 

Sfântul Apostol Pavel are în vedere lucrul acesta și spune că 
„iubirea e desăvârşire” iar în Evanghelia de la Matei se spune „Fiți 
desăvârșşiți, precum Tatăl vostru din ceruri desăvârșit este” (V, 48). 
Cuvintele acestea le-a spus în legătură cu iubirea, pentru că tot el a zis 
mai înainte: „Aţi auzit că s-a zis celor de demult «să iubeşti pe 
aproapele tău, să urăşti pe vrăjmașul tău», iar eu vă zic vouă «lubiţi pe 
aproapele vostru, binecuvântaţi pe cei ce vă blestemă, faceţi bine celor 
ce vă vrăjmăşesc, rugaţi-vă pentru cei ce vă vatămă şi vă prigonesc, ca 
să fiți fii Tatălui din ceruri, pentru că El răsare soarele şi peste cei răi şi 
peste cei buni şi trimite ploaie şi peste cei drepți şi peste cei nedrepți»" 
(V, 43 - 45). Se pune, deci, într-o legătură desăvârşirea cu iubirea; însă 
când e vorba de desăvârşire, de depășire, fără îndoială, se au în vedere 
toate virtuțile posibile, toate la câte se poate gândi omul, toate la câte 
se poate angaja omul. Nu e o măsură când se spune că e gata, omul 
care a ajuns la măsurile acestea e desăvârşit! 

Urmează îndumnezeirea, pentru că în măsura în care omul se 
aseamănă cu Dumnezeu - se şi apropie de Dumnezeu, iar Dumnezeu se 
apropie de om şi îi comunică omului din desăvârșirile Sale, din EL 
Însuşi, adică omul se îndumnezeieşte. 

Nu ştim cum este lucrul acesta, pentru că noi nu cunoaștem 


esența lui Dumnezeu, dar ştim că, cu cât omul se apropie de 
Dumnezeu, cu atât Dumnezeu se apropie de om, care primeşte ceva 
din ceea ce este dumnezeirea. 

Părinţii cei duhovniceşti, vorbind despre asta, fac o comparație 
cu fierul şi cu focul sau cu fierul încălzit în foc, care primeşte însușirile 
focului. Tot așa este şi cu îndumnezeirea, fără să putem noi să o 
definim, întrucât nu-L cunoaștem pe Dumnezeu în esența Lui. Dar se 
consideră că etapele înaintării în viața duhovnicească sunt: mântuirea, 
care înseamnă, în special, eliberarea de patimi și împlinirea virtuților 
potrivnice patimilor; desăvârșirea, perfecțiunea, deplinătatea, în 
general vorbind, perfecțiunea  religios-morală şi, în sfârşit, 
îndumnezeirea, care este un dar de la Dumnezeu, o revărsare a lui 
Dumnezeu în ființa omului. 


— Aţi spus odată, la o conferinţă, despre pocăinţa cu bucurie. Aţi 
putea acum să ne vorbiţi mai mult? Atunci numai aţi făcut o introducere 
Și... 

— Am lăsat-o la o parte. Era prea înaltă - poate că n-a fost 
numai despre pocăinţa cu bucurie, ci a fost despre pocăinţa în general. 
Totuși, am spus şi atunci că pocăinţa se face cu fața spre viitor, se face 
cu bucurie, în sensul că esenţialul în pocăința e părăsirea păcatului, nu 
tânguirea pentru păcat. Dumnezeu nu doreşte ca aceia ce se pocăiesc 
să fie o ceată de tânguitori, ci dorește ca omul să părăsească păcatul şi 
să împlinească virtuțile potrivnice păcatului. Sfântul Apostol Pavel 
spune: „Cel ce a furat să nu mai fure, ci mai vârtos să lucreze cu mâinile 
sale ca să aibă de unde da milostenie” (Efeseni IV, 28). Cuviosul Pimen 
spune că „pocăinţța e părăsirea păcatului”. 

În esenţă, pocăinţa este părăsirea păcatului, deci nu tânguirea 
păcătosului, chiar dacă cuvântul „pocăinţă” în româneşte are în el şi 
cuvântul „căință”. În realitate, pocăință, în esenţa ei, este părăsirea 
păcatului său, cum spune Sfântul Vasile ce Mare, că acela se pocăieşte 
cu adevărat, care poate spune împreună cu Psalmistul, vorbind cu 
Dumnezeu: „Nedreptatea o urăsc şi o disprețuiesc, iar legea Ta o 
iubesc”. Deci, întristarea în pocăință nu e o chestiune esenţială, ci 
esențialul este părăsirea păcatului, iar dacă se face părăsirea păcatului, 
se poate face foarte bine și cu bucurie, în sensul că omul e angajat 


pentru bine şi, prin binele acela, acoperă cumva răul de odinioară. 

Am spus eu atunci că doi din Pateric care au făcut același păcat 
şi au avut același regim de viață timp de un an de zile, stând în chilii 
separate, la sfârşit, când s-a terminat vremea canonului, unul a apărut 
având fața întunecată, chinuită și tristă, pe când celălalt avea fața 
veselă și era bucuros. Au fost întrebaţi fiecare cum și-a petrecut timpul 
de canon; şi cel întristat spunea că tot timpul s-a gândit cum de a ajuns 
el să facă acelea, cum de l-a lăsat Dumnezeu, cum de l-a părăsit 
Dumnezeu, cum a căzut așa de jos, iar celălalt zicea: „Slavă Ţie Doamne 
că n-am rămas în păcatul acela, ce bine că m-ai scos, că m-ai adus 
înapoi la calea cea bună, că m-ai îndreptat pe drumul sfinţeniei”. La 
urmă s-a pus problema: care pocăinţa a fost primită, a celui cu 
întristarea sau a celui cu bucuria, și s-a constatat că amândouă, numai 
că angajat a fost acela care a avut pocăința cu bucurie - şi eu sunt 
pentru o pocăință cu bucurie. 

La mine vin oameni care mărturisesc că nu ştiu dacă îi iartă 
Dumnezeu, și eu totdeauna le spun să nu-L hulească pe Dumnezeu, 
pentru că Dumnezeu e bun și milostiv şi iertător şi să se gândească la 
cuvântul din Psalmi: „Pe cât e de sus cerul deasupra pământului, pe 
atât de mare e bunătatea Lui spre cei ce se tem de dânsul, cât de 
departe e răsăritul de apus, depărtat-ai de la noi fărădelegile noastre”, 
„Cum miluieşte un tată pe copiii săi, aşa miluiește Domnul pe cei ce se 
tem de Dânsul” (Psalmul 102, 11 - 13), să se gândească la pilda cu fiul 
risipitor şi la tatăl primitor și să aibă încredere în El, pentru că 
Dumnezeu e bun și milostiv şi iubitor de oameni, e Dumnezeul „milei şi 
al îndurării și al iubirii de oameni” și zicem că al Lui „este a ne milui şi 
a ne mântui pe noi”. 

Prin urmare, nu trebuie să neglijăm nişte calități de felul acesta, 
numai că să nu ajungem cumva să facem păcate cu gândul că ne iartă 
Dumnezeu, pentru că, în cazul acesta, din start mergem pe o cale care 
nu duce la pocăință și care, de fapt, înmulțește păcatul şi înmulțește 
depărtarea de Dumnezeu; iar dacă am făcut un păcat în vremea 
neștiinţei sau în vreo neputinţă, atunci să avem încredere în bunătatea 
şi mila lui Dumnezeu și să fim încredințați că Dumnezeu e Tatăl nostru 
şi să ne bucurăm de Dumnezeu cu bucuria nădejdii, dacă nu putem 
avea altă bucurie. 


— Părinte, unii dintre tinerii de astăzi cred că a te mântui e mai 
ușor în călugărie ca în familie. 

— Nu se pune problema aceasta. Bine, cine o pune o poate pune, 
însă, în realitate, fiecare îşi merge pe calea lui. Nu se poate spune că 
toată lumea, ca să se mântuiască, trebuie să se călugărească. Şi în 
mănăstiri sunt căderi și în viața comună sunt ridicări. Martiri, în 
general, n-au fost dintre călugări, au fost dintre oameni obișnuiți. 
Părintele Arsenie Boca, când am venit eu pentru prima oară aici, mi-a 
spus un cuvânt formulat așa: „Nu toţi cei din lume se prăpădesc, și nu 
toți din mănăstire se mântuiesc”. Poţi fi improvizat și în mănăstire, 
după cum poţi fi om superior și în viaţa obișnuită. Important nu e stilul 
de viață, ci important e felul de angajare într-o viață după voia lui 
Dumnezeu. 


— Cum credeţi că ar trebui să știm dacă ne rugăm bine? 

— Dragă, nu se pune problema cum te rogi. Te rogi cum te poți 
ruga. Sigur că rugăciunea totdeauna este oglinda sufletului. În 
momentul în care te angajezi la rugăciune, o faci după măsura vieții 
tale. În Scara Sfântului loan Scărarul se spune că rugăciunea, după 
calitățile ei, este „judecată și judecătorie și scaunul judecătorului 
înainte de judecata viitoare”. Ceea ce înseamnă că rugăciunea e oglinda 
sufletului! Cum ne e viața așa ne e şi rugăciunea; nu poți avea o altă 
rugăciune decât la măsura la care ai ajuns! 

Sfântul loan Scărarul vorbeşte despre patru feluri de rugăciune: 
me: rugăciunea întinată (sau spurcată), rugăciunea furată, rugăciunea 
pierdută şi rugăciunea curată. Fiecare dintre aceste patru feluri de 
rugăciune arată starea celui ce se roagă. Cel care e încă întinat și 
trăieşte în patimi se roagă, pentru că rugăciunea nu ţine de un anumit 
stadiu, ci ține de viața omului, de credința omului. Cel care a ajuns să 
aibă o legătură cu Dumnezeu de asemenea se roagă. Nu se poate să 
crezi în Dumnezeu şi să nu te rogi, să nu-ți găsești vreme de rugăciune. 
Sigur că, rugându-te ca începător, ca om întinat, şi rugăciunea e 
întinată de patimile care au putere în sufletul tău. Și așa mai departe. 

Când ai ajuns la o viață curată, viața de nepătimitor, atunci ai 
ajuns şi la rugăciunea curată. Și rugăciunea curată e o rugăciune 


despre care se poate spune într-adevăr că e o rugăciune bună. Dar cel 
care e angajat în rugăciune, în orice stare ar fi, e pe calea îmbunătățirii 
rugăciunii și pe calea îmbunătățirii vieţii sale. Deci, cum ești, aşa ţi-e 
rugăciunea, cum te porți, aşa te rogi. Chiar există un îndemn: „Roagă-te 
cum poți, ca să ajungi să te rogi cum trebuie!” 


— Uneori, totuși, ne rugăm, dar ne rugăm dintr-un formalism. 

— Dragă, chiar şi formalismul e o dovadă că vrei să faci mai 
mult. Cine nu se roagă nici formal, nu se roagă deloc. Cum să ajungă 
acela la un alt fel de rugăciune sau măcar la rugăciunea formală? Sigur, 
cei mai mulți dintre oamenii care se roagă, cel puţin cei care au ajuns 
în fața mea și am putut constata cum le e rugăciunea sau cum sunt 
angajaţi ei în rugăciune, nu se roagă, ci rostesc formule de rugăciune. 

De exemplu, rugăciunea „Tatăl nostru”. Chiar astăzi am avut la 
spovedit un tânăr, şi încă un tânăr cu pretenţii de intelectual, care nu 
ştia nici măcar rugăciunea „Tatăl nostru”. Acela care zice totuși 
rugăciunea „Tatăl nostru” cum o ştie, chiar dacă nu o zice bine, chiar 
dacă o zice numai așa, dintr-un obicei, că așa s-a pomenit, spunând 
rugăciunea seara sau la masă, acela nu se roagă, de fapt, cu rugăciunea 
„Tatăl nostru”, ci rosteşte o rugăciune. De felul acesta sunt mulți. 

Cei mai mulți oameni nu se roagă, ci citesc rugăciuni, rostesc 
rugăciuni, spun rugăciuni. Or, acesta este primul stadiu al rugăciunii, 
rugăciunea trebuie interiorizată. Unii ne acuză că spunem rugăciuni 
formulate de alţii și care nu se potrivesc cu viaţa noastră, şi deci nu ne 
exprimăm pe noi în rugăciuni. Da, e adevărat, însă dacă ne-am apropia 
şi rugăciunile străine, care sunt mai multe decât cele ce le-am putea 
realiza noi cu puterea noastră, am reuși să ne interiorizăm în măsura 
în care cuvintele pe care le spunem sunt și ale noastre. 

Eu v-am spus că dintre psalmi am doi preferaţi şi aceia se 
potrivesc cel mai bine cu starea mea sufletească. Asta nu înseamnă că 
nu citesc şi alți psalmi sau că nu mă rog și cu cuvinte din alți psalmi. 
Ceea ce se potrivește cu sufletul meu este cuprins în Psalmul 22 și în 
Psalmul 102, dar şi cu celelalte rugăciuni pe care le-a spus Psalmistul 
încerc să mă identific, să mă verific și să mă raportez la ele. Trebuie să 
le spunem şi noi ca rugăciuni de ritual, chiar dacă nu sunt total 
rugăciunile noastre sau nu toți suntem identificați cu rugăciunile pe 


care le facem. 

Chiar dintre cei care se silesc în rugăciune, unii se opresc numai 
la citirea formală a Psaltirii, a acatistelor, și nu se identifică cu ele. 
Dacă nu se identifică, nu au prea mare spor, că rostesc cuvinte străine 
de așezarea lor sufletească. Cel mai bine este să îți apropii cuvintele şi 
să găseşti resorturi sufleteşti care să te angajeze în rugăciune prin 
cuvintele pe care le rosteşti. Dacă am rămâne numai la cât spunem noi 
sau la cât putem rosti noi, din puterea noastră, nu am putea să ne 
ținem angajaţi într-o rugăciune care să aibă o durată. 

De exemplu, uite, la sfintele slujbe. Sfânta slujbă are o durată a 
ei, pe care o cunoaștem din experiență. Dacă nu ne-am ruga cu 
rugăciunile de la sfintele slujbe, nu ne-am putea angaja și nici pe alţii 
nu i-am putea angaja la o rugăciune, de exemplu, la o slujbă de trei ore. 


— În esență, trebuie să ne bazăm pe starea noastră interioară, 
sufletească, pe rugăciune, pe trăire sau pe Tipic: Ceaslov, Psaltire? 

— Dragă, cu astea ne ajutăm. Ceaslovul, Psaltirea, slujbele 
noastre sunt cuprinzătoare de texte de rugare care ne angajează ca să 
devenim prin ele. Ne rugăm și cu rugăciunea de toată vremea „Doamne 
lisuse Hristoase, Fiul lui Dumnezeu, miluiește-mă pe mine, păcătosul” 
dar nu putem renunța la celelalte rugăciuni, în care învăţăm, ne 
îndoctrinăm. Așa că folosim tot ce avem. 

Nu înseamnă că, dacă cineva nu citește dintr-o carte de 
rugăciuni sau dintr-o Psaltire, din Ceaslov, fie pentru că nu știe carte, 
fie pentru că nu e obișnuit cu aşa ceva, pe acela nu-l primește 
Dumnezeu. Creștinismul nu a început nici cu Psaltirea, nici cu 
Ceaslovul, nici cu Acatistierul, astea s-au adăugat în timp. Şi noi 
astăzi ne putem folosi de unele sau de altele, dar nu cu absolută 
necesitate: dacă nu ai citit Acatistul Maicii Domnului, nu te primeşte 
Maica Domnului sau dacă nu ai citit Paraclisul nu te primeşte, că 
trebuia să citeşti și n-ai citit. Nu se pune problema așa! Toate acestea 
sunt lucruri care ne ajută. 

Să ne gândim, de exemplu, la sutașul din Capernaum, care se 
pomenește mâine. Sutașul din Capernaum - câte rugăciuni a știut, nu 
ştie nimeni. Dar a avut o aşezare sufletească pe care Domnul Hristos a 
constatat-o ca foarte bună și l-a recomandat și altora, și s-a minunat de 


starea lui, dar nu ni se spune nimic despre viaţa lui în general. Sigur că 
a fost o viață îngrijită, dacă Domnul Hristos s-a putut minuna de viaţa 
lui şi oameni ca el intră în Împărăţia lui Dumnezeu. Și poate fi luat 
drept exemplu! 


